
Experience the difference 

Alarm Installation 
Camera Installation 
Online viewing 
Monitoring Service 
Guard Service 
Patrol Service 


yourjTrotection 
jfartner since 1996 



^ INVKST 

SliCURI' X.V. 


We don’t just say it... Phone: (297) 582-7252 

We Guarantee it ! E-mail: insec@setarnet.aw 





TRA 


Always accurate and 
easy customizable 


Payroll Pro 

Real Soflware, Reai Suppod 


Quick support from our 
locally based specialists 


* Compiete irtegration of HRM ard Payroll 

■ The #1 payrolj software in the Dutch Caripbean 

■ Por ail oonnmercial and governmental organizations 


Tel.: 583-7072 | info@vcc-int.com 





















































2 


AWEMainta Diaranson, 9 Augustus 2017 


"Vision 17-21 Hunto Nos Por" 


Plan di gobernacion di partido POR a wordo lansa 




DIAMARS mainta plataforma politico Pueblo Orguyoso y 
Respeta (POR) a tene un encuentro cu prensa unda cu a lansa 
e plan di gobernacion di e partido p’e proximo gobernacion. 

E documento “Vision 17-21 Hunto Nos Por” ta un programa 
cu a sali for di curason di e pueblo Arubano. Na e ocasion casi 
tur candidato tabata presente y prensa a haya e oportunidad 
pa haci pregunta y ricibi contesta riba diferente topico cu ta 
bin bek den e plan di gobernacion. 

Mas o menos 5 luna pasa, candidatonan cu tabata forma parti di 
POR caba a cuminsa reuni cu un gran cantidad di instancianan 
ald na Aruba y for di esey a sali un plan di accion cu tabata un 
inciativa y algo inovador akinan na Aruba. E plan ald a wordo 
haci publico por medio di e pagina di Facebook di Por E Forsa 
Nobo y tambe por a wordo downloaded via POR su website. 
Comunidad por a reacciona y duna su input rib’e diferente 
topiconan cu a wordo identifica na momento cu a reuni cu 
diferente instancia aki na Aruba. Despues di esaki a tuma 
luga un proceso interno den partido, hunto cu e mas di 220 
comentarionan cu a ricibi pa loke t’e Plan di Accion y miles di 
download cu a tuma luga. 

Finalmente a yega na un programa di partido caminda cu 2 
siman pasa den un conseho di partido, a aproba e programa cu 
a wordo presenta na comunidad di Aruba, lider di POR Otmar 
Oduber a splica. 

E compromiso di POR ta cu pueblo di Aruba ta: ldbra e tradicion 
di politica anticua cu por wordo mira den e plan di gobernacion. 
POR ta para pa balornan humano cu semper mester prevalece, 
riba tur ideologia. E Forsa nobo t’ey y ta acepta mas prome- 
sanan bashi, pueblo ta cansa. Balornan di e partido ta funda 
riba: Progresividad, pragmatismo y tur esaki cu integridad y un 
sentido comunitario y participativo grandi. Obhetivo final ta 
e transformacion di nos pais den un miho Aruba. E programa 
ta e resultado di a scucha y compronde loke pueblo ta desea. 

Awe nochi 

Drs. Paul Croes lo anuncia kende e lo endorse di AVP 



AWE nochi Paul Croes lo anuncia cual t’e can- 
didato di AVP cu e lo sostene durante e ultimo 
50 dianan cu falta prome cu eleccion di 22 di 
september 2017. 

Sigur Paul Croes lo sigui yuda henter partido 
manera el a bisa caba, pero lo anuncia specifica- 
mente un candidato e lo endorse cu su votonan 
y lo haci un apelacion sincero pa su siguidornan 
cu ta mas di 2 mil sigur, pa nan deposita nan 
confiansa den dicho candidato. 

Forsanan ajeno a stroba su persona di subi lista 
di AVP e eleccion ald, pero esey no ta nifica cu 
cos a caba ey. 


ENDORSEMENT 

Of Stemadvies ta un situacion nobo of no mucho 
usual na Aruba den e contienda electoral di un 
candidato pa otro, pero “nos experiencia e aña 
aki t’asina inusual, cu nos mester sigui cu e lucha 
pa contraresta e enemigo”. 

Tin e dicho ta bisa: “Si del cielo te cae limones, 
aprende a hacer limonada, y nos no conoce e 
palabra give up” asina drs. Paul Croes a laga sa. 
Ultimo eleccion Paul Croes a logra casi 2000 
voto personal y ainda ta conta cu hopi sosten na 
Aruba completo. E lo ta haciendo un apelacion 
na tur su Team y su sostenedornan pa vota y 
apoya un candidato specifico den e eleccion 
Staten 2017. E reunion ald ta awe nochi pa 7 
or na Adriaan Lacle Blvd 6. 


Rene Herdé: 

GOBERNA PA PUEBLO CU PUEBLO 


LOKE ta caracterisa un Gobierno y su 
partido, no ta solamente kico nan ta haci 
of lceda sina haci. Con un Gobierno y Parla- 
mento ta actua y gobema ta mes importante. 
E diferencia den e forma di goberna ta dis- 
tingui e partido AVP hopi for di e partido 
MEP y e otronan cu a yega di carga respon- 
sabilidad di goberna. E diferencia den forma 
di goberna ta loke ta crea e sfera di democ- 
racia, confiansa, acesibilidad, transpariencia 
y inclusion den un Gobierno. Pesey con un 
Gobierno ta goberna y con e ta anda cu 
vosnan den pueblo, ta esencial. 

AVP ta conoci pa su estilo di dialoga y con- 
sulta cu gremionan y gruponan ora di traha 
maneho, di tuma decision y di ehecuta de- 
cisionnan. Hasta ora di protesta di cualkier 
grupo, e forma di atende cu nan preocupa- 
cionnan, ta di invita pa papia. Esey a wordo 
demostra bes tras bes, segun Rene Herdé. 

MEP al contrario ta conoci pa su estilo di 
impone su decisionnan, di exclui opinion y 
gruponan den nos pais. MEP ta custumbra 
di sali di e pensamento di “nos ta manda” y 
“nos tin autoridad” y p’esey MEP ta sinti cu 
e por impone su boluntad riba pueblo. Nos 
a wak esey bes tras bes. 

Tuma e decision di MEP di introduci BBO. 
MEP a nenga di sinta cu gremionan. MEP 
a bagatelisa sindicatonan y gremionan co- 
mercial. MEP A nega tur conseho, pasobra 
MEP tabata pensa cu e so sa miho. MEP a 
haci chuerche di institutonan di estado y 
departamentonan esencial di Gobierno. 


MEP a core cu studiantenan cu a bay pro- 
testa pasobra nan scol tabata na mal estado 
y a haci bofon di e organisacion di pensio- 
nadonan. A yama Polis pa “padvinders” y 
Controlaria General un club di domino. E 
pio di tur ta e forma cu lidernan di MEP a 
uza e grupo di imigrante pa metanan po- 
litico, pa despues bisanan “bay bo pais”. 
E forma aki di traha ta tipifica e forma cu 
MEP ta goberna. 

Si bo wak e comportacion di e lidernan di 
MEP di awe y nan expresionnan, bo ta ripara 
cu no a bini cambio! MEP ta yen di caranan 
nobo, pero e mes un mentalidad! Nada no a 
cambia den MEP! Herdé ta comenta. 

Dialogo vs. impone 

AVP a introduci “DIALOGO SOCIAL”, 
como un forma habri pa organisacionnan y 
gremionan nacional sinta, discuti y yega na 
consenso cu Gobierno riba temanan impor- 
tante pa nos pais. 

Esaki ta un forma cu sindicatonan y impre- 
sarionan tin añanan ta pidi p’e: nan a pidi 
participacion de tuma decisionnan cu ta 
afecta nan. AVP a aplica e forma di traha 
aki cu exito pa nos pais. 

A tuma decisionnan grandi y a crea stabili- 
dad y trankilidad den comunidad. 

E reaccion di MEP cu su lidernan nobo 
y PDR/POR den Parlamento, tabata cu e 
Dialogo Social ta inecesario, e ta kita auto- 
ridad di Parlamento. MEP a hasta yama e 
sindicatonan pa debil y cu e Dialogo Social 
ta un “wisha washi” di hende cu ta cana na 
man di Gobierno. Un falta di respet total! 



Esaki ta bisa con nan ta pensa di dialogo 
como un forma di traha y goberna un pais 
den forma participatorio, cu inclusion y 
habri, segun Herdé. 

Por conclui cu si yega asina leu, MEP/PDR/ 
POR lo no uza dialogo como forma di traha, 
pero lo usa e autoridad pa impone nan deci- 
sionnan riba pueblo. Esey lo ta otro atraso 
pa Aruba. 

Si nos kier keda carga e pais aki hunto, den 
cooperacion cu otro, nos mester scoge un 
partido cu si ta wak dialogo como e forma 
esencial di goberna. E unico partido cu ta 
subscribi y practica dialogo, ta AVP. 

E conlcusion di esaki ta cu e unico partido 
cu ta suficiente madura y cu pirncipionan 
democratico bon ancra den pensamento 
y actuacion, ta AVP. E ta un cuestion di 
goberna pa pueblo y cu pueblo! Rene Herdé 
ta termina bisando. 

Habitcmtencm ta scucha tiramento 
den area di Piscina Olympico 




DIAMARS, alrededor di 12:45am, 
habitantenan cerca di Piscina Olympico 
a scucha tiramento, pa cual a solicita 
presencia di Polis. 

Polis a papia cu e habitantenan, kendenan 
a splica cu nan a mira un Toyota Tercel 
color blanco den e area. Durante control 
den e area di parkeo di Piscina Olympico, 
un agente policial a encontra loke na su 
parecer tabata huls. 

Departamento Tecnico di Polis a wordo 
notifica pa saca potret pa mas investiga- 
cion. Pa loke ta trata e Tercel blanco, Po- 
lis a controla dos auto cu dicho estilo y 
marca, pero ningun tabatin culpabilidad 
den e caso. 

Pa autoridad ta conoci caba cu tin descon- 
ocinan coriendo rond den un Toyota 
Tercel pa algun tempo caba y ta tira pa 
loco. E caso tin debido atencion di Polis. 
Fotos ta cortesia di ArubaNative.com 

Invitacion pa e fiesta di 
Sta. Filomena, patrona 
di parokia di paradera 

PASTOR Toti Fuentebella, Pastor di Parolda di Sta. Filomena, Paradera, Aruba ta 
invita cordialmente tur paroldano, devotonan di Sta. Filomena y Aruba en general pa 
e fiesta di nos patrona Sta. Filomena diabierna awor, dia 11 di augsutus. 


Adalberto Vrolijk 

a celebra su di 
10 hubileo cu 
Post Aruba N.V. 


E celebracion ta cuminsa cu un procesion solemn rond di misa pa 6’or di atardi y 
despues un Santo Sacrificio di Misa solemn. Msgr. Greg Redoblado, Vicario general 
di Diocesis y kende ta vicario di Obispo lo ta presente pa oficia e Santo Sacrificio di 
Misa solemn hunto cu otro pastornan. 

Despues di misa tur paroldano y debotonan di Sta. Filomena lo haya oportunidad pa 
sunchi e relilda prome clase di Sta. Filomena cu a bini fo’i Sanctuario di Sta. Filomena, 
Mugnano del Cardenali, Italia dor di Msgr. Giovanni Braschi, rector di Sanctuario. 

Un y tur ta cordialmente invita especialmente muchanan, hobennan y devotonan di 
Sta. Filomena pa e fiesta ald. 


ATELIERS’89 

ACADEMIA DI BELLA5 ARTES ARUBA 

DEN SU PR0JECT0 DI 

SUBSIDIA PA LING & SONS, UNOCA, CEDE ARUBA Y COMPRA 

TIN E PLACER 
DI INVITA B0 PERSONA 
PA E APERTURA 

DI EXP0SICI0N DI SU WORKSHOP 
DI FOTOGRAFIA DICTA PA E 



NA LING & SONS 

CU PARTICIPACION 01: ROY HOWELL, GRACE ASHRUF, PEARL CHARLES. 
JAHILLA PHILIPS, LIGIA VIOLENUS, GILBERT DINCAN. 

JHOWELl MAOURO, BRADLEY JAMAYL ROYAL, PAMELA A. DE COTEAU, 
REBECKA SANTOS DO NASCIMENTO 


Pa mas informacion 588-5776 565-4613 el v is@a te 1i e r89.com 




POST Aruba N.V. ta masha contento di por 
celebra e hubileo di su empleadonan. E luna aki 
Adalberto Vrolijk a cumpli 10 aña di servicio y su 
trayecto den servicio di Post Aruba N.V. a cuminsa 
dia 1 di augustus 2007. 

E1 a cuminsa como besteller pa despues bira loket 
medewerker. E1 a pasa despues pa E-Post como 
medewerker caminda el a traha 9 aña. Awo e ta 
cla pa cuminsa un reto nobo den Post Aruba N.V. 
como medewerker EMS / Aangetekend. 

Adalberto Vrolijk ta un persona cu hopi conoce- 
mento, respetuoso, hopi keto y e ta un persona cu 
por depende riba dj’e. Tambe e ta un persona cu ta 
hopi responsabel y coleganan ta siña hopi di dj’e 
banda di e hecho cu semper e ta busca pa siña pa 
sa mas. Post Aruba N.V. ta desea Adalberto Vrolijk 
hopi pabien y hopi exito den futuro cu e compania. 

Pa mas informacion riba servicionan di Post Aruba 
N.V, bishita e website www.postaruba.com of 
check nan paginanan riba Facebook, cu ta Post 
Aruba N.V y Aruba Stamps. 

Hipólito "Eddy" Ras (POR): 

Pa medio di mehora economia por elemina impuesto 
indirecto riba e factornan cu ta influencia bestaansminimum 


BESTAANSMINIMUM ta e suma 
mensual netto pa cubri costo di bida basico. 
Den un comunicado di CBS di juni 2017, 
e bestaansminimum (costo di bida) netto 
mensual ta pa: Un persona adulto Afl 
2.056,--. Un famia di dos adulto y dos yiu 
Afl 4.317,-. 

Un luna tin un averahe di 4,33 siman (52 
siman/ 12 luna). E situacion ta señala cu pa 
siman e bestaansminimum pa un persona 
adultotaAfl 474,83 (AA2056/4,33 siman). 
Cual cu pa dia ta Afl 67.83. Empleado cu 
ta gana un salario minimo ta bin cu mas of 
menos Afl 1.650,- netto pa luna. E cifranan 
ta demostra cu pa luna entre salario minimo 
netto y bestaansminimum, tin un diferencia 
di mas of menos Afl 406,- (Afl 2.056 - Afl 
1.650). 

E diferencia di Afl 406,- ta indica, cu un 
persona cu ta gana salario minimo tin cu 
bay traha 6 dia extra pa cubri su deber y 
necesidad mensual (Afl 406 / Afl 67.83 = 6 
dia). E scenario treci dilanti ta situacion di 
un adulto sin yiu pa cria, segun Eddy Ras. 

Pa medio di raport di CBS por a mira cu 
tin 10 factor cu ta influencia e bestaans- 
minimum. E 10 factornan ta: 1. Cuminda 
y bebida, 2. Paña y sapato, 3. Gastonan di 
vivienda, 4. Acesorionan pa cas, 5. Salubiri- 
dad, 6. Transporte, 7 Comunicacion, 8. Rec- 
reacion, cultura y desaroyo, 9. Educacion, 
10. Otro bienes y servicionan, Ras ta splica. 
Na Aruba tin un canasta basico cu ta consisti 
di 11 producto cu e prijsnan ta wordo stipula 
y controla pa Gobierno. E 11 productonan 
ta: aros, hariña, sucu, babyfood, lechi pa 
baby, koffie, te, margarina, manteca, lechi 
di polvo y lechi likido pa koffie. Riba tur e 
productonan cu ta pertenece na e canasta 
basico tin cu paga impuesto indirecto (BBO 
/BAZV) momento di haci compras. Prijsnan 
cu tambe ta wordo calcula pa Gobierno ta: 
pisca, galiña, webo y pan blanco, Ras ta 
mustra. 


Dor di compara e factornan cu ta influencia 
bestaansminimum y e canasta basico, por 
mira e motibo dicon e diferencia entre sala- 
rio minimo y bestaansminimum ta 6 dia di 
trabou extra pa luna. Aruba ta un pais cu 
mayoria di su productonan ta bini for di ex- 
terior. Esey ta haci cu si prijsnan di producto 
of transporte den exterior subi, e aumento ta 
bay tin influencia rib’e bestaansminimum, 
Ras ta indica. 

Si tuma un di e factornan cu ta influencia e 
bestaansminimum cu ta cuminda y bebida, 
berdura y fruta ta productonan cu no ta 
paga invoerrechten pero, impuesto indirecto 
ta wordo poni rib’e prijs momento di haci 
compras. 

Pa medio di elimina impuesto indirecto 
rib’e factornan cu ta influencia bestaans- 
minimum, port trece e salario minimo y 
bestaansminimum mas den balans cu otro. 
Elemina impuesto indirecto riba (cierto) 
factornan cu ta influencia e bestaansmini- 
mum, ta haci cu Gobierno mester eherce 
un control fuerte riba su entradanan y su 
gastonan. Esey ta haci cu prome cu traha pa 
reduci bestaansminimum, mester traha na 
prome lugar pa mehora e parti economico 
pa por tin mas entrada, e candidato di POR 
ta remarca. 

Ademas, Ras ta splica, cu pa medio di 
mehora economia, ta bay tin mas 
variasion den empleo y cu miho 
salario. Dor di crea mas empleo 
cu miho salario, cuidadanonan 
por haci mas compras. 

E situacion menciona ta hasi 
cu impresanan ta bay contri- 
bui mas cu impuestonan cu 
nan tin cu cumpli cu nan. 

Pa mehora e economia POR lo: 


Expande turismo pa medio di fast ferry entre 
e islanan Aruba, Boneiro y Corsou; 
Introduci pilar economico nobo cu ta e cu- 
rason di Fourth Industrial Revolution. 

Ras ta sigui splica cu e pilar economico nobo 
lo ta enfocando riba companianan high tech, 
E-business, startups, business incubators, 
companianan fintech y otro actividadnan 
economico inovativo basa riba tecnologia 
nobo. 

Pa ta atractivo pa introduci un pilar eco- 
nomico nobo lo: 

Introduci incentivonan fiscal; 

Stimula creacion di un fondo di inversion; 
Brinda e infrastructura necesario cu e meta 
pa desaroya un sector economico nobo. 

Si no traha prome rib’e parti economico, 
como Gobierno bo ta maneha un pueblo 
riba un manera iresponsabel. Iresponsabel 
paso e situacion financiero di Aruba no ta 
esun mas stabiel nan e momentonan aki. 
Si traha rib’e factornan cu ta influencia 
bestaansminimum sin crea entrada nobo 
ta mescos cu crea debe. Vivienda ta un di 
e factornan mas grandi cu ta influencia e 
bestaansminimum. 

Na mes momento Gobierno mester traha na 
un manera responsabel rib’e parti financiero. 
Pa medio di mehora economia, drecha e 
parti financiero y crea mas empleo cu miho 
salario, habitantena lo bay tin 
un miho calidad di bida y 
bienestar general, Ras ta 
termina bisando. 



BO MESTER D/ WASTE BUCKET RESIDENCIAL 
OF COMERCIAL? 

Hunto cu e team dinamico y uni di POR 

Edjean Semeleer causando 
furor den su bario di Dakota 



DIARANSON pasa, Edjean Semeleer a wordo 
lansa oficialmente como candidato riba lista 
di partido POR. Esaki sigur a sorprende hopi 
hende ya cu ningun hende no a spera esaki. 
E discurso cu Edjean a duna rib’e anochi di lansam- 
ento tabata uno sumamente inspirativo y emotivo. 
Hopi ta esnan cu a compar’e cu e discursonan cu sr. 
Betico Croes den feliz memoria tabata duna. 

Edjean ta un yiu di tera cu no mester di introduc- 
cion, ya cu pa añas el resalta pa a mantene nos cul- 
tura y herencia cultural bibo a traves di su canto, 
su numeroso proyectonan musical y su manera 
di ta. Un persona stima pa su pueblo cu a sa di 
cosecha triunfo pero tambe tabata tin su momen- 
tonan no mucho bon e. o. cu ciere di su restaurant. 
Remarcable ta si, cu apesar di tur locual a pasa, sem- 
per Edjean a sa di lanta ariba y sigui cu e lucha pa 
bay dilanti. Hopi ta esnan cu kier uza e factornan aki 
contra dje, pero mirando su honestidad, esakinan no 
a logra pasobra ta dilanti e ta bayendo. 

Diadomingo ultimo, Edjean tabata hunto cu e team 
dinamico y uni di POR den e bario cu a wak e nace 
y crese cu ta Dakota, unda cu portanan di casnan 
tabata wordo habri p’e cu inmenso placer, dunando 
Edjean e oportunidad pa splica e mision y vision cu 
e tin p’e proximo gobernacion. 

Edjean ta un ehempel bibo di un gran luchador, como 
un entrepreneur local, un cantante sumamente stima 
y exitoso cu ta forma parti di esnan cu ta lucha pa 
mantene nos herencia cultural bibo. Un yiu di tera 
cu no solamente ta lucha pa su mes, pero tambe pa 
tur esnan cu kier logra algo positivo den bida. 


PRIORIDAD #1 


Combati criminalidad y lo 
ta enfoca fuertemente riba 
restauracion di seguridad. 



ESAKI ATRAVES Dl: 

• PROTECCION Dl NOS FRONTERANAN 

• EKIPA NOS CUERPO POLICIAL CU INSTRUMENTONAN Y 
TECNOLOGIA MODERNO 

• PREVENCION SOCIAL 

• COMBATI Y DUNA ATENCION NECESARIO DEN TUR ASPECTO NA 
CASONAN Dl MALTRATO Y ABUSO SEXUAL Dl MENOR 

• COMBATIMENTO Dl DROGADICCION 

• REHABILITACION Y RESOCIALISACION 

• MODERNISACION Dl NOS LEYNAN PA COMBATI CRIMINALIDAD Y 
ABUSODI ANIMAL 

• REFORMULACION Dl E LEY Y MANEHO MIGRATORIO 

• MODERNISACION Dl NOS LEYNAN EN GENERAL 

P°r E Forsa Nobo f] #HUNTO NOS POR 


POR 

E NOBO 

Jacky van Putten (POR): 


Mi compromiso mamanan soltero, 
nos grandinan y deporte pa tur 


YA ta confirma caba den corto tempo cu POR lo ta e alternativa, e 
cambio cu pueblo lder mira, logrando nos cantidad di firma den un 
tempo record di 6 ora. Un ekipo cu a demostra di tin e capacidad, 
e candidatonan y e programa cu pueblo kier mira. 

E cambio ta real, pasobra POR oficialmente ta bay urna electoral 
dia 22 di september proximo pa prome biaha y lo marca historia. 
Como candidato rib’e plataforma nobo aki mi ta sintimi orguyoso 
di por brinda mi experticio den ramo di deporte p’asina trece bek 
e deporte cu pa ultimo añanan a wordo totalmente neglisha. Mi 
compromiso ta esaki, cu apoyo di boso mi lo por logra e cambio, 
segun van Putten. 


Den e 7 lunanan cu mi tin, desde cu POR a 
wordo funda mi a bin ta scuchando y formando 
mi contribucion pa cu nos comunidad. E dolor 
ta grandi eyfo, specialmente den nos grandi- 
nan, mamanan soltero y nos hubentud. Mi 
compromiso ta netamente cu e gruponan aki. 

Mester provee mas facilidadnan pa nos hen- 
denan di edad por move y haya nan salud. 
Mester pone tur energia den alivia y mehora 
e posicion di nos mamanan soltero. 


Mester brindanan e oportunidad pa 
por prepara nan mes y tin e 
recursonan cu nan yiunan 
por crece den un ambiente 
sano y proteha di e in- 
fluencianan malo cu ta 
afecta nos sociedad, van 
Putten ta splica. 


jA'Acv 

U oRSA 



P’esey deporte mester bira un parti integral importante p’e proximo 
Gobierno cu nos lo bay forma parti di dje. No tin tempo pa perde, 
nos mester di imediato taclde e gruponan aki pa asina nos por sanea 
nos sociedad y crea un animo di speransa den nos mamanan soltero 
y proteha nos hubentud di e ala di criminalidad cu ta suta nos isla. 
POR ta cla pa e reto aki, ami ta cla pa asumi mi responsibilidad 
duna na mi dor di e votadornan, van Putten ta mustra. 

Bo kier mira e diferencia? Bo kier mira bo yiunan eherce deporte 
den nan bario cu guia profesional? Bo kier mira bo mayornan, nos 
hende grandi nan move den un ambiente sano y na unda nan 
calidad di bida ta mehora? Bo kier mira nos scolnan, nos 
centronan di bario, nos hubentud sali pa dilanti? Anto 
POR ta bo solucion y mi persona den mi calidad di 
maneho di deporte pa e ultimo 34 aña ta compromete 
mi mes cu e reto aki, van Putten ta termina. 



J ACK Y 


E FORSA NOBO 



RICIBI 

AWENAINTA 
TVR DIA DEN 
B0INRDX 



Registra awo! 

Maada bo e-mail na 
noticia@awemainta.com 

FRONT/ER 

curninsando for di 

awg30.300 





Dina Petrochi 


Alex Pieters 



Erna Machado 


John Angela Jonathan Harsveld 


FECHfl Dl CflMPflÑfl 7 flUGUSTUS TE CU11 Dl DUGUSTUS 2017. OFERTfl Tfl VflUDO RIDfl TUR MODELO Klfl Y HISSflN. 


Caya Emesto Petronia 21 • Tel: 528-9500 • Fax: 582-9877 

Hunto creando e fundeshi solido pa Aruba 


POR E Forsa nobo ta gradici comunidad 




- Resiaencial & Comercial l ( 

- Servicio Rapido \ 

- Servicio Profesional, Confiabel y 
Garantisa 

* Prijs di Awg. 65,- te max. di 7 m3 


* Prices bosed on 3.5% BBO BA2V. 


YAMA NOS NA: 

582-4684 


info<3)ecotech.aw 

www.ecotecharuba.com 


Nos ta Acepta ATM ora 
di duna septic service 


REFLEXIONANDO riba dianan historico di plataforma POR E Forsa Nobo, 
sr. Otmar Oduber ta honra y agradecido p’e sosten masal cu partido POR ta 
ricibi for di nos comunidad. 

Un sentimento di felicidad y gratitud ta locual sr. Otmar Oduber lider di partido 
POR ta sinti, reflexionando rib’e susedidonan di e siman cu a pasa culminando 
den e dia historico di dialuna 7 di augustus. Cuminsando cu e protocol pionero 
y historico cu a wordo firma pa tur miembro di e plataforma E Forsa Nobo 
diaranson 2 di augustus, unda tur a para pa sostene e esencia di democracia y 
percura p’e voz di e pueblo ta central. 

Firmando e protocol e plataforma E Forsa Nobo a subraya e importancia di e prin- 
cipionan democratico, esta cu cada persona cu ricibi un mayoria di voto ta esun in- 
dica pa representa pueblo den e organo mas halto di nos pais, esta nos Parlamento. 

E sentido di union, colegialidad y e importancia comun di e balornan cu e partido 
ta para p’e ta asina fuerte cu den no mas cu 15 minuut a sa di yega na un lista cu 
cual POR a presenta su candidatonan p’e eleccion di dia 22 di september proximo. 
Diabierna 4 di augustus e sosten masal di grandi y chikito tabata visto y 
palpabel. Un grupo grandi di sostenedor a cana anima y decidido hunto cu 
miembronan di plataforma POR E Forsa Nobo pa entrega e lista na Con- 
seho Supremo Electoral. Sr. Oduber ta no solamente orguyoso, pero un 
sentido di profundo humildad y gratitud pa e sosten aki ta biba cerca dje. 

E mandatario ta sigi pa menciona cu sentido ey a culmina den un sentimento di 
honra y aprecio riba dialuna 7 di augustus, unda atrobe e sosten di comunidad 
cu Partido POR a surpasa tur expectativa. For di hopi trempan, prome cu 9’or 
di mainta, un grupo grandi a reuni dilanti dependance di Censo, p’asina mustra 
firmememente nan sosten y nan creencia den e plataforma E Forsa Nobo. 

Sr. Oduber ta extende un palabra di gratitud sincero na tur esnan cu ta kere 
den e balornan cu POR ta para pe; pragmatismo, progresividad, integridad y 
bienestar di comunidad como punto di salida central. Ta extende un invitacion 
na tur esnan cu a duna nan sosten, pero tambe na comunidad en general pa sigi 
e Plataforma riba Facebook, e website y tambe comunicadonan den prensa, pa 
asina por tuma nota di e plan di maneho “E Vision 17-21 Hunto Nos Por” cu 
ta forma parti di e fundeshi solido pa nos comunidad. 

LISTA CANDIDATO 

MOVIMIENTO ELECTORAL Dl PUEBLO 
ELECCION2017 




EVELYNAC. XIOMARAJ. 

WEVER-CROES RUIZ-MADURO 


CRISPIN V.J. 

ROMERO 


DANGUILLAUME P. GLENBERT F. 

ODUBER CROES 


GUILLFRED F. 

BESARIL 



HENDRIK W.G. 

TEVREDEN 



JUANE. 

THIJSEN 



KARELAJ. 

MADURO 



ROCCOG.C. 

TJON 



LOUISETTE J. 

CHRISTIAANS- 

YARZAGARAY 



JOEG. 

KOOLMAN 



DAPHNER.Y. 

LEJUEZ 



mmm 

SUEANN S.J. 

RAS 



STEPHANIE M. 

CROES 


l - 



EDGARDG.A. 

VROLIJK 



LUIGID. 

BERGEN 



EDMONDL. 

PARIS 




DARLAINE B. 

GUEDEZ- 

ERASMUS 

SHARLENE R.N.C. 

STARKE 



AMY P. 

RICHARDS 


JEREHMM.L. 

CAMPBELL 




RUDYR. 

RICHARDSON 


REINWALD. 
RODERICH LOPEZ 


KARELCORNELIS 

JEANDOR 


CARLOSV. 

JACOBS 


HUNTO 
P’E CAMBIO 

#S/A/MIEDO 


ARTHUR 

VALLEJO 


ARUBA2017 

-Mainta 



www. facebook.com/awemainta 


Ministerio di Asunto Social, Hubentud y Labor 


Online 


A anuncia aumento di salario minimo y e limite 
di salario pa aplicacion di Ordenansa Laboral 2013 

entrante 1 augustus 201 7 


E suma di salario minimo pa un empleado cu tin 18 aña di edad 
of mas ta wordo ahusta entrante 1 di augustus 2017 na Awg. 
1.711,15,- pa luna y Awg. 399,10 pa siman. 

Pa un empleado di 18 aña of mas cu ta haci trabou domestico den 
un residencia priva, e salario minimo ta bira Awg. 798,30 pa luna. 
P’e empleado domestico cu ta traha 22 ora of menos pa siman, e 
suma di salario minimo lo bira Awg. 8,90 pa ora. 

Como consecuencia di e ahustacion di e salario minimo e limite di 
salario pa aplicacion di e Ordenansa Laboral 2013 (Arbeidsveror- 
dening 2013) tambe lo subi entrante 1 di augustus 2017. 

E Ordenansa Laboral 2013 t’e ley cu ta regla condicionnan di trabou 
manera entre otro e oranan maximo cu por traha pa dia of pa siman, 
dianan di sosiego, pago di overtime y pago riba dianan di fiesta. 


E Ordenansa Laboral no ta aplicabel pa tur trahador, pero ta conta 
solamente pa trahadornan cu ta cay bou di e limite di salario. 

E limite di salario nobo lo bira entrante 1 di augustus 2017, e sala- 
rio minimo (Awg. 1.711,15) xfactor 2.3= Awg. 3.935,65. Esaki ta 
ensera cu trahadornan cu ta gana un salario di Awg. 3.935,65 pa 
luna of Awg. 47.227,80 pa aña of menos, ta cay bou di proteccion 
di e Ordenansa Laboral 2013 y tin derecho riba tur e condicionnan 
di trabou stipula den e ley ald. 

Departamento di Labor y Investigacion ta pidi tur trahador y 
principalmente dunadornan di trabou pa tene bon cuenta cu e 
cambionan aki. 


Entrante awe, 9 di augustus 

Prijs di gasolin, diesel 
y kerosin ta bolbe subi 


Gasoline unleaded-premium 177,6 cent p/ltr. (+4,4 cent) 


340.0 


— — — Posting US Gulf Coast Unleaded 87 (Afl-cent/liter) kleinh.- prijs (Afl-cent/liter) 



BASA rib’e posting promedio di Platts US Mar- 
ketscan (Gulf Coast) p’e periodo di 1 te cu 31 di juli 
2017, Minister di Asuntonan Economico y Comuni- 
cacion ta anuncia e prijsnan di benta di combustible 
entrante 9 di augustus 2017. 



Boufique Keyla 


Tel: 5821164 
Cel: 5931189 
Fax: 5880109 
w w w. boiztique keyl a . coin 





Nos tin hopi paña nobo y bunita 
di size S te cu size 26 
Pasa wak pa bo mes!! 

B li 'lrke‘'u!iOn 

facebook 



Diesel ULS 141,6 cent p/ltr. (+5,0 cent) 

— — — Posting US Gulf Coast ULS diesel (Afl-cent/liter) kleinh.- prijs (Afl-cent/liter) 

190.0 


140.0 


90.0 


40.0 




Kerosine 


190.0 


140.0 


90.0 


129,2 cent p/ltr. (+6,6 cent) 

Posting US Gulf Coast Kerosine (Afl-cent/liter) kleinh. - prijs (Afl-cent/liter) 


40.0 

E prijsnan ariba menciona, ta inclui BBO/BAZV. 

Parlamentario di AVP Melvin Tromp 


MEP ya a priminti mas cu 1000 hende 
trabou y no ta sincero cu pueblo 


“UN lider politico cu no por ta sincero ni sikiera durante di cam- 
paña electoral cu su pueblo, no por bira un gobernante sincero cu lo 
traha pa interes di mesun pueblo cu el a sinta gaña cu promesanan 
falso y sin contenido”. 

Parlamentario Melvin Tromp di fraccion di AVP ta mustra cu du- 
rante di e actual campaña electoral, ya pueblo por a tuma nota cu 
e lider di MEP y su miembronan riba lista, no ta drentando cas cu 
mensahenan basa riba berdad, pero colma di mentiranan inecesario. 

“Ora un politico ta drenta cas di nos hendenan, e prome punto di 
balor mas grandi cu e por hiba pa nos pueblo, ta papia cu e berdad 
y solamente e berdad. 

Berdad ta cana man den man cu sinceridad y ora un lider politico 
manera Evelyn Wever Croes y otro politiconan veterano manera 
Glenbert Croes di MEP no haci esaki, e ta crea un situacion di 
desconfiansa y un falta di respet masha grandi mes pa cu nos 
pueblo votador. 

Lider di MEP, Evelyn Wever Croes, kende ta aspira 
pa un dia e bira Prome Minister di Aruba, mester 
cuminsa mustra mas respet y bira mas sincero cu 
nos hendenan y no sigui insisti riba un storia fan- 
tasma cu e mes a crea riba un suma di 60 miyon 
cu e ta acusa Gobierno di AVP di a saca for di 
fondo di SVB. 

Den un entrevista duna na prensa, e propio 
Director di SVB, ing. Edwin Jacobs ta mustra 
cu Evelyn no ta papiando berdad, cu nunca 
Gobierno di AVP a saca fondo for di SVB cu 
n’e momentonan ald , e fondo aki ta mas 
solido cu nunca. 

Igualmente tin 
otro candidato 
di MEP, un 
politico cu 
hopi aña den e 
ramo aki caba, 


pero kende ya caba a ofrece trabou na mas cu mil hende caba, cu 
promesanan falso cu simplemente su persona y ni su partido MEP 
lo por cumpli cu esaki. 

Ta lanta e pregunta ta di con politiconan asina ta falta respet na 
nos hendenan, ta hiba mensahenan cu no ta cuadra cu berdad y 
acerca ta haci promesanan cu nan mes sa for di inicio, cu nan lo 
no por cumpli cu esakinan. 

Ora ta priminti asina hopi hende trabou y net ta mesun politi- 
conan di partido MEP aki ta papia di para proyectonan cu ta den 
ehecucion caminda lo perde centenares cupo di trabou, ta papia di 
boycotea tur decision tuma pa Gobierno di AVP, ta dificil pa kere 
cu MEP lo por cumpli cu e promesanan aki. 

Pueblo pa ultimo 8 aña a mira na unda placa di pueblo a bay, den 
cuanto proyecto cu ya caba a lceda ehecuta pa Gobierno di AVP, 
cantidad cu ta wordo ehecuta actualmente y otro proyec- 
tonan cu ainda ta cerca di inicia cu nan ehecucion, ta 
mustra e seriedad den gobernacion di nos partido 
compara cu e desaster cu Gobierno di MEP a laga 
e pais aden na 2009. 

Gabinete Mike Eman ta trahando pa bienestar 
di pueblo caminda pueblo ta mira unda su 
placa ta bay, esta bek pa pueblo y no den saco 
di bufete di abogado of den saco di amigo y 
famianan caminda pueblo no a beneficia di 
e placanan ald,” Parlamentario di AVP, 
Melvin Tromp a mustra. 



Registra awo! 

Manda bo e-mail na noticia@awemainta.com 

Ridbi AWEMainta tur dia den bo inbox 


www.awemainta.com JLf www.facebook.com/awemainta 583-I400 É 583-1444 

LIDER di MEP, Evelyn Wever-Croes den conferencia di prensa 
a elabora riba e situacion financiero di pais Aruba. 

Lider di MEP a cuminsa cu splica con serio e problema financiero 
di Aruba ta, mirando cu e debe di nos pais ta actualmente 86% di 
e GDP. 

Berdad pa logra algo den bida, bo mester haci debe, pero no asina 
hopi. 

Banco mes ta tene cuenta te cu 1/3 parti di bo entrada pa prestabo 
placa, no 86%. CAFT tambe a enfatisa cu lo dura 27 aña pa nos 
yega bek n’e nivel cu MEP a lage na aña 2009. 

VISION DI MEP: SIN MEDIDA 

MEP tin un plan con pa atende cu e situacion financiero di pais 
Aruba SIN medida. 

Prome paso lo ta baha gasto di Gobierno cuminsando cu baha e 
cantidad di Minister, corta den nan gastonan di biahe, fiesta, pro- 
paganda y abogado, y abo por scapa 70 miyon florin pa aña. 

Di dos paso lo ta pa refinancia nos debe y baha e interes cu nos ta 
pagando awor, cu ta 200 miyon florin pa aña. 

Di tres lo ta pa desaroya nos economia di berdad, p’e placa keda 
aki na Aruba mes. 

“Nos lo concentra riba varios pilar economico, p’asina yega na un 
crecemento stabiel di nos economia. Yuda hobennan pa desaroya 
nan propio negoshi, atrabes di e Banco di Desaroyo. Pilar eco- 
nomico di IT, agricultura cria y pesca, turismo medico, turismo di 
arte, turismo deportivo. Tur esald nos lo desaroya pa percura cu 
economia lo draai. 

Negoshinan lo paga belasting y nos cuidadanonan lo haya un mihor 
trabou y lo paga belasting tambe e ora. 

Basa riba esakinan nos lo atende cu e problemanan financiero di 
Aruba SIN medida”, e lider di MEP, Evelyn Wever Croes a duna 
di conoce. 



HAMAS ARIBA A CONOCE ASINA TANTO MEDIDA 
MANERA CU MIKE EMAN 

Lider di MEP a mustra un lista masha largo di medida cu Gabi- 
nete Milce Eman a tuma contra pueblo, p’asina nan por a bay na 
9 Minister, y mas di 500 coordinador. 

“Hamas antes den historia di nos pais, Aruba a conoce asina tanto 
medida y belasting nobo manera den e 8 añanan di Gabinete Mike 
Eman. No solamente e 9 Ministernan actual di e Gabinete, pero 
tambe esnan cu a bay, y hasta esun cu a bolbe. 

Nan tur ta laga atras e legacy di a introduci mas tanto medida y 
belasting nobo den nos pais. 

MEP tin un plan y un vision, cu lo atende cu e tema financiero 
cuminsando serca e Minister y Parlamentarionan. Sin mester bin 
cu medida. 

AVP den 8 aña a abusa di pueblo, haciendo gastonan enorme, y pone 
pueblo paga pa tur cos. MEP lo trece e alivio ey”, ta palabranan di 
Evelyn Wever-Croes, lider di MEP. 

Tiroteo cu saldo di 4 morto y 6 herido 





WILLEM STAD - Un biaha 
mas un masacre a sacudi Corsou 
ora cu dialuna nochi durante un 
celebracion entre amigo y famia 
den Jamaicaweg na Buena Vista, 
sicarionan a basha mas cu 100 
bala cu loke ta parce tabata arma 
automatico pisá riba e grupo di 
hende cu tabata celebrando un 
dóbel cumpleaño di dos ruman 
ohochi Dominicano. 

E rumannan cu a pérdé nan bida 
dialuna nochi tabata Jose Luis 
Belen y Luis Jose Belen, kend- 
enan tabata celebrando. 

E informacion cu Polis a haña 
ta cu den un edificio pegá cu un 
minimarket e patruya a bin topa 
cantidat di hende drumi abou ne 
sitio, pero tambe den un curá di 
cas eybanda. 

Inicialmente nan no tabata sa ta 
di cuanto hende ta trata, pasobra 
ya a transportá algun pa Poli, 
pero mesora a nota tambe cu 4 
hende a muri caba ne sitio. 



A transportá 6 victima cu herida 
di bala ta hende a hiba nan poli 
caba. E 6 victimanan masculino 
ta di 26, 28, 31, 34, 50 y 52 aña 
di edad. 

Na Poli, nan tabata haña asisten- 
cia medico y un di nan a opera 
un di nan cu urgencia ayera mar- 
duga y nan situacion ta stabil. 

E promé datonan cu Polis a 
registrá ora nan a yega ta cu un 
rato promé un grupo di hómber 
tabata sintá den e balcon di e 
edificio y dado momento un 
auto color scur a yega n’e sitio y 
un óf mas persona a baha for di e 
auto y a lós un cantidad grandi di 
tiro dirigi riba e grupo di hómber 
y otro(nan) den cercania. 

Despues di e acto ald e chofer 
a core bay cu velocidad halto 
y mas lat Polis a haña tende cu 
tabatin un auto ldmá na Shut. 

Tres di e 4 victimanan cu a 
fayecé ta identificá y falta un 
mas pa identificá: Ethly Albertus 



Jr. naci na Córsou 26 séptém- 
ber 1989 (28 aña); Jose Luis 
Belen, naci na Sto. Domingo 7 
di augustus 1995 (22 aña); Luis 
Jose Belen, nasé na Sto. Do- 
mingo 7 augustus 1995 (22 aña). 
E intencion ta pa den curso di 
dia Polis identificá e di 4 victima 
oficialmente. 

N’e sitio Polis a haña y confiscá 
un cantidat grandi di cashi di 
bala. 

Riba órdo di Fiscal di Ministerio 
Publico a confiscá e curpanan 
sin bida despues cu dokter a 
constatá nan morto y tambe un 
vehiculo cu tabatin na sitio y 
tabatin perforacion di bala. 

Pa loke t’e auto cu nan a kima 
na Shut, Polis a bay n’e sitio y a 
constatá cu enberdad tabatin un 
vehiculo na candela. 

Despues cu a paga e candela Po- 
lis a confiscá e vehiculo pa mas 
investigacion. 

Te ne momentonan aki Polis no 


’Ér- jvwo^, 




ta disponé of no por proporcioná 
informacion adicional, mientras 
cu e investigacion ta canando si 
ta cuanto hende a tira y cu ki 
arma. 

Ainda no tin bista cla di loke a 
originá e masacre, pasobra pa 10 
hende haña herida di bala y 4 di 
nan fayecé, ya no ta un asesinato 
incidental pero un accion dirigi. 
Ayera mainta na radio tabatin 
cantidad di speculacion y teoria 
di papiadó na radio cu sin algun 
preparacion policial of conoce- 
mento profesional tabata duna 
tur sorto di teoria loke cierto 
momento tabata hasta iritante. 
E version y comentarionan poli- 
cial den situacionnan asina ta 
loke mester divulgá. 

Por cierto cu Polis ta suplicá co- 
munidad pa si nan ta disponé di 
informacion cu por yuda den so- 
lucion di e caso aki pa duna Polis 
e informacion ald na telefón 917 
(24 ora pa dia) óf 108 (number 
anónimo, caminda anónimidad 
ta garantizá). 

RECIENTEMENTE, Post Aruba N.V. a celebra su 125 aña 
en grande. Servicio Postal di Aruba a inicia 125 aña pasa dia 1 
di augustus y durante añanan a sa di conoce cambionan. Post 
Aruba N.V. a crece y durante añanan a modernisa, p’e Post cu 
tin awendia. 

E empleadonan a celebra e 125 aña di Post Aruba N.V. na Indian 
Rock Garden, unda nan a disfruta di e anochi. Na yegada di e 
empleadonan, director di Post Aruba N.V. Guillermo Raymond, 
hunto cu su Head Marketing Katharine Lacle y Sales Executive 
Joraine Lopez, tabata duna bon bini na e empleadonan unda 
cu nan tabata ricibi un pin di 125 aña y un champagne di bon 
bini. Empleadonan tabatin e oportunidad pa saca potret na e 
backdrop di 125 aña y despues tabata saca potret na e picture 
booth unda nan por a saca potret “loco”. 

Guillermo Raymond a recorda e empleadonan cu nan a celebra 
125 aña di cual trayectorio ta uno hopi largo. Durante añanan 
Post Aruba ta encarga pa entrega e cartanan na tur hende, nan 
a percura pa renoba nan funcion y balor den comunidad. 

“Nos mester ta gradici na esnan cu a aporta durante e añanan. 
Yama nan danki pe labor integral. Tambe mester gradici pa 
unda Post Aruba N.V. ta actualmente”, Guillermo Raymond a 
expresa orguyosamente. 

E banda cu a entretene empleadonan di Post Aruba N.V. tabata 
D’Licious. Bailadonan di Post Aruba N.V. a subi pista y no ta- 
bata kier a baha. E famia di Post Aruba N.V. tabata contento 
di por a pasa un momento agradabel y ta corda cu sin e sosten 
di comunidad pa 125 aña nan no por existi. 

Pa mas informacion riba servicionan di Post Aruba N.V., bishita 
e website www.postaruba.com of check nan paginanan riba 
Facebook, cu ta Post Aruba N.V.y Aruba Stamps. 

Minister Angel Bermudez y Departamento pa 
Progreso Laboral a inaugura website nobo 



DIALUNA mainta Minister di Trabao, 
Angel Bermudez, conhuntamente cu De- 
partamento di Progreso Laboral (DPL) a 
inaugura e website nobo di DPL, esta www. 
dpl.aw , cu awor tambe ta aporta na un mi- 
hor servicio y comunicacion cu clientenan 
di DPL. 

Minister Bermudez ta sumamente satisfecho 
cu a logra modernisa y actualisa e website 
aki, principalmente debi cu awendia gran 
mayoria di persona ta uza website y rednan 
social pa mantene nan mes informa y pa 
traha. 

Segun sra. Mireille Meeuwisse, Directora 
di DPL, for di aña 2011 e departamento ta 
evalua tur loke ta ensera servicio y lolce nan 
ta ofrece na informacion pa wak si e ta actual 


y si e ta yega n’e grupo meta. 

Den cuadro di e evaluacionnan aki DPL a 
renoba e website pa uno mas facil pa nabega, 
mas ‘user friendly’ y cu ta compatibel tambe 
cu smart phones, tablet y desktop computer. 

“Debi cu awendia mucho mas hende ta man- 
tene nan mes informa mas riba nan smart 
phone compara cu computer, nos a dicidi pa 
renoba e website pa uno mas facil pa traha 
cu n’e”, asina e directora a informa. 

E informacion ta conta pa ambos grupo; 
tanto esnan cu ta busca trabou, como tambe 
dunador di trabou. 

DPL a ripara den ultimo tempo principal- 
mente pa loke ta trata mercadeo, cu face- 
book tambe a bira un canal di comunicacion 
clave, p’e motibo tambe a opta di habri un 
pagina di facebook y asina comparti tur 


informacion y vacatura existente cu actu- 
alisacion tur siman. 

Ademas di e vacaturanan, e website ta suma- 
mente importante pa informacion oficial, 
unda cu un cliente lo prefera di ‘download’ 
of print informacion necesario pa uza riba 
papel. 

Den e caso aki e cliente no mester bay te 
na oficina di DPL pa busca documentonan 
necesario. 

Awor, e tin e opcion pa download esakinan 
via e website tambe. 

Minister Bermudez ta felicita henter e ekipo 
di DPL cu a aporta n’e proyecto ald y haci’e 
mas facil posibel pa tur persona cu subi e 
website di DPL (www.dpl.aw), haya lo cual 
nan ta buscando. 


Registra awo! 

Manda bo e-mail na noticia@awemainta.com 

Ridbi AWEMainta tur dia den bo inbox 


www.awemainta.com a ¥ www.facebook.com/awemainta 583-1400 á 583-1444 


— 
























18 


AWEMainta Diaranson, 9 Augustus 2017 


Expo Labor 2017 ta 
motiva y trece publico mas 
serca di nan trabou ideal 


EXPO Labor 2017 ta tuma lugar un biaha mas, dia 
19 di augustus proximo cuminsando 9’or di mainta te 
cu 7’or di anochi na Renaissance Convention Center, 
asina Minister encarga cu asuntonan relata cu Labor, 
Angel Bermudez, a anuncia e siman aki. 

“Despues di un evento exitoso aña pasa y mirando 
situacion actual riba mercado laboral unda cu bou 
esnan sin empleo e generacion di hubentud ta de- 
masiado representa, p’esey e aña ald Expo Labor su 
focus lo ta riba e generacion ald”, asina e mandatario 
a expresa. 

E mandatario a enfatisa cu e evento ald ta pa uni 
trahador, desempleado y doñonan di trabou bou un 
solo dak. 

Sea esnan cu ta buscando trabou, esnan cu ta busca 
bon trahador of simplemente esnan cu lder expande 
nan conocemento y haya mas herment pa nan por 
crece profesionalmente den nan trabou actual, tur ta 
bon bini na Expo Labor 2017. 

E aña aki lo tin entre 30 cu 40 compania presente cu 
lo duna informacion tocante nan vacatura di trabou. 
Segun e comision organisatorio e interes di parti di e 
companianan pa forma parti di Expo Labor 2017 ta 
grandi, sinembargo ta poco ‘booth’ a keda disponibel 
ainda p’e companianan cu lder forma parti di Expo 
Labor. 

Lo tin un seccion cu departamentonan di servicio 
manera, Aruba Human Resources Association 
(AHRA), Departamento pa Progreso Laboral 
(DPL), Directie Arbeid en Onderzoek (DAO), 
IDEA y Dienst Technische Inspectie (DTI) entre 
otro, cu lo t’ey pa duna informacion valioso, con- 
testa tur pregunta, crea of actualisa nan curriculum 
y pa yuda tur participante yega mas serca na obtene 
un trabou ideal of haya un trahado ideal. 

Ademas, lo tin un otro seccion cu companianan 
cu ta duna curso, training y varios otro les p’esnan 
cu kier expande nan conocemento riba diferente 
tereno y crece den e ambito profesional. Sin laga 
afo, e sala di charla unda cu expertonan y ‘entre- 
preneurs’ lo inspira, motiva y cubri un variedad 
di tema cu esencial pa ta exitoso den e mercado 
laboral di awendia. 

Minister Bermudez a enfatisa cu e entrada pa Expo 
Labor 2017 ta completamente gratis, pues esey 


tambe ta un forma adicional pa encurasha tur hende 
interesa, trahador y doñonan di trabou pa acudi na 
Expo Labor diasabra, 19 di augustus na Renaissance 
Convention Center cuminsando for di 9’or di mainta. 


Expo Labor 2017 ta un actividad organisa pa Minis- 
terio di Labor den cooperacion cu Departamento pa 
Progreso Laboral (DPL) y Departamento di Labor y 
Investigacion (DLI). 

Pa registra p’e tayer of 
charlanan of mas in- 
formacion tocante 
companianan cu 
lo ta presente y 
con pa participa 
na Expo Labor 
2017, bishita e 
pagina di face- 
book: Expo 
Labor Aruba 
of manda un e 
mail na expolab- 
oraruba@gmail. 

com. 

Bon dia yen di alegria 

Scirbi pa Ruthy"Lady Ruth"Vrieswiik-Bergen 



PASENSHI, pasenshi y mas 
pasenshi. Ta ken no kier mas pas- 
enshi pa por acepta, compronde y 
“deal” cu cuallder situacion cu por 
presenta su mes riba nos caminda 
den bida? 

E ta algo super bunita pa tin y 
asina tin e situacionnan fastioso 
bao di control. 

Un tempo mi tabata pidi Dios den 
mi oracionnan pa mas pasenshi, 
y E tabata dunami mas prueba y 
obstaculonan pa mi por a traha 
riba mi porcion di pasenshi. 

Mi a stop di pidi pa pasenshi y mi 
a cuminsa pidi pa djis siñami con 
pa maneha mi porcion di pasenshi 
mas mihor. 

Nos tur tin biaha kier haci nos 
cosnan pura pura pa gana tempo, 
pa cla cu tal y tal proyecto mas 
liher cu ta posibel, pasobra tur cos 
ta costa placa, na moda di bisa. 
Ta pasenshi, duna danld y saludo 
di Bon Dia yen di alegria so ta 
pornada anto? Parce cu ni eseynan 
ta pornada mas, pasobra no ta tur 
hende tin den nan e virtudnan aki, 
si nos por yame asina? 

Nos grandinan sa bisa cu, cu 
Danki mi auto no por core, e 
mester di gasolin y ta berdad! Nos 
grandinan sa bisa cu, cu e saludo 
di Bon Dia tampoco por pone pan 
riba mesa y ta berdad. Lady Ruth 
a experiencia “pasenshi” reciente- 
mente wardando riba su “beurt” 
na varios lugar. 

Prome na NV Elmar. Despues na 
Setar. Y despues na Aruba Bank 
Hato. 

A realiza atrobe, cu no mester lu- 
bida e trabaonan manual usando 
sabiduria y inteligencia. ICico a 
pasa anto? 

Ora di warda pa nan yama bo 
number y bo ta kere bo ta casi 
haña beurt, lugar nan ta yama otro 
letter di e alfabet cu otro number. 
E ta zona pret, pero di berdad 
bo ta den bo pruebanan di carga 
pasenshi. Retonan cu machiennan 
computariza ta trece cu nan. 

Mi a goza e juffrouw na Aruba 
Bank Hato cu a cuminsa anuncia 
den vos duro e numbernan cu 
clientenan a ricibi skirbi riba un 


carchi placifica, pasobra e machien 
di saca number a bruha. Anto e 
machien aki a bruha hende tambe, 
hahahahah. 

Banco tabata yen yen di hende, y 
tur lo a pensa nan mesun pensa- 
mentonan encuanto pasenshi, ora 
cu un of otro machien faya, hende 
su sesonan mester por tuma over, 
tuma over bek, pasobra antes e 
machiennan ald no tabata existi. 
E situacion aki a pone nos recorda 
e “night club Cobalt” tempo di su 
tempo añanan pasa. 

Nos a bay cu un pareha amigo 
turista eynan anto e computer 
tabata “down”. Nan di cu nos 
mester warda un crenchi te ora e 
computer ta “up” atrobe. 

Di biaha Lady Ruth a pensa, ma 
ta con esey por ta? Nan no tin 
nan man y un kelki childto mas pa 
midi e cantidad di rum of whiskey 
cu tin cu bay den e mix drinksnan? 
Ta di berdad ta steun totalmente 
riba e computer? Oh, oh oh, otro 
prueba di pasenshi, pero nos a 
lanta pa bay, ora cu nan a duna 
Lady Ruth rason pa a bisa nos cu 
nan ta bay basha nos drinksnan, 
Uuufffff, naaaaaah, nos a sali for 
di e club y a bay otro caminda. 
Pesey mi a goza e juffrouw di 
Aruba Banlc Hato, pero pensando 
mes n momento, cu, con lo ta ora 
e computer di nan bay “down”? 
Nan tin back up system, nan tin 
delco of zo of lo no por sigui duna 
servicio e dia ey? Esaki lo ta un 
situacion cu lo por y of a yega di 
presenta caba na varios compania, 
varios negoshi, varios lugar? 
P’esnan den ramo di tecnologia 
tin biaha un dolor di cabes kizas, 
ta hende nan ta, y hende ta keda 
hende. 

Y ningun hende tin control di tur 
cos. Cu of sin computer, e mundo 
lo sigui lora lceto bay. Confia den 
hende mas cu confia den computer 
of confia den computer mas cu 
confia den hende? 

Of ta prefera di confia den Dios y 
den bo mes prome? Ta bon mes tin 
machien di koffie den Aruba Bank 
y bo por bebe awa friu tambe, 
mientras bo ta sinta warda pa bo 
turno cu pasenshi ! Nan servicio 
ta excelente! 

Cinco hoben di BYOF ta 
bay presenta na Aruba 




BANCO Dl CARIBE 


OFFICIELE KOERSEN TEN OPZICHTE VAN DE ARUBAANSE FLORIN 

GELDIG OP 8 Aug, 2017 EN TOT NADER ORDER 


valuta 


Ned. Antil. Gulden ANG 
Per ANG 100 

Amerikaanse dollar USD 


Canadese dollar 

Zwitserse frank 
(per 100) 

Pond sterling 

Japanse yen 
(per 10.000) 

EURO 
(per 100) 

Deense kroon 
(per 100) 

Noorse kroon 
(per 100) 

Zweedse kroon 
(per 100) 


CAD 

CHF 

GBP 

JPY 

EUR 

DKK 

NOK 

SEK 


aankoop van publiek 


bankpapier 


wissels, CHQ's 
reischeques en 
overboekingen 


98.00 

1.77 

1.38 

183.12 

2.25 

160.01 

208.51 

27.31 

21.56 

20.91 


100.00 

1.78 

1.40 

183.84 

2.30 

161.47 

210.41 

28.03 

22.28 

21.63 


biljetten 

chq./overboeking 


KRALENDIJK - Riba invitacion di Cas di Cultura Aruba, cu ta or- 
ganisado di Gang di Arte, cinco hoben di Bonaire Youth Outreach 
Foundation (BYOF) cu ta participa den e programa di arte yama 
BYOF Arts, lo bay presenta na Aruba. 

Gang di Arte t’e competencia di talento di Aruba. E aña 
aki lo ta e di 11 edicion di e competencia aki. 

Durante di e Theater Booth Camp cu a tuma luga 
den e prome siman di vacacion BYOF Arts a 
scoge cinco hoben for di trinta participante 
pa bay Aruba. E hobennan a keda scogi a 
base di nan prestacion durante di e ultimo 
seis lunanan. A evalua e hobennan riba 
crecemento di nan talento, pero tambe 
nan comportacion y prestacion na scol. 
E tabata un escogo hopi diñcil ya cu 
tabata tin mas cu cinco cu a cumpli cu 
e exigencianan pa por bini na remarke, 
pero ta cinco hoben so por a keda invita 
pa bay e intercambio aki. 


E cinco hobennan a prepara diariamente, bou 
di guia di Segni Bernardina y Damari Alonzo, 
p’asina nan ta bon prepara pa bay presenta un 
tremendo presentacion den e theater nacional di 
Aruba. Dia 9 di augustus elenco di BYOF Arts lo 
sali pa Aruba p’asina asisti n’e ensayo general pa 
despues, dia 10 subi escenario pa presents nan pre- 
sentacion titula “Boneiru ta den kaya”. 

E presentacion ald ta basa rib’e tema cu a keda scoge 
e aña aki pa Gang di arte. E tema ta “Kaya”. 

E hobennan cu lo bay representa BYOF na Aruba lo ta 
Cassius Rosario, Richmend Anthony, Jeremy Pikerie, 
Jorge Gonzalez y Caroline Porras. 

E team di media di BYOF media tambe lo biaha cu 
e grupo pa documenta e presentacion y mas. BYOF 
media ta representa pa David Martinus y Angelo 
Alberto. 

Director di BYOF, Dennis Martinus ta sumamente 
contento cu por brinda e hobennan di BYOF Arts e 
oportunidad ald pa nan por sigui crece y amplia nan 
horizonte. 

Regularmente lo sigi saca e hobennan for di Boneiro 
pa haci e tipo di intercambionan aki, cu ta yudanan 
den nan desaroyo. Nos ta desea e team di BYOF Arts 
tur clase di exito na hermana isla Aruba. 


verkoop aan 


publiek 


100.20 

100.00 

1.80 

1.42 

184.64 

2.36 

163.09 

212.53 

28.83 

23.08 

22.43 

Trabounan di mantencion na Casita Geel a cuminsa 




E ultimo añanan Stichting Monumenten- 
fonds Aruba (SMFA) ta enfocando rib’e 
mantencion di nan edificionan monumen- 
tal. Ya stadhuis, edificio Henriquez, Huisje 
Wild y edificio di Scol 1888 a haya un man- 
tencion completo y awor ta toca turno n’e 

monumento 
na West- 
^ s t r a a t 
cual ta 
actual- 
mente 


oficina di Arina y cu ta conoci tam- 
be bou di e nomber di Casita Geel. 

Despues di varios luna di preparacion y 
inspeccion a traha bestek y a bay den un 
destaho caminda a acerca cuatro contratista 
pa duna un oferta. Felipe Construcion and 
Consultancy NV a resulta e contratista cu 
miho oferta, cu ta cuadra tambe cu nos pre- 
supuesto pa haci e mantencion. E trabounan 
ta encera mas tanto di drecha murayanan 
paden y pafo cu ta daña dor di salo cu ta 
sali fo’i e piedranan di calichi. 


tamente. 

Segun e plan e trabounan lo finalisa mas o 
menos pa luna di september. 

Durante e proceso pa planea e trabounan di 
mantencion SMFA ta den contacto constan- 
te cu Arina como huurdo y ta aprecia tambe 
e cooperacion di nan banda p’e proximo lu- 
nanan durante cu e trabounan lo ta tumando 
lugar. Banda di esaki, tambe ta gradeci un 
biaha mas pa por conta cu e cooperacion 
di Monumentenbureau pa e proyecto ald. 


Tambe rib’e cura rond di e edificio lo 
haci mantencion necesario. Na final 
lo verf e edificio c o m - ple- 


SMFA su meta principal ta pa por preserva 
nos pasado pa futuro, ya pa un tempo a traha 
riba un plan di mantencion pa termino largo 
p’asina por garantisa cu e monumentonan 
cu ta pertenece na SMFA lo keda den un 

bon estado. 

Alrededor di 1000 mucha 

Pediasure Superkid 
educando nes muchanan riba 
nan crecemente saludabel 



E temporada di vakantie ta casi pandando 
y Pediasure su programa: “Become super- 
kid with the superpower of Pediasure”, 
tabata den ful swing cu diferente actividad 
na camping di mucha. Pediasure ta en- 
foca riba nutricion sano y balansa pa tur 
nos muchanan, p’asina nan crecemento y 
desaroyo ta optimal, unda cu nan lo ben- 
eficia di tur e ingredientenan nutritivo den 
diferente sabor. 

E team dinamico di Pediasure a bishita 
9 camp: 4 Tra’i Merdia, Kerekentenchi, 
Cuido Moises, We Care, Tiponi y Seasons 
<Sc Beyond, unda cada mucha a disfruta y 
haya informacion tocante e beneficionan 
di Pediasure. Veronica, Ana y Thalia ta- 
bata e promo diva’s y den un forma ma- 
sha interactivo y creativo, a entretene e 
muchanan cu e storia di Sofia: un mucha 
muhe cu kier bira grandi, pero no ta gusta 
come tur alimento cu ta contribui na su 
crecemento y ta haya conseho di dokter pa 
bebe 2 Pediasure pa dia, pa recompensa e 
nutrientenan vital pa su crecemento. 

E team di Pediasure Superkid tambe tabata 
presente na Ling & Sons Supermarket, 
unda cu e muchanan por a saca potret 
y tambe haya mas informacion tocante 
Pediasure. 

Mami y/of papi tambe a disfruta di e 
momento aki y asina descubri e benefi- 
cionan di Pediasure cu mami y/of papia, 
p’asina nan saca potret y cera conoci cu e 
superpower heroes: Spiderman y Wonder 
Woman. 

Como clausura di Pediasure su programa, 
dialuna 30 di juli, nan a forma parti di e 
presentacion di Kerekentenchi, cu tambe 
a cera nan programa di vakantie cu un 
tremendo show den Cas di Cultura “The 
Magic Kingdom”, unda tur e super heroe- 
nan tabata presente pa disfruta y gosa cu 
nos muchanan. 

Team dinamico di Pediasure kier gradici 
e 9 scolnan cu a habri nan porta pa ricibi 
nan durante nan programa di vakantie, 
unda cu alrededor di 1000 mucha a haya 
informacion relevante tocante nan crece- 
mento sano y saludabel cu Pediasure y a 
haya pediasure tambe como regalo. Tambe 
no por keda sin gradici Star Production y 
Zoom Aruba como tambe e promo diva’s: 
Veronica, Ana y Thalia pa nan tremendo 
cooperacion y sosten di semper, p’asina 
realisa otro actividad exitoso di Medicos- 
metics Aruba N.V. 

Giovanni Atalita, Presidente AVA Curaçao ta haya cu 

Gobierno di Corsou kier 
move den ilegalidad hunto 
cu Avianca y Synergy Group 


WILLEM STAD -- Manera ta conoci, te 
cu awe, e Gobiérnonan di turno for di tempo 
cu señor Earl Balborda tabata Minister 
enkargá cu Asunto di Aviacion, a nenga di 
honra e peticion di AVA pa otorg’é e asina 
yamá pérmit económico, cu ta rekeri pa 
AVA por establecé su compania di aviacion 
na Córsou. 

Nos ley riba aviacion (‘Luchtvaartlandsver- 
ordening’) ta trece cu ta solamente despues 
di a adkeri e pérmit ald, ta bira económi- 
camente viabel pa AVA cuminsá haci su 
inversionnan cuantioso y forma su empresa 
p’e lo por haci su negoshi di aviacion, entre 
otro, dor di cuminsá tuma su personal di 
tera, tanto técnico como administrativo, y di 
buelo (pilotonan etc.) den servicio y pércurá 
p’e tin su avion y oficinanan nesesario. 

Segun Presidente di AVA, Giovanni Atalita, 
na momento cu esaki keda finalisá, esta cu 
AVA tin su organisacion completamente 
na órdo y AVA pasa tur e contrólnan di 
parti di Gobiérno, e ta bin na remarke p’e 
pérmit final pa por cuminsá haci buelonan 
comercial cu pasahero y carga. Esta haci 
negoshi di aviacion. 

E ultimo pérmit aki ta loke nos ta yama e 
‘AOC’, esta e ‘Air Operater’s Certificate’. 
Te cu awe ta traba so Gobiérnonan a buta 
pa evitá cu AVA ta cuminsá bula cu su 
avionnan y duna pueblo un bon servicio di 
transporte aéreo. 

Artikulo 8 di nos Ley riba Aviacion ta pre- 
scribi cu transporte comercial di hende y 
carga cu avion den, via, pa óf for di Córsou, 
por tuma lugar solamente dor di compa- 
nianan di aviacion, na cua Gobernador y 
e Minister, encargá cu aviacion, pa medio 
di un decreto, a duna pérmit pa buelonan 


regular respectivamente buelonan iregular 
(charter’). 

Conforme e mesun articulo 8 aki Gober- 
nador y e Minister en cuestion por duna e 
pérmitnan aki solamente na companianan, 
cu ta incorporá y formá conforme leynan 
di Córsou, cu tin tanto nan sede como nan 
punto principal di haci negoshi di aviacion 
na Córsou, y di cua e parti mayor di nan 
capital ta den man di residentenan di Cór- 
sou di nacionalidad Hulandes y di cua tanto 
e poder pa dicidi den nan maneho como e 
maneho aki mes ta establecé na Córsou. 

Similar na nos Ley di Aviacion e Protocól 
multilateral riba liberalisacion di aviacion 
den Reino Hulandes, cu Córsou, Aruba, 
Sint Maarten y Hulanda a firma cu otro 
na augustus 2011, ta permiti solamente 
companianan di aviacion, cu ta establecé 
den teritorio di un di e paisnan ald y cu tin 
un AOC otorgá dor di un di esakinan y ta 
suheto na cóntról regulatorio efectivo dor 
di e autoridadnan aeronautico di un di e 
paisnan ald, y, p’asina leu cu ta trata Córsou, 
directamente dor di propiedad di su capital 
óf un parti substancial di esaki, ta controlá 
dor di residentenan permanente di Córsou 
di nacionalidad Hulandes. 

Awor AVA ta comprondé cu Gobiérno di 
Córsou tin pensá pa duna Avianca y su ac- 
cionista Synergy Group cóntról di InselAir 
dor di laga Avianca tuma over e negoshi y/ 
óf e accionnan den e capital di InselAir, in- 
cluso e rutanan y e AOC di InselAir y asina 
laga Avianca haci transporte comercial di 
hende y carga cu su avionnan den, via, pa 
y for di Córsou. 

AVA sinembargo no por aceptá e plan aki 


cu ta contra di tanto nos Ley di Aviacion 
como e protocól menshoná. AVA, otro for 
di Avianca óf su accionista Synergy Group, 
ta cumpli cu tur e reldsitonan legal di tanto 
nos Ley di Aviacion como e protocól aki. 
Contrario na Avianca y su accionista Syn- 
ergy Group, AVA si ta un compania, cu 
ta incorporá, formá y establecé conforme 
leynan di Córsou, AVA si tin su sede prin- 
cipal y su punto principal di su negoshi di 
aviacion na Córsou, AVA si ta un compania 
di cua e parti mayor di su capital ta den man 
di residentenan permanente di Córsou di 
nacionalidad Hulandes y AVA si ta un com- 
pania di cua tanto e poder pa dicidi den su 
maneho como su maneho mes ta establecé 
na Córsou. 

Di otro banda ni Avianca ni su unico ac- 
cionista, esta Synergy Group, no ta un 
compania incorporá, formá y establecé con- 
forme leynan di Córsou. Tampoco Avianca 
y su accionista Synergy Group no tin nan 
sede principal ni nan punto principal di nan 
negoshi di aviacion na Córsou, miéntras e 
parti mayor di nan capital no ta den man 
di residentenan permanente di Córsou di 
nacionalidat Hulandes y tampoco ni e poder 
pa dicidi den maneho di Avianca y su ac- 
cionista Synergy Group ni nan maneho mes 
no ta ubicá na Córsou. 

Na momento cu Avianca y/of Synergy 
Group tuma cóntról di InselAir, InselAir 
tampoco lo no ta cumpli ni cu nos Ley di 
Aviacion ni cu e protocól entre e paisnan 
den Reino Hulandes. 

Cu otro palabra si permiti Avianca óf su 
accionista Synergy Group tuma over e ne- 
goshi di InselAir y su rutanan y su AOC, p’e 
haci transporte comercial di hende y carga 
cu nan avionnan den, pa y for di Córsou óf 
cu avionnan cu ta haci escala na un punto 
na Córsou, Gobiérno di Córsou lo ta move 
den ilegalidad y AVA lo no aceptá esey. 
Sigur no awor cu AVA ta cumpli cu tur cos 
cu nos Ley di Aviacion y e protocól ta exigi 
p’e por operá su compania di aviacion na y 
for di Córsou, pero ta neng’é esaki dor di 
neng’é su pérmit pa faborecé compinchinan 
y doñonan di InselAir y Avianca, segun 
Giovanni Atalita, Presidente AVA Curaçao. 

Presidente di ARTBO 
Dr. Guaicaipuro Jimenez 

A presencia e 
preparacion di 
Brazil Taekwondo 



PRESIDENTE di ArubaTaekwondo Bond “ART- 
BO”, dr. Guaicaipuro Jimenez a presencia e prepara- 
cion di e dos atletanan di Brazil Taekwondo Stichting 
cu ta preparando duro duro p’e Pan Americano y e 
Costa Rica Open di e luna aki. 

Aruba tin 4 atleta cu ta bay representa Aruba n’e Pan 
Americano di Cadet y Junior na Costa Rica y tin dos 
atleta cu ta preparando na Colombia, mientras cu e 
team di Brazil Taekwondo Stichting cu a bolbe for di 
Korea ta sigui cu nan preparacion na Aruba. 

Aruba ta conta cu un team di 7 atleta cu ta bay 
participa n’e Open di Costa Rica cu dos coach pa e 
team dinamico. 

Aruba por conta cu un team cu ta bay duna bon 
bataya na Costa Rica, mirando e preparacion cu e 
atletanan ta hañando p’asina nan ta bon bon prepara 
pa representa Aruba. 

ARTBO ta contento di por tin un team di 7 atleta pa 
representa Aruba na Costa Rica. 

Dr. Guaicaipuro Jimenez ta sigura cu Aruba lo haña 
su lugar bek na mundo, demostrando cu Aruba su 
Taekwondo ta riba e bon caminda. 

Anchelino Vrolijk (POR): 

Un maestro cu e compromiso 
pa aporta na su comunidad 



RECIENTEMENTE Anchelino Vrolijk, 
a dicidi di drenta mundo politico formando 
parti di partido POR y asina participa den 
e eleccion di e aña aki. 

Drenta e contienda politico tabata un de- 
cision nada fasil, mas tanto dor di e tristo 
realidad politico cu nos ta biba na Aruba 
actualmente. 

Pero mirando e necesidadnan cu ta biba 
den nos comunidad, keda afor di politica 
no tabata un opcion mas p’e. 

Anchelino Vrolijk ta bisa di ta consciente cu 
si e kier trece cambio, e mester por forma 
parti di e cambio y esey t’e motibo principal 
cu a haci cu e ta riba e lista di partido POR. 

Como tata soltero e ta compronde e contra- 


temponan cu hopi mayor ta pasa aden na 
nivel perdonal, como tambe loke t’e parti 
huridico di un separacion. 

Como mayor responsabel bo mester por ta 
para den bo sapato pa brinda bo yui(nan) e 
mihor cu bo por ofrece, p’asina mañan nan 
por ta un persona ehemplar den comunidad. 
Pa ta un mayor soltero ta exigi hopi di bo y 
p’e motibo aki su persona por identifica su 
mes cu esnan cu tambe ta den e mesun situa- 
cion cune, lantando nan yiu(nan) nan so. 

“Mi meta pa drenta den politica ta pa yuda 
na crea un Aruba sostenibel y duradero pa 
nos yiunan y p’e generacionnan nos dilanti. 
Nos grandinan merece nan atencion, paso- 
bra si no tabata pa nan, nos lo no conoce e 
Aruba cu nos conoce awendia. 


Nos generacion actual mester tuma e re- 
sponsabilidad di cuminsa construi un Aruba 
responsabel pasobra nos t’esnan cu ta cre- 
ando e Aruba p’esnan cu ta bin mañan. 

Un Aruba caminda nos yiunan y nan yi- 
unan por biba respetando y cuidando otro, 
pasobra nan merece un Aruba cu nan por 
ta orguyoso di ta parti di dje. Nos mes- 
ter construi un mihor Aruba semper cu e 
pensamento cu t’e generacionnan futuro lo 
carga tur consecuencia di nos actonan y nos 
decisionan. 

Nos mester percura pa crea un aparato 
gubernamental sostenibel y efectivo, un 
medio ambiente sostenibel unda e presion 
di e desaroyo economico y proteccion di nos 
flora y fauna ta bon defini y proteha pa ley. 
Esnan mas chikito lo mester ta protehi 
unda nan por desaroya nan mes sanamente 
y p’asina mañan nan por ta personanan 
ehemplar den nos comunidad”. 

Preparacion academico 

Despues di a termina Colegio Arubano, 
Archelino Vrolijk a sigi rumbo na Hulanda 
unda el a studia na Nijmegen, Aardrijk- 
skunde 2de graads, na 2005 el a scirbi su 
tesis cu e tema “Terrorisme Bestrijding 
op Aruba” unda cu e parti di seguridad di 
aeropuerto y waf a bay bou di un quickscan, 
como tambe e leynan vigente cu mester tin 
pa combati financiamento di terorism basa 
riba e aanbevelingen di FATF. 

Na final di 2005 te cu mei 2006 el a funciona 
como “Aanspreekpunt Logistiek Levensloop 
Campagne” na ABN AMRO na Nijmegen, 
Hulanda. Despues di esey el a regresa Aruba 
unda el a ocupa diferente posicion manera: 
Compliace officer na un Banco y tambe na 
un Money Transfer Company. 

E tempo ey Archelino Vrolijk tabata miem- 
bro di ACAMS cual ta un asociacion inter- 
nacional di Compliance den Anti Money 
Laundering, unda cu e combinacion di su 
conocimento di Terrorism Financing a sa 
duna su aporte na companianan y banconan 
local. 

Na aña 2009 el a cuminsa duna les na 
Abraham de Veerschool y hopi biaha su 
persona ta yuda otro schoolbesturen na San 
Nicolaas dunando les y asina aportando na 
nos sistema educacional. 

Na aña 2011 el a termina su Masters den 
Special Education Needs (SEN), unda cu 
su tesis a bay over di e taalvaardigheid di e 
alumnonan cu ta drenta un MAVO School 
y aki a crea un programa pa boost up e 
conocemento di un mucha riba e idioma 
Hulandes. 

Experience San Nicolas cu "Back to School" Edition 




sentacion pa 11:00 ‘or di mainta dilanti 
Nicolaas Store. Aki alabes por inscribi pa 
lesnan di Tai Chi. Un arte sigur cu ta ben- 
eficia nos salud mental y physico. 

E siguiente pacusnan, tiendanan y lugarnan 
di come cu tambe ta forma parti di e famia 
feliz di Experience San Nicolas, tambe lo 
ta habri: O’Neil Caribbean IOtchen, Joy’s 
Restaurant, E1 Gallo Rojo, Jads Dive center 
y Rum Reef Bar & Grill, WEMA, Alankar, 
JM Enterprises, La Aruba y Aruba Store. 
Experience San Nicolas ta invitabo pa bini 
pariba y tuma parti di e experiencia aki y 
pasa un dia diferente cu bo famia. Nos ta 
wardabo! 


SCOL ta bay cuminsa y Experience San 
Nicolas t’ey un biaha mas diadomingo 13 
di augustus entre 10:00am pa 2:00pm. Tin 
actividadnan manera poetry workshop y 
diferente scavenger hunts tur sumamente 
interesante pa henter famia disfruta. 


Museum of Industry & Community Mu- 
seum ta habri rib’e dia aki cu un prijs special 
di entrada, “two for the price of one.” Den 
Museum of Industry tin posibilidad pa haci 
un quiz it right. 

Rib’e dia aki ambos museo ta ofrece un 
special tour pa 12’or di merdia. Alabes por 
participa pa gana premionan atractivo. 


Espacio Azul ta presente n’e barbershop 
(edificio biña) den entrada di promenade 
na San Nicolas. Ald bo ta ricibi un quiz, di 
cual contesta nan bota ricibi canando den 
e cayanan di San Nicolas. Bin test con bon 
abo conoce San Nicolas. Bo kier pasa pret? 
Participantenan ta ricibi un regaldo na final. 
Pa participa ta completamente gratis. Pa 
cualkier pregunta por fabor tuma contacto 
cu nos na +297 5935509 of info@espacioa- 
zularuba.com. 


Cosecha y e arte- 
sano Natalia 
Koolman ta 
ofrece un 
workshop 
gratis pa 


Baclc to School. 

Den e creative center di Cosecha na San 
Nicolas, participantenan lo bay traha un 
etui unico y duradero cu material recicla. 
Bin cera e vakantie escolar aki den un 
manera creativo. 

Pasa Cosecha Playa of Cosecha San Nicolas 
pa reserva bo cupo. E workshop ta di 11 ’or 
te cu 1 ’or di merdia. Pa cualkier pregunta, 
por manda un email na arubacosechasn@ 
gmail.com . 


Den e edicion di Experience San Nicolas ald, 
e poeta di San Nicolas Reginald de Palm lo 
duna un workshop unda lo siña formanan 
di poesia tradicional, ritmo den poesia y 
acento di palabra. Quake, cual ta 
e nomber artistico di Reginald, 
lo deleita nos tambe cu produc- 
cion propio. Reserva bo cupo via 
uptownrepublik@live.com pa e 
workshop gratis aki. E lo tuma 
lugar na Cosecha San Nicolas y e 
ta di 11 ’ or te 1 ’or di merdia. 


Nicolaas Store ta 
yama bon bini 
na The Tao- 
ist Tai Chi 
S o c i e t y 
Aruba. E 
grupo aki 
ta duna 
un pre- 

Seramento di John G. Emanstraat en conexion cu asfaltamento 


DEPARTAMENTO di Obra 


Verkeersoml-eidingplantbv asfaht werkzaamheden in J.G. Emanstraat 



Publico ta informa pueblo di Aru- 
ba en general y specialmente nos 
automobilistanan cu ta haci uzo 
di e caminda di John G. Eman- 
straat cu esaki lo ta parcialmente 
sera di dia 8 te cu 11 di augustus 
2017 pa asfalta e caminda. 

Dia 8 y dia 10 di augustus lo frees 
e caminda prome y dia 9 di augus- 
tus lo asfalta caminda di John G. 

Emanstraat 15 (tegenover Aruba 
Trading) te cu Hendrikstraat 84 
(ex-Mai Store) y dia 11 augustus 
lo asfalta for di Hendrikstraat 
84 te cu John G. Emanstraat 87 
(tegenover La Granja). 

Ruta alternativa lo keda indica cu 
baricada y borchinan di aviso y e 
orario di seramento lo ta di 7’or 
di anochi pa 3’or di madruga tur 
4 anochi. 

En conexion cu e trabounan men- 

ciona Departamento di Obra Publico ta pidi pa tene cuenta cu e inconveniencianan cu lo por surgi pa cual nos ta pidi nos disculpa. 


Music Workshop Exportando Creatividad edicion 2017 


DEPARTAMENTO di Asunto Eco- 
nomico, Comercio y Industria (DEACI), 
patrocina pa COMSE ta invita Musico, 
Productor y Compositornan pa participa 
n’e prome edicion di e Proyecto Exportando 
Creatividad. 

Dianan 29,30y31 di augustus lo tuma lugar 
un Tayer Musical caminda cu e experto 
Carlos Delgado di Nex Consulting y Guira 
Music Publishing Company lo ta presente pa 
comparti su experticio y conocemento riba 
diferente tereno cu ta regarda e industria 
musical. 

Carlos Delgado tin mas cu 15 aña di 
experencia den establece y con- 
seha companianan (den 
e sector radial y 
di publicacion 
musical) con 
pa comercialisa 
y exporta nan mu- 
sica. 

Topiconan manera dis- 
tribuicion y publicacion 
di musica, live music y 
industria musical Arubano, y su potencial 


pa exportacion ta algun di e topiconan cu 
e experto lo toca durante e tres dianan di 
workshop aki. 

DEACI su meta principal ta pa concientisa y 
informa e sector musical di e potential grandi 
cu nos musico, productor, y compositornan 
tin riba nivel internacional. 


E industria musical 
global ta representa 
50 biyon dolar 
America- 



no y ta proyecta pa crece na un total di 5 7 
biyon dolar Americano na aña 2021. 

DEACI kier fungi atrabes di su Exprodesk 
como un di e catalisadornan pa crea mas ac- 
tividad economico por medio di exportacion 
di producto y servicio. E tayer musical aki 
t’e prome actividad di un serie di proyecto 
programa pa tuma lugar durante e periodo 
nos dilanti. 

Registracion ta completamente GRATIS, 
pero e cuponan ta limita. P’esey, registra 
awor y no perde e oportunidad aki pa siña 
con pa exporta bo creatividad musical exi- 
tosamente. 

Deadline pa registra ta dia 11 
j 9 di augustus awor. 


Cinco participante lo ricibi un 
‘Export Business Plan’ y guia per- 
sonalisa, haciendo nan cla pa cum- 
insa exporta despues di e tayer aki. 


Pa mas informacion por tuma contacto cu 
un di e representantenan di Exprodesk na 
DEACI via email: Susanne van Nes na: 
s.vannes@exprodesk.com of Sharon Meijer 
na s.meijer@exprodesk.com . 

Cumana #44 » Tel: 586-4444 / 733-2906 

E: royaliune ralhome@hotmail.com / 593-0857 / 731-5847 


Cu inmenso tristesa na nos curason, nos ta participa 
fayecimento di : 


JACINTA RUFINA 
COFFI-KOCK 

Mihor conoci como Rufina 
*Aruba, 9 september 1941 
t Aruba, 5 augustus 2017 


Su yuinan: Ernand Coffi y lleana Labega 
Michael y Detty Coffi-Wever 
Geraldine Coffi 

Su rumannan: Loreto y Greta Kock - Croes 
Aura y Chris Thielman - Kock 

Su subrino y subrinanan: Suzette Kock y famia 
Arlene y John Hogan y famia 
Gregory Kock 

Chris y Elsa Thielman-Rasmijn y famia 

Johnny Thielman y famia 

Gilbert Thielman y famia 

Marijsella y Rudolf Croes-Thielman y famia 


Iha: 


Rufina Rasmijn- Helder 


Su cuñanan: Carmen “Mamifa” 

Bislip-Gravenhorst y famia 
Marianne Coffi-Aakster y famia 

Tanta grandi: Annette “Tanta Nechi” Maduro y famia 

Omo y Tanta: Armando Lampe y famia 
Stella Lampe y famia 

Su amiga/amigonan: EugeniaTromp y famia 
Sarita Lambrinos y famia 
Eda Thiel-Kock y famia 
Aida Briezen-Ridderstap y famia 
Jane y Bubu Pourier y famia 
Bernadette y Timoteo Willems y famia 

Amigo di cas: Charlie Bateman y 
famia na Naples, Florida 

Su subrina cu a cuide cu amor te na ultimo momento 
: Marijsella Croes -Thielman 

Su Primo y Primanan 

Tur bisiñanan: Pourier, De Cuba, Levestone, 

Chehin, Irausquin, 

Geerman, Thiel, Arends, Fingal, Briezen y Gomez 
Demás famia : 

Kock, Coffi, Wever.Croes, Thielman, Bislip, Graven- 
horst, Craane, Helder, Lampe, Maduro, Aakster, 
Willems, Leonardo, Wesseling, Winklaar, Landwier, 
Precilia, Labega, Rock, Kusmus, Oduber. 

Ta invita pa acto di entiero cu lo tuma lugar na Royal 
Funeral Home diasabra 12 di augustus 2017 di 9’or 
pa 11 ’or di mainta. Despues lo sali pa Santana 
Catolico na Sabana Basora. 

Lo tin oportunidad pa tuma despedida di Rufina na 
Royal Funeral Home na Cumana diabierna 11 di 
augustus 2017 for di 7’or pa 9’or di anochi. 

Famia ta pidi comprenshon pa motibo cu lo no por 
tuma condolencia na cas, 

Salmo 23 

Señor ta mi wardador, pues min tin falta di nada, e ta hibami 
na fuente di awa bibo pa mi bolbe haya forsa. 

Cu inmenso dolor na nos curazon nos ta anuncia fayecimento 
di nos tata, welo, omo, suegro : 


sr. Marco 

Evangelista Donata 

mihor conosi como "Buchi" of "Mache". 


Na nomber di su 
Esposa tSeferina Donata - v/d Biezen. 

Su yuinan Jsidro y esposa Aida Donata - Krosendijk 
David y esposa Judith Donata - Wever 
Ronny y esposa Ruthmila Donata - Granadillo 
Michael y esposa Carmen Donata - Gonzalez 

Manera un yui: Tina V/d Biezen 

Su nieta y nietonan : Angella y Richard Flanegin 

-Donata 

Aylward y Danielle Donata - Ruizendaal 
Quillan Donata 

Luizanne y Marvin Stamper - Donata 
Lysandra y Jean-Carlo Reyes - Donata 
Rachell Donata 

Manera nieta y nietonan : Alexis Chaljub y famia 
Elaine Geerman y famia 
Edgar Maduro 
Edson maduro 

Su ex suegra : Maria Geerman y famia 
Su bisanieta y bisanietonan : Riangela, Riangelo, Naomi, 
Brayden, Jordan, Ryzon, Noah, Jeaun, tTyler, Clifton, 
Jayton, Connor,Shawndrick 

Su Rumannan: tSr Luis Beltran Donata y 
esposa Maria y famia 
tSra Rosa V/d Biezen - Donafa y famia 
tSra Iginia Donata y famia 
tSra Andrea Jansen - Donafa y famia 
tSra Sefervilia Franken - Donafa y famia 
tSr Dominico Donafa y famia 
tSr Marcelo Donafa y famia 
tSr Teodor Donafa y famia 

Su Suanan y Cuñanan : tSr Lodowijk V/d Biezen y famia 
tSra Rosa de Lima Donata - V/d Biezen y famia 
tSra Hermelina Maldonado V/d Biezen y famia 
tSr Efigenio V/d Biezen y famia 
tSra Lucia Koolman - V/d Biezen y famia 
tSr Hypolito V/d Biezen y famia 
tSra Iginia V/d Biezen 

E bon amigonan di cas mescos cu yui: Glenroy Lake, 
Remi Flanegin, Frans Hart. 

Su bon amigo Pancho Thiel 

Su Dr di cas stima : Dr Kelvin Cayama - Perez 

Su sobrina y sobrinonan , primo y primanan, su ihanan, 
bisinjanan, amigo y conocirnan, su comer y compernan, 
ex coleganan di Lago y AMC Unicon y demas famia 
Donafa, V/d Biezen, Jansen, Maduro, Helder, Kwartz, 

Ras, Franken, Rozenberg, Robert, Krosendijk, Flanegin, 
Wever, Hoevertsz, Ruizendaal, Granadillo, Kock, Reyes, 
Stamper,Gonzalez, Croes 

Acto di entiero ta tuma lugar diahuebs 10 di augustus 
2017 for di 9’or pa 11 ’or di mainta na misa Santa 
Filomena na Paradera, despues saliendo pa Santana 
catolico Paradera. 

Adres pa condolencia ta diaranson 9 augustus pa 7 or pa 
9 or na Aurora Funeral Home 

Disculpa nos si den nos tristesa nos por a lubida un of 
ofro famia. 

Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 

Pa mi bolbe haña forsa”. 

Salmo: 23 

A fayece inesperadamente na Colombia 



Sr. Simplicio Eloy Oduber 

Miho conoci como Loy. 

*2 di maart 1936 t3 augustus 2017 
Viudo di sra, Emma Oduber Bermudez. 


Su yiunan: 

Eloy Giovanni y Xinia Oduber Madriz 
Gregory Oduber y Deborah Lejuez 
Charlene Oduber-Bermudez 

Yiu di crianza: Cedric Yarzagaray y Jeslaine Niles 

Ruman nan: Elio Odubery famia, Stella Odubery 
famia. 

Nieto y nietanan: 

Sebastién Oduber Quesada 
Samuel Oduber Quesada 
Elisa Oduber 

Mescos nieto y nietanan: Marcela Madriz, Cedelaine 
Yarzagaray y Jeaengelly Niles, Ariana y Alejandro Gei, 
Angela y Derek Winterdal, 

Mama di su nietonan: Yorleny Quesada Castillo 

Cuña y swa nan: Menita Oduber Yarzagaray y famia, 
Quirino Bermudez y famia, Aura Brenes Bermudez y 
famia, Beatriz Bermudez y famia, Donaldo Bermudez y 
famia, Maria Bernadina Bermudez y famia, Evelina 
Bermudez y famia, Yolanda Bermudez y famia, Arlene 
Bermudez y famia, 

Sobrino y sobrinanan y nan famia. Primo y primanan y 
nan famia. 

Bisiñanan pega: famia Geerman, famiaXie, famia 
Boekhoudt. 

Famianan: Oduber, de Mey, Bermudez, Croes, Madriz, 
Lejuez, Quesada, Avendaño, Castillo, Yarzagaray, 

Niles, Heronimo, Lacle, Morgan, van Bockhove, 
Flanegin, Poiez, Vrolijk, Angie, Tromp, Zeidan, de Cuba, 
Kelly, Gonzalez, Rustveld, Capelo, Engstrom, Ignacio, 
Dirks, Punselie, Bernadina, van de Kamp, Kadir, 
Maduro, Feiruz, Shahwan, Lara, Zumbado, Brenes, 
Gharib, Saladin, Fenard, Chirino, Harms, Gomez, 
Winkel, Feliciano, Danje, Boye, Dubero Quilotte, 
Maxwell, Diaz, Bikker, Frias, Mauricio, Winterdal, Gei. 

Ex coleganan di Lago, Coastal, Valero, Tiki Tiki 
restaurant y Divi Hotel, 

Nos disculpa si pa motibo di tristeza nos por a lubida di 
agrega algun famia. 

Acto di entierro lo wordo anuncia despues, 

Un detencion pa 
bringamento y maltrato 


WILLEMSTAD - Dialuna, 7 di augustus 
2017, alrededor di 13:15, Central di Polis a 
dirigi un patruya di Polis na un centro com- 
ercial den area di Veeris pa un bringamento 
cu herido entre dos persona femenino. 


Na yegada di e patruya nan a topa cu e 
victima drumi abou na suela den un plas 
di sanger. 

E victima a declara na Polis cu su prima a 
corte na su banda drechi di su cara cu un 
obheto skerpi. Ambulance a transporta e 



victima pa policlinica di SEHOS pa trata- 
mento mediko. 

Den Bo, Señor, mi ta busca mi refugio; 
Nunca lo bo brongosa mi, 

Bo ta husto, p’esey Bo ta libra ml, 
Den Bo man ml t’entrega ml spirit. 

Mi tin sigur cu Bo ta salba mi. 
Salmo 131:1 


Cu hopi tristeza pero conforme cu boluntad di Dios, 
nos ta participa fayecimento cristianamente di: 



Roland Marcelo Croes 

Mihor conoci como: “Roy of Molando 
*29-01 -1948 - 106-08-2017 


Na nomber di su: 

Mayornan: tFrancisco Croes 

tCleothilda Croes-Rasmijn 


Rumannan: tTheodoro Croes y Baukje 

tMarcelo “Chelo” Croes 
tJanchi Croes 

tlsolina T. Ras-Croes y tBenny 

tThomas “Tommy” Croes y tSira 

Rosa Croes 

tFrancis Croes 

tMaria y tFlaime Yarzagaray 

Ex-esposa: Daniela Cabrera 


Iha: 


Ryan Dania 


Bon amiga: Ethel Yarzagaray y famia 


With Thankfulness for a beautiful life well lived, 

It is with great sadness that we announce the passing 
of Ms. Julie, mom, auntie Julie are some of the names 
she was well known as throughout her 97 years of life. 
Mom passed away peacefully at home. 



Juliette Phelomen Fontaine 

Better known as: “Ms Julie” 

*21 -07-1920 - t03-08-2017 

She was predeceased by her: 

Life partner: tTheodore (Myo) Toussaint 


Children: 


Siblings: 


Clem Francis and wife Wavel 

Ruth Musgrave and husband Randy 

tNathalie 

tJunie 

Franklin Lamonthe and wife Dientje 
Jennifer (Suzie) Herman 

tFlorita 

tJones 

tSeford 

tBobby 

tCynthia 

tDenise 

Carmie 

Thelma 

Herbert 


Sobrino y sobrinanan stima, sobresobrino y sobresobri- 
nanan, primo y primanan, amigonan, conocirnan y 
personal di cas cuido y alegria pa nos grandinan 

Demas famia: Croes, Rasmijn, Ras, Chamorro, Angela, 
Geerman, Besaril, Yarzagaray, Giel, Maduro, Tromp, 
Kock, Werleman, Lopez, Cabrera, Dania, Webb, 
Koolman 

Nos ta pidi nos disculpa si den nos tristesa nos por a 
lubida un of otro famia. 

Acto di condolencia y entiero ta tuma lugar diahuebs 
10 di augustus 2017 na misa Inmaculada Concepcion 
di 2’or pa 4’or di atardi, despues saliendo pa Santana 
De Vries na Sta. Cruz. 

Despues di entiero no ta ricibi bishita di condolencia na 
cas. 


Loving nieces an nephews too 
great to mention them all. 

Cousins: Angus, Savarina and children; 

Karina and children 

Friends like family: Pozner family, 

especially Millie and Ike, 

Rebecca and family 

Funeral service will take place on Saturday August 
12th, 2017 at Aurora Funeral Home from 2 to 4 pm, 
then will be taken to the cemetary Sabana Basora 

Condolences: Friday August 11th from 7 to 9 pm 

Please no reception to follow as per family’s request. 


Siguiendo cu e investigacion a sali na cla 
cu e dos personanan aki tabatin problema 
cu otro probablemente pa motibo di un 
persona masculino cu a bin culmina na loke 
a keda relata ariba. 

E victima a bay na boca di trabou di su 
prima/sospechoso pa regla un ke otro cu ne. 
E situacion a resulta den un bringamento 
na unda e prima/sospechoso a herida e 
victima cu a bini pa regla un ke otro. Un 
di tres persona cu a purba na interveni den 
e bringamento tambe a keda herida na un 
di su dedenan na su man drechi. Personal 
di ambulance a dun’e tratamento n’e sitio 
y el a keda referi pa bay su dokter di cas. 

E prima/sospechoso S.A.S. naci na Corsou 
di 29 aña, tambe tabatin su banda di cara 
robes hincha y a keda detene n’e sitio y 
hiba Warda di Polis. 

A presenta e sospechoso dilanti di un Fis- 
cal Auxiliar cu a ordena su encarcelamento 
pendiente di mas investigacion. 





ç^htnerd od€átm 

Siguramente bondat i miserikórdia lo 
siguimi tur e dianan di mi bida, i lo mi biba den e 
kas di Señor pa semper. 

Salmo 23:6 

Cu tristeza na nos curazon nos ta anuncia 
fayecimento di: 



Sra. Vda. Estrolita 
Croes-Lumenier 

Mihor conoci como “ Chaita” 

*14-03-1927 - 107-08-2017 

Acto di entiero lo wordo anuncia despues 

Mester evitá pa armanan di Europa sali for di Hulanda yega Córsou 


WILLEM STAD - Ultimamente nos por 
mira cu ta uza hopi arma automático den 
lilddacionnan na Corsou. 

Papiando cu un Douanero cu hopi trayecto- 
ria e ta splica cu nos ta pone mucho énfasis 
riba traficacion di arma cu ta bin supuesta- 
mente di barconan di fruta, pero ta neglishá 
e armanan cu ta bin for di Merca y tambe 
di Hulanda. 

Dependiendo e marca di arma cu bo haña 
na Corsou, bo por saca afó cu ta di Merca o 
Europa e ta bini. 

Mirando e hecho cu hopi criminal grandi 
tin laso hopi estrecho cu Hulanda y baho 
mundo Hulandes, ta fácil pa nan haña arma 
Ruso o di paisnan cu tabata cay den e éx 
bloke Soviético. Conocedornan di materia 
a observá cu manera e arma uzá dialuna 
den e likidacion y tambe mas likidacion na 
Corsou, ta un AK-47 cu t’e arma Ruso mas 
famoso y cu ta hopi gustá bou di criminal- 


nan pisá. 

Hopi di e paisnan di e ex bloke Soviético ta 
traha diferente version di e arma aki. 

Nos ta un bon combinacion di macacu 
complaciente y lembelansa 

Nos ta hincando energia, placa y ineficiencia 
pa laga Aduana controlá boliteronan cu ta 
sali for di Corsou bay Hulanda enbes di laga 
Aduana en combinacion cu Guardacosta 
controlá nos costanan riba entrada di arma, 
droga y ilegalnan cu ta yegando nos costanan 
na centenares. 

Tambe mester controlá autonan “pórchóp” 
cu ta bin for di Merca cu tambe ta sconde 
arma den nan. 

Ta bon pa Servicio di Inteligencia di Polis 
analisá e armanan cu ta bin for di Europa 
(Hulanda) cu a wórdo uza den crfmennan. 
Aduana mester controlá mercancia di Hu- 
landa cu ta bin Corsou pa wak armanan di 


fabricacion Aleman, Spañó, Cheko, Bélgica 
cu ta drenta Corsou. 

Nos no por ta controlá bolita cu ta bay Hu- 
landa, anto Hulanda no ta controlá arma y 
XTC cu ta drenta Corsou. Mihor Aduana 
legumai controlá bolitero y bay core controlá 
costa! 



AK-47 vershon cdrtico cu bari cu ta carga 100 
bala fabricá na Chekoslovakia 


Corte a duna indicacion cu: 

FKP mester paga clientenan cu a 
paga di mas na # Gebruiksrechten 


WILLEM STAD - Pa basta tempo den 
nos comunidad tin un disputa tocante co- 
bransa di ‘gebruiksrechten’ (derecho di uso) 
cu forsa retroactivo riba un periodo di p.e. 
33 aña. 

Cumpradornan di casnan di pueblo, casnan 
na huurkoop óf cas pa cumpra, despues 
cu nan caba di paga nan hypotheek du- 
rante un periodo largo, na final sorpresiva- 
mente nan ta wórdo confrontá adicional cu 
gastonan substancial. 

Den e gastonan adicional ta aparecé un asina 
yama ‘gebruiksrecbten’ cu forsa retroactivo 
for di inicio di e hypotheek te na momento 
cu e caba di paga e cas. 

Términá e pago di e ‘koopsom’ di e hy- 
potheék. 

FI<P n’e momento ey ta ofrecé e cliente pa 
iniciá un debe nobo den forma di un otro 
hypotheék. 

Si e cliente no bay di acuerdo e cas cu bo 
a caba di paga FI<T no ta traspasá e cas na 
notario riba nómber di e cliente. 

E otro alternativa pa sali for di e labatiba 


aki ta p’e cliente paga e debe adicional den 
forma cash p’e traspaso di titulo di propie- 
dad por tuma lugar. 

Tabatin masha keho rond di e problema 
aki te cu porfin Huez a trece claridad den e 
asunto ald den un caso cu tabatin den Corte. 

16.000 FLORIN NA 
GEBRUIKSRECHTEN 

Un cliente a bay busca su derecho pa lo 
siguiente: Cu pérmit di FKP e cliente a 
bende su cas. 

For di e suma di benta FKP a declará na 
notario e diferente gastonan cu e cliente 
mester a paga ainda. 

Entre e gastonan tabatin e.o. e asina yama 

‘gebruiksrechten’ cu forsa retro activo. Den 

e caso ald e ta relatá na 24 aña pa un suma 

total di mas o menos 16.000,00 florin. 

FKP ta sali for di e 

punto di bista cu e 

cliénte mester paga 

gastonan di midi- 

mento di tereno 

(meetbriefkosten). 


Sinembargo Corte ta splica cu den e akta 
será cu e cliénte tin stipulá cu tur e gastonan 
di midimento y dunamento di e tereno den 
erfpacht lo bin pa cuenta di e cliente. 

Pero den un parti di e alcta por conclui cu 
esald ta conta solamente si e kavel lo a wórdo 
duná den erfpacht n’e cliénte. 

Ta na momento di compra y benta entre 
e cliénte y e cumprador, t’e ora ey numa e 
derecho di erfpacht a ser otorgá. 

Ta pesey Corte ta conclui cu FKP incorecta- 
mente a cobra e cliénte. 

Carta di Parlamentario riba 
prostitucion no-regulá y # trago meisjes # 


WILLEMSTAD - Fraccion di PAR a tuma nota 
di un documental c u a sali na television (TV Di- 
rect) tocante prostitucion no regulá na Corsou. 
E programa a relata e trayectoria yproceso cu e 
prostituta ta pasa den na momento cu e cuminsa 
cu e trabou di prostitucion. 

Tin un cantidad dipersona cuta traha etrabou 
di prostituta pafó di Campo cu tur e consecuen- 
cianan cu esaldta trece cune. 

Ademas di esaki ePaiPunentariodi PAR/Pauletta, atuma 
nota cu den e raport TIP tin e asina yama ‘trago 
meisjes’. E concepto ‘trago meisjes’ ta un grupo 
di hende muher, den mayoria c aso strahero sin 
pérmit di estadia cu ta bin Corsou y traha den bar 
p’asina crea un entrada pa nan mes y e negoshi 
caminda nan ta traha. 


Stimulando e bishitante pa bebe bebida alcoholico 
n’e bishitantenan di e snackof baman ta paga nan 
gastonan di bida. 

E Parlamentario a observá cu e ta sumamente 
preocupa cu e situacion akicutaunpeliger social, 
hudicial, economico y di salucLpa nos comuni- 
dad. 

E peligernan di salubridad cu prostitucion no 
controlata trece cune ta obvio. 

E hende muher cu ta haci e trabou aki no ta 
wordo controiá regularmente yno tin tampoco un 
contról di e ambiente den cual nan ta funcioná. 
Con por garantisá cu e grupo di personanan aki 
no ta wordo malusá y/of fórsa pa traha como 
prostituta y/of ‘trago meisje’. 


Confiscamento di un arma di candela y un auto 


WILLEMSTAD - Dialuna, 7 di augustus 2017, 
alrededor di 02:20 di marduga, Polis durante nan 
patruya den area di Marchena na altura di un esta- 
blecimento a mira dos homber tabata lucha cu un 
dama. Na momento cu e hombernan aki a mira e 
auto policial nan a drenta den un auto y core bay 
for di e sitio. Mesora e agentenan a start cu un 
persecusion tras di e sospechosonan. 

Yegando na altura di un negoshim e chauffeur di 
e auto cu e sospechosonan aden a perde control y 
cay den un rooi. E tres sospechosonan cu tabata 
den e auto a sali y core bay. 

Siguiendo cu un investigacion den e auto, e agen- 
tenan a haya y confisca e. o. dos tas procedente di 
ladronicia, un revolver y un telefon. E auto tambe 
a keda confisca. 

Continuando cu e investigacion a resulta cu den 


oranan mas prome alrededor di 01:30 di marduga 
probablemente e mesun sospechosonan aki a atraca 
un homber riba Pater Euwensweg. E victima tabata 
canando direccion di Otrobanda e sospechosonan 
tabata coriendo direccion pabou, dos di nan a baha 
for di e auto, menasa e homber victima cu un arma 
di candela, bent’e abou ranca su tas, caba hinca 
man den su saco di carson saca su portemonnaie cu 
contenido for di su saco. Un di e tasnan cu Polis 
a haya den e auto ariba menciona ta pertenece 
n’e homber victima aki y e otro n’e dama tambe 
menciona ariba. 

Polis ta sigui cu buskeda di e sospechosonan y ta 
mustra cu ta trahando hopi serio rib’e crimennan cu 
ta asotando comunidad Curasoleño. Tambe Polis ta 
keda conta riba yudansa di comunidad pa nos por 
sigui atende e casonan aki di un manera diligente. 


Tin castigo di prizon pisá pa 
sendemento di candela intencional 


WILLEM STAD - Brandweer Córsou ta indicá 
cu sendemento di candela di forma intencional, tin 
castigo di ley mará na dje. 

Sendementu di candela di forma intencional ca- 
minda tin peliger pa bienes (goederen) óf pa hende 
ta castigabel. 

Ley ta bisa cu esun cu di forma intencional sende 
candela, ocasioná un explosion óf causa un inun- 
dacion ta ricibi castigo: 

Di prizon maximo di 12 aña óf un montante di 


but di categoria 5, (te cuAng. 100.000,- florin) na 
momento cu esaki ta forma peliger pa propiedad- 
nan di otro. 

Di prizon maximo di 15 aña óf un montante di 
but di categoria 5, na momento cu esaki ta forma 
peliger pa bida di otronan óf ta forma peliger pa 
dañonan fisicó na un tercera. 

Di prizon maximo di bida largo óf un montante di 
but di categoria 5, na momento cu esald a costa 
bida di un persona 

Futbol Femenina Nacional 
no conoce vakantie! 


HOPI di nos hobennan durante e tem- 
porada di vakantie di scol a bay disfruta 
of biahando of keda den hotel pa des- 
cansa y pasa bon. Nos di team di damas 
Nacional no tin tempo ni gana pa esey. 




Nos team damas Nacional a dicidi cu den 
e temporada aki, na unda hopi hende ta 
afo of disfrutando di nan vakantie pia 
riba sofa mirando TV, nos ta ariba veld 
haciendo nos pianan fuerte pa asina 
prepara pa cualkier team. 

Durante e temporada dushi aki nos ta 
birando mas fuerte cu nunca. Nos coach 
dinamico tampoco tin vakantie paso e 
ta mes of mas entusiasma cu nos ainda. 

Ta comproba cu keda inactivo durante 
solamente dos siman ya ta reduci nos 
estado fisico cu 30%. Esey ta demasiado 
pa nos perde. Ta p’esey ta miho nos keda 
activo, p’asina nos ta super bon prepara 
pa cualkier team cu nos lo enfrenta. 

Nutricion ta mesun importante cu condi- 
cion fisico. Durante vakantie ta masha 
facil pa exagera den comemento, paso 
nos tur sa cu durante vakantie cos dushi 
ta bira e di 4 cuminda di dia. Y esaki ta 
afecta e funcionamento ariba veld. 

Otro motibo pakico no tuma vakantie 
largo, dos dia liber no ta nada malo, esey 
ta aceptabel pa nos! 

Futbol ta un deporte di team, ta p’esey 
nos ta UNI p’asina nos por enfrenta 
cualkier team. Nos ta sigui cu nos train- 
ingnan anto sigur pa CAMPEON! 

Di parti di Bestuur Hubenil di Nacional: 
“Ta hopi bunita pa admira e boluntad y 
perseverancia di e hobennan aki!” 


Recordatorio: 

Departamento di Asuntonan Economico 


cera pa renobacion 14 

DEPARTAMENTO di Asuntonan Economico, Comercio y 
Industria kier a recorda su clientela y pueblo di Aruba en gen- 
eral lo siguiente en conexion cu trabounan di renobacion di su 
oficinanan. 

E trabounan di renobacion lo tuma lugar den fase, dus e Seccion 
di Vestiging van Bedrijven lo ta cera pa publico di dialuna 14 te 


- 18 di augustus 2017 

cu diabierna 18 di augustus 2017. 

E oficinanan lo habri bek normalmente pa publico dialuna 21 
di augustus 2017. 

Departamento di Asunto Economico ta pidi un y tur pa tene 
bon cuenta cu esald y ta ofrece nan disculpa si esald por trece 
cuallder inconveniencia. 

Monica Sanchez cu e titulo maximo di 
Bikini Fitness conkista den Ben Weider 
Caribbean Classic Aruba 2017 


E titulo maximo di Bilcini Fitness 2017 
conkista p’e atleta di bodybuilding/fitness 
Monica Sanchez den e competencia Ben 
Weider Caribbean Classic 2017 tabata uno 
grandi y historico p’e deporte di bodybuild- 
ing y fitness na Aruba. 

E logro aki ta un di esnan mas grandi conk- 
ista pa un atleta di Aruba den un competen- 
cia internacionalmente renombra manera e 
Ben Weider, e prome profesional den Bikini 
Fitness. 

E magnitud di e competencia sin duda ta- 
bata uno di nivel halto huzga pa Hueznan 
di taya mundial cu a bin di tur parti mundo. 
Por a sinti un alegria enorme ora a anuncia 
Monica Sanchez como a ganadora maximo, 
e publico di Aruba presente den e ballroom 
di Aruba Marriott Hotel a celebra esaki cu 
grito y aplauso. 

E lagrimanan pa cu e conkista aki tabata 
notable serca tur esnan cu e biba e esfuerso 
di Monica di serca. 

E atleta Arubano mes tabata super emo- 


ciona, e sentimento di gana un competencia 
manera e Ben Weider ta super grandi cu ta 
pone uno sinti’e orguyoso. Den su propio 
palabranan Monica a bisa di ta contento cu e 
titulo y ta spera cu esaki lo por habri porta pa 
nos atletanan di Aruba internacionalmente, 
sin laga afor e inspiracion cu e lo lder ta pa 
nos hoben atletanan cu tambe ta practica e 
deporte aki, e lo kier yuda nan yega mas leu 
cu ta posibel. 

Den pasado ya caba Monica a representa 
Aruba na varios ocasion. Riba e bunita y dia 
historico aki el a ricibi su premio maximo 
di e Ben Weider for di man di sra. Nicole 
Hoevertsz, miembro di Comite Olimpico 
Arubano y Comite Olimpico Internacional 
den presencia di nada menos cu e Presi- 
dente di e Federacion Internacional di 
Bodybuilding(IFBB), dr. Rafael Santonja 
y Presidente di Aruba Bodybuilding, sr. 
Giovanni Arendsz. 

Lotto lder a felicita e atleta Monica Sanchez, 
su famia, su coach, su gym esta Hardcore 
Gym y Aruba Bodybuilding Association pa 
cu e tremendo logro ald. 



Seleccion di tenis di mesa 1115 a sali p # e 
competencia Latino Americano na Guatemala 



RECIENTEMENTE e seleccion di tenis 
di mesa di Aruba a biaha p’e competencia 
Latino Americano na Guatemala unda nan 
lo enfrenta e mihornan di e region ald. 

E seleccion ta consisti di Chingho Chung, 
Johnatan Paredes y su ruman Joshua Pare- 
des. 

E ekipo ald a gana nan participacion na Guy- 
ana unda nan a sali na di di dos lugar den 


Caribe mientras e hoben Chingho Chung a 
gana un di 2do lugar individual. 

Luna pasa e deporte di tenis di mesa a logra 
nan clasificacion historico na Cuba unda pa 
prome biaha Aruba su seleccion ta clasifica 
p’e Senior Panamerican Games U21 cu lo 
tuma lugar e aña aki na Cartagena, Colom- 
bia. 

Den e toneo na Cuba, Aruba ta keda na di 


tres lugar entre e paisnan grandi. Mester 
bisa cu e deporte di tenis di mesa conoce 
un aña fantastico unda e hoben Chingho 
Chung a logra bira e atleta di aña 2016 den 
e categoria infantil. 

Tambe e seleccion di Aruba a conldsta varios 
trofeo den e Caribbean Youth Table Ten- 
nis Championship na Georgetown, Guyana 
unda nos a logra un di 5 lugar overall den 
Caribe cu algun hoben cu apenas tin 16 aña 
di edad y hunga den un categoria mucho 
mas halto. 

Awor na Guatemala e delegacion ta bou guia 
di Coach Andy Gomes. 

Un danld sigur na Lotto, e Loteria di Aruba 
pa medio di Comision di Subsidio cu a sub- 
sidia e biahe di e seleccion di tenis di mesa 
di Aruba cu a biaha p’e competencia Latino 
Americano na Guatemala. 

Ben Weider Caribbean Classic 
Aruba 2017 un exito rotundo 



ARUBA ta score cu e evento renom- 
bra di bodybuilding y fitness, esta e 
Ben Weider Caribbean Classic Aruba 
2017. 

Diasabra ultimo durante henter dia 
a tuma lugar e evento di Ben Weider 
Caribbean Classic Aruba 2017 den e 
ballroom di Marriott Aruba Resort 
and Stellaris Casino. 

Un evento di bodybuilding y fitness 
cu sin duda a haya su acogida, mi- 
rando cu un total di 90 participante, 
e mayoria den nos region a bin Aruba 
specialmente pa competi n’e magno 
evento elite aki. 

Pa prome biaha nos dushi isla a conta 
cu un evento di taya mundial manera 
e Ben Weider y cu a conta cu pres- 
encia di e Presidente di e Federacion 
Internacional di Bodybuilding y Fit- 
ness IFBB, dr. Rafael Santonja. 
Mester bisa cu e bin competidornan 
for di tur parti di e continente Amer- 
ica, pero tambe di paisnan manera 
Hulanda, Portugal y Kuweit. 

E competencia elite aki tabata uno cu 
ta conta pa ranking di IFBB y na final 
lo por gana placa cash. 

Notable ta cu e deporte di bodybuild- 
ing pa prome biaha lo estrena nan mes 
durante di e Weganan Panamericano 
di Lima, Peru na 2019. 

Remarcabel ta cu apesar di e compe- 
tencia tabata uno hopi fuerte y di nivel 
halto nos atletanan di bodybuilding y 
fitness a luci enorme. Aruba su atle- 
tanan femenino a hasta logra conk- 
ista premionan historico, esun mas 
notable ta di atleta Monica Sanchez 
cu e bira e prome atleta Arubano cu e 
logra e titulo maximo di e IFBB Bikini 
and Fitness Overall Champion den e 
Ben Weider. 

Mas cu claro no por keda sin men- 
ciona e titulo di campeon di e atleta 
veterano Michelle Portier den e cat- 
egoria Women’s Physique. 

Federacion di Aruba Bodybuilding 
Association por mira bek tras di un 
exitoso evento intemacional Ben Wei- 
der Caribbean Classic Aruba 2017. 
Sin duda e evento ta pone Aruba riba 
e mapa mundial den e deporte aki. 
Un danld sigur na Lotto, e Loteria di 
Amba pa medio di Comision di Subsi- 
dio cu a yuda subsidia e magno evento 
internacional Ben Weider Caribbean 
Classic Aruba 2017. 

Apreciabel conciudadano, 


Cu hopi orguyo mi ta comparti cu bo persona e vision di Pueblo Orguyuso Respeta, POR. 

Un vision cu a wordo crea for di un anhelo pa transforma Aruba den e pais na unda bienestar 
ta uno real y pa nos tur. Un Aruba na unda pueblo no solamente kier haya di come pero kier 
tambe tin e liberdad di siña pisca. Un Aruba na unda cada ciudadano ta doño di su propio 
destino y na unda derecho constitutional no ta un fabor. 

Un Aruba na unda pragmatisimo no mester competi cu ideologia di solamente algun persona. 
Ideologia hamas y nunca por para riba bienestar di un pueblo. Laga nos semper corda esaki. 
Nos ta un team di profesional cu a bin hunto for di diferente angulo di bida cu un meta 
comun, esta; traha incansablemente pa Aruba y su hendenan. Nos programa, cu ta carga 
e nomber ‘ Vision ’17-’21 Hunto Nos POR ta contene puntonan di atencion y prioridad cu 
aboso, nos hendenan a presenta y a comparti cu nos. Despues e tres lunanan cu nos a sinta 
cu diferente instancia y grupo den comunidad, como tambe a base di e miles di mensahenan 
ricibi via rednan social, nos a bin na e conclusion cu pueblo no solamente kier un voz, pero 
un voz cu berdaderamente ta wordo scucha. Pa es motibo Vision 17-21 Hunto Nos Por, ta uno 
di pueblo y pa pueblo. Hunto nos lo logra! 

Mi kier tuma e responsabilidad como lider di partido y enfatisa cu e tempo cu nos tin nos 
dilanti no ta bay ta uno facil. Tin retonan cu nos lo mester enfrenta y nos mester realisa 
cu e unico forma pa surpasa e retonan aki ta a base di un asercamento autocritco, un plan 
concreto y accionan realisabel. 

Pa e motibo aki, nos vision ta,kibra cu e tradicion politico. Nos kier papia menos y haci mas. 
Nos kier ta inclusivo y habri, no solamente riba papel, pero cu echo Nos kier duna bo un 
trato igual, respetando bo derecho di kier ta ken bo ta. Nos kier pa abo y cada cuidadano cu ta 
biba riba e pida baranca aki ta e ganador absoluto di nos accionan. 

Dia 22 di september 2017 lo ta un dia historico riba cua hunto cada un di nos por tuma e 
responsabilidad di ta doño di nos mesun destino. Dia 22 di september abo por dicidi pa siña 
pisca of djis haya di come. Hunto cu E Forsa Nobo, nos lo guia e pais riba e rumbo di progreso 
cu lo por wordo sinti den tur hogar. Bienestar berdadero y pa tur hende! 

E Futuro di nos isla ta den bo man, nos ta confia den bo sosten... awo y despues di 22 di 
september 2017. Hunto Nos POR! 

Bálornan humano semper mester prevalece riba ideologia. 


Otmar E. Oduber B. Sc. 

Lider di partido Pueblo Orguyoso Respeta (POR) 

1 . 

Nos 

Compromiso 


K ibrando cu tradicion po litico 



NO MAS PROMESA 
BASHI 


Bo dilanti bo ta haya e programa di partido pa eleccion 2017 di Pueblo Orguyoso y Respeta 
(POR). Pa nos ta un honor pa por presenta esaki y tin tur confiansa cu bo persona por 
identifica bo mes cu e contenido. Nos como plataforma politico ta scoge pa distancia nos mes 
di haci promesa bashi. Pense bon y analisa e historia di partidonan politico tradicional: 

Bo lo pone bo confiansa den partidonan cu repetidamente durante campañanan electoral ta 
haci promesanan y despues unabes den gobierno no ta cumpli cu esakinan? Bo lo pone bo 
confiansa den partidonan politico cu ta presenta programa di partido cu ta populista y tambe 
irealistico cu e unico meta pa gana bo voto pa asina drenta of keda den gobierno? Bo no ta 
kere cu 31 aña despues cu nos pais a logra su Status Aparte e momento a yega pa pone un fin 
definitivo na e circulo vicioso aki, cu ta beneficia solamente e partidonan en cuestion pero cu 
no ta na interes general di nos pueblo?Awe POR ta kibra cu tradicion politico. E documento cu 
bo tin bo dilanti no ta contene promesa bashi, si no puntonan concreto di atencion, prioridad 
y importancia cu ta sali for di preocupacion, deseo y exigencianan cu ta biba den curason y 
consenshi di nos comunidad. Contrario na otro partidonan, nos a scoge pa un asercamento 
inclusivo cu comunidad como punto di salida den e proceso di formulacion di nos programa 
di partido (“bottom-up approach”). 

Despues di 3 luna di varios ronda di consulta cu un gran cantidad di gruponan di enfoke y 
tambe cu actornan y miembronan clave den nos comunidad, nos a formula nos Plan di Accion 
cu a wordo presenta na comunidad den luna di mei ultimo. Den e simannan cu a sigui a ricibi 
hopi reaccion y sugerencianan di esnan cu a download e Plan di Accion via nos Facebook 
page. Aki mester haci mencion tambe di e deseo y preocupacionnan cu a bin dilanti durante 
nos bishitanan di cas y reunionnan di contacto. Nos a compila, documenta y analisa tur e 
informacion valioso aki cu nos a ricibi di comunidad y a incorpora esaki den nos progama di 
partido. 

Nos ta e prome partido politico den historia di nos pais cu a hinca asina hopi tempo, esfuerso 
y recurso den un proceso unda na un forma habri, directo y participativo a envolvi comunidad 
den preparacion y formulacion di nos programa di partido. Y nos a haci esaki pa diferente 
motibo: 



1. nos kier enrikese y fortalece nos democracia mediante formacion di ciudadanonan critico, 
consciente y participativo; 

2. nos kier contribui na conscientisacion di nos comunidad cu programa di partido mester 
hunga un papel importante, of kisas hasta determinante, den e proceso electoral; 

3. nos ta convenci cu programa di partido mester refleha loke realmente ta biba den pueblo, 
mirando cu como parlamentario of gobernante ta solamente interes y bienestar di pueblo 
bo mester defende y promove. 

Un palabra di elogio y gradicimento ta bay na tur esnan cu a duna nos nan tempo y 
contribucion valioso na nos programa. Boso voz lo resona. Y mas fuerte pueblo su voz ta, mas 
fuerte e lo resona. Esaki ta e esencia di E Forsa Nobo. 

Goberna un pais ta un responsabilidad serio y mester ta sincero y honesto cu esnan cu ta 
duna bo e mandato pa cumpli cu e tarea aki. Nos programa no solamente ta cumpli cu 
aspiracionnan di nos comunidad, pero na mesun momento e ta uno realistico y balansa 
cu ta forma un fundeshi solido riba cual hunto nos por construi un miho Aruba. Nos no ta 
un partido di promesa, sino di compromiso. Y nos compromiso ta unicamente cu pueblo di 
Aruba....No mas promesa bashi! 


* * POR TA COMPARTI ANHELO DI NOS PUEBLO PA 
TRANSFORMA NOS PAIS j j 


DICON A FUNDA 
POR? 


Un pueblo orguyoso y respeta sosteni pa un gobernacion di calidad ta e base necesario pa 
comunidad por desaroya optimalmente. Rond mundo tin movecionnan grandi ta tumando 
lugar kibrando cu tradicion politico. E tempo moderno ta haci cu cada ciudadano, pa 
medio di tecnologia y medionan social, mas y mas por vocifera su deseonan, inkietudnan 
y aspiracionnan. Dunando oido na un comunidad cu continuamente ta expresa e deseo 
profundo pa un representacion nobo y diferente, e plataforma politico aki a nace pa logra e 
transformacion tan anhela. 

POR ta convenci cu cambio berdadero ta urgente y necesario. Nos ta comparti e anhelo 
di pueblo pa transforma nos pais den un miho Aruba. Un Aruba nobo unda bienestar, 
trankilidad, felicidad, harmonia y prosperidad por reina berdaderamente den tur skina, tur 
bario y tur hogar. 

Historia politico di nos pais a demostra cu union ta haci forsa. Cu fundacion di e plataforma 
politico, E Forsa Nobo, a crea un oportunidad pa uni bou di un solo dak tur esnan cu ta 
convenci cu mester bin cambionan fundamental den politica, gobernacion y maneho publico 
di nos pais y ta dispuesto tambe pa contribui na esaki. Di e forma aki ta sigura cu nos oferta 
di transformacion lo conta cu sosten amplio den nos comunidad durante proximo eleccion, pa 
asina nos por haya un mandato fuerte di e mesun comunidad aki pa den su nomber y interes 
cumpli cu nos compromiso pa cambia fundamentalmente e rumbo di nos pais. 

Loke ta haci nos diferente ta cu pa nos partido cambio tin un nificacion profundo y 
transcendental. Nos partido a wordo funda cu e meta pa logra cambionan fundamental y 
duradero den tur aspecto di nos sociedad. Pues cambionan cu ta necesario pa hiba nos pais 
den e siguiente nivel di desaroyo y realisa tur su potencial. 

Den e programa aki nos ta elabora y splica e cambionan cu POR ta para pe y tambe con nos ta 
bay logra esakinan den e siguiente periodo di gobernacion. 


u 


VOTA PA UN MIHO ARUBA 


JJ 


MESTER POR 

Lansa un plataforma politico nobo den un arena tradicional na Aruba sigur no ta algo facil. 

E ta rekeri curashi y determinacion, forsa di famia, confiansa den abo como ciudadano y fe 
eterno den nos Creador. 

Eleccion venidero no ta bay ta un eleccion manera e otronan cu nos a conoce desde Status 
Aparte. E aña aki pa prome biaha como votador bo persona ta bay tin e opcion pa scoge pa un 
cambio, no cambio di e partido den gobierno sino cambio den e rumbo y desaroyo di nos pais. 
Tur generacion, aunke cu nan diferencianan, tin un meta comun, esta pa hunto construi y 
laga atras un miho pais cu nan a hereda. 

Cu bo sosten, cu bo curashi y man na obra nos lo logra esaki. Hunto nos lo logra. Dia 22 di 
september proximo enberdad nos deseo ta pa bo deposita bo confiansa den nos partido, pero 
mas importante cu esaki, nos deseo ta pa bo vota pa un miho Aruba. 


U 


NOS SOCIEDAD A BIRA MAS CONSCIENTE 


JJ 


□ 



VISION VERSUS 
IDEOLOGIA 


Tradicionalmente partidonan politico ta sali for di un ideologia politico. Esaki kiermen cu nan 
ta basa nan mes riba nan creencia di kico ta e mihor forma pa organisa sociedad. Maske cu un 
ideologia ta un bon base pa formula locual un partido politico ta para pe, e sociedad global, 
pero tambe localmente, ta cambia rapidamente. Desaroyo economico, tecnologia cu cada 
dia ta mas avansa y medionan social ta haci cu rond mundo tin movecionnan remarcabel 
tumando lugar den comunidad y sigur tambe den arena politico. Partidonan tradicional cu ta 
keda opera for di punto di bista di ideologia tradicional, no ta logra conecta cu e necesidadnan 
y deseonan di e comunidad. Un comunidad cu mas y mas ta educa su mes y vocifera loke 
e kier pa esnan cu e a scoge pa represent’e tene na cuenta. Un comunidad cu no solamente 
ta expresa su preocupacionnan, pero cu ta hopi consciente y critico pa loke ta trata nivel y 
calidad di politica, gobernacion y maneho publico. 

Mirando e procesonan aki cu tambe den nos comunidad ta tuma luga, ta necesario pa adapta 
na un forma unda cu no solamente por inclui e tendencianan aki, pero cu ta ofrece tambe un 
punto di salida, un vision cu ta contribui na bienestar di nos pueblo. 

Pa e motibo aki POR ta scoge conscientemente pa no profila su mes como exponente di un of 
otro ideologia politico. E conhunto coherente di ideanan pa POR goberna nos pais, ta ancra 
den nos vision pragmatico, cu hunto cu deseo di pueblo ta forma e base di nos programa di 
partido. 


* * NOS POBLACION A PERDE CONFIANSA DEN POLITCA Y TA 
CANSA y y 

PUEBLO TA CANSA 

Awe, na vispera di un otro eleccion y mas cu 3 decada despues cu nos a logra nos Status 
Aparte, ta e momento oportuno pa nos para keto un rato y reflexiona riba funcionamento di 
nos sistema politico. Un di e puntonan cu mas ta resalta ta e hecho cu un gran parti, kisas 
hasta mayoria, di nos poblacion a perde confiansa den politica y ta cansa. 

E perdida di confiansa aki den politica tradicional tin diferente motibo: 


■ Un enfoke riba poder politico enbes di interes general di nos pueblo; 

■ Promesanan haci durante periodo di campaña sin cumplimento y sin ehecucion despues 
di eleccion; 

■ Promocion di division y polarisacion den politica y comunidad enbes di promocion 
sincero di union; 

■ Patronahe politico, nepotismo y malgastamento di fondonan publico; 

■ Perdida di contacto cu comunidad cu consecuencia cu comunidad ta sinti su mes 
neglisha; 

■ Desigualdad ora ta trata desaroyo socio-economico di diferente grupo den nos sociedad; 

* * TRADUCI DESEO DI PUEBLO DEN PUNTONAN DIACCION 
REALISABEL y y 

NOS BALORNAN: E 
FUNDESHI Dl POR 

POR su vision ta basa riba e siguiente balornan: 

■ Pragmatismo: 

acerca retonan di comunidad a base di analisis, factibilidad, racionalidad y un mente 
habri; 

■ Progesividad: 

progresista cu un enfoke riba innovacion, renovacion, y transformacion riba tur nivel 
(politico, gubernamental, socio-economico); 

■ Integridad: 

transparente, critico y auto-critico riba tur nivel (politico, gubernamental, comunitario) 
ora ta trata maneho y accionan; 

■ Comunitario y participatiuo: 

continuamente den contacto estrecho y directo cu comunidad, traduciendo 
preocupacionnan y deseonan di pueblo den puntonan concreto y den accion. 

^UN ARUBA UNDA NINGUN HENDE TA WORDO DISCRIMINA 
OF PRIVILEGIA y y 


□ 



TRANSFORMACION 
Dl NOS PAIS DEN 
UN MIHO ARUBA 


Loke POR ta ofrece nos comunidad ta e transformacion pa un miho Aruba. Un Aruba unda 
e hende y su derechonan, su bienestar, su progreso y su prosperidad ta poni central y unda 
tur hende ta comparti e frutonan di desaroyo. Un Aruba unda tur districto y bario ta conoce 
adelanto y prosperidad. Un Aruba uni y harmonioso. Un Aruba unda ningun hende ta wordo 
discrimina of privilegia. Un Aruba basa riba igualdad y oportunidadnan igual. 

Un Aruba unda e ciudadano ta consciente, critico y participativo. Un Aruba cu un democracia 
bibo y un parlamento efectivo y eficiente hibando debatenenan di nivel y al caso, y asina 
cumpli debidamente cu su tarea di controla gobierno. Un Aruba cu ta conta cu un gobierno cu 
ta maneha nos fondonan publico na un forma responsabel y cu ta integro y transparente, cu 
bon gobernacion y un aparato gubernamental cu ta productivo, eficiente y ta brinda servicio 
di calidad halto. Un Aruba unda e ciudadano por biba trankil, sin temor di bira victima di 
criminalidad. 

Un Aruba cu un enseñansa gratis y di calidad halto. Un Aruba unda e pueblo ta practica 
deporte y ta biba saludabel y por conta tambe cu un nivel halto di calidad y servicio di nos 
sistema di salubridad. Un Aruba cu ta orguyoso di su herencia cultural. Un Aruba cu ta 
mira e importancia di un desaroyo sostenibel y ta duna contenido real na proteccion di nos 
naturalesa y medio ambiente. Un Aruba cu un economia diversifica cu ta genera empleo di 
calidad pa entre otro nos yiunan di tera cu a bay studia den exterior y ta desea di bolbe nos 
pais pa contribui na desaroyo di nos dushi pida baranca. Un Aruba cu ta wordo respeta den 
Reino y mundo henter. Pues, un Aruba transforma unda tur ciudadano ta progresa y cu un 
calidad halto di politica, gobernacion y maneho publico, di cual nos tur por ta orguyoso. Cu 
otro palabra: un miho Aruba pa un y tur! 

* * NOS TA BAY EHECUTA NOS PROGRAMA INTEGRALMENTE y y 


□ 



PLAN Dl 

IMPLEMENTACION 


Nos compromiso ta cu Aruba y pa traha exclusivamente y incansabelmente pa bienestar 
di nos pueblo. P’esey mes nos ta para firme pa ehecucion integral di nos programa. Pa 
sigura e ultimo aki, durante e prome 100 dia di gobernacion di POR lo formula un plan di 
implementacion acopla na maneho efectivo di proyecto (“project management”). 

E plan di implementacion aki ta consisti di e siguiente elementonan: 

1. E prome paso cu lo tuma luga ta cu tur e proposicionnan y puntonan menciona den 
nos programa lo wordo identifica como proyectonan. Den e cuadro aki un proyecto ta 
un conhunto di accionnan/actividadnan cu mester tuma lugar pa por logra un meta of 
resultado, a base di un planning y budget. 

2. Pa cada proyecto lo apunta e minister cu ta politicamente responsabel pa su ehecucion. 

3. E minister mester defini e meta of resultado desea di un forma mas concreto y midibel 
(“meetbaar”) cu ta posibel. 

4. E minister mester apunta kende ta e persona of funcionario cu ta responsabel pa 
ehecucion di e proyecto (manager di proyecto). 

5. Pa cada proyecto mester defini e accionnan cu lo mester tuma lugar y e periodo den cual 
nan lo mester tuma lugar. 

6. Pa cada accion di proyecto mester apunta esnan cu ta responsabel pa su ehecucion. E 
grupo aki hunto cu e manager ta forma e team di proyecto. 

7. Pa cada proyecto e respectivo team mester traha un budget teniendo cuenta cu e 
accionnan di proyecto y e planning. 

Despues cu e minister concerni aproba e plan di implementacion, lo inicia inmediatamente cu 
ehecucion di e proyectonan. Den e proceso di ehecucion ta distingui e siguiente fasenan: 

a. Periodicamente e manager mester raporta encuanto progreso di e proyecto y eventual 
“bottle necks” pa asina por coregi na tempo y garantisa cu e proyecto por wordo ehecuta 
mas tanto posibel conforme e planning y budget. 

b. Na final di cada proyecto e team mester evalua si a logra e meta of resultado desea. Si for 
di e evaluacion aki resulta cu esey no ta e caso, e team lo mester haci recomendacionnan 
na e minister responsabel kico ta e pasonan necesario of accionnan nobo cu mester 
wordo tuma pa por logra e resultado desea. 

c. E minister ta tuma un decision a base di e recomendacionnan y asina e team por sigui cu 
ehecucion di e proyecto (den forma adapta) pa logra e resultado desea. 

Cu e forma di traha aki, cu ta comun den sector priva, nos ta garantisa comunidad cu nos 
ta bay ehecuta nos programa integralmente. Pa nos aparato gubernamental e ta encera un 
cambio fundamental den su funcionamento. Bentaha grandi di esaki ta cu e lo contribui 
na mas efectividad, eficiencia y productividad gubernamental y tambe na un cultura di 
resultado, accountability y transparencia. Pues, e forma nobo di traha aki lo engrandece e 
forsa gubernamental di nos pais pa POR logra e resultadonan cu pueblo ta exigi. 

2 . 

Nos 

Prosrama 


resultado di scucha, pone atencion y 
compronde locual puelolo kier 



2.1 HUSTICIA 

NI DEN MI PROPIO 
SINTI MI SAFE 

E PRESUPUESTO PA COMBATI 
CRIMINALIDAD y y 


1 * INCREIBEL CU UN MINISTER ^TA BASTA! 
DI HUSTICIA TA BATI RIBA SU CAS MI TA 

PECHO CU E LA CORTA DEN MAS y y 


Mirando cu combatimento di criminalidad ta nos prioridad number uno, POR ta enfoca 
fuertemente riba restauracion di seguridad pa asina comunidad por biba trankil y sin temor 
di bira victima di criminalidad. Ademas no mester perde for di bista cu si no pone un paro na 
e ola di criminalidad, esaki lo por afecta negativamente nos turismo, cu ta e pilar economico 
mas importante di nos pais, y tambe nos clima di inversion. Den nos maneho integral pa 
combati criminalidad, POR ta enfoca tanto riba prevencion como tambe represion. Den e 
cuadro aki lo dirigi e esfuersonan y solucionnan di maneho riba e desaroyo y factornan cu ta 
causa of contribui na criminalidad. 
















2 . 1.1 Prevencion social 


Considerando cu tin un cantidad substancial di caso di criminalidad cu ta a consecuencia di 
problemanan social, lo implementa un programa di prevencion social di criminalidad. Punto 
di salida ta cu intervencion di parti di autoridadnan competente y otro stakeholders mester 
ta unda formacion di e mucha y e adolescente ta tuma lugar, esta na cas, den e bario y na 
scol, cu enfoke riba norma y balornan positivo cu ta contribui na formacion di un ciudadano 
ehemplar. Esaki ta importante pa motibo cu un persona no ta nace criminal, pero ta e 
ambiente y circunstancia den cual e ta lanta y desaroya como mucha y adolescente ta forma 
su caracter y personalidad di tal manera cu e ta bira vulnerabel pa bay den mal caminda. 

E meta principal di prevencion social ta pa mas trempan cu ta posibel identifica kende ta e 
muchanan y adolescentenan cu ta pertenece na e grupo di risico, percura pa e guia y sosten 
necesario (na e mucha/adolescente mes y tambe na su mayornan) y keda monitorea nan 
desaroyo. Pa por logra esaki e instancianan envolvi (manera Cuerpo policial, Departamento 
di Asuntonan Social (DAS), Voogdijraad y scolnan) mester ta pro-activo, traha na un forma 
structura, intercambia data y coordina nan accionnan. 

Den e cuadro aki lo mester duna atencion special na e hobennan cu no ta mira perspectiva pa 
progresa honradamente den bida y ta mustra tendencianan antisocial. E hobennan aki hopi 
biaha tin problema di drogadiccion, no a caba scol, no ta traha, a lanta den un famia kibra sin 
un figura di tata of den un hogar sin structura, ordo y disciplina, cu violencia domestico of cu 
mayornan cu problema di drogadiccion of alcoholismo. 

2 . 1.2 Trece polis mas cerca di comunidad 

Cu e meta pa trece polis mas cerca di comunidad, lo reactiva y amplia Polis di Bario pa duna 
mas visibilidad y proteccion, mehora e comunicacion y relacion entre polis y comunidad, y 
duna informacion y conseho di kico e habitantenan di e bario mes por haci pa evita cu nan ta 
bira victima di malechornan. 

Den diferente bario habitantenan preocupa cu e problema di criminalidad a tuma e 
iniciativa pa introduci un “bario watch” unda nan ta comunica cu otro via whatsapp tocante 
situacionnan sospechoso cu por afecta e seguridad den e bario. Principalmente den e barionan 
unda tin agente policial ta biba, e forma aki di prevencion ta dunando bon resultado. Lo 
stimula creacion di bario watch den tur bario aki na Aruba. Esaki lo bay man den man cu un 
programa di vigilancia di camara di siguridad den areanan cu ta “crime hotspots” y hunto 
cu e programa di “crime alert” via whatsapp na nivel nacional lo sigura cu polis por duna 
asistencia rapidamente na momento cu esaki ta necesario. 

2.1.3 Proteccion di nos cost anan 


Hecho ta cu tin stranheronan ilegal cu ta drenta nos pais cu mal intencion y ta haci nan 
mes culpabel na actonan castigabel (manera robo y atraco). Pa por soluciona e problema di 
ilegalidad lo mehora proteccion di nos costanan enfocando riba uzo di tecnologia moderno 
(entre otro drones y “bio-technology”), iluminacion den areanan vulnerabel y vigilancia cu 
ayudo di radar y helicopter. 

Ademas lo introduci un maneho estricto di admision di stranhero pa limita e posibilidadnan 
di estadia ilegal riba nos isla pa proteccion di nos comunidad. Y por ultimo lo intensifica 
maneho y autoridad di Cuerpo policial y di Warda Nos Costa pa gara y expulsa esnan cu ta 
drenta of permanece riba nos isla na forma ilegal. 


2.1.4 Máltrato y abuso sexual di menor 

Mirando e impacto cu maltrato y abuso sexual di menor tin riba comunidad y e 
consecuencianan traumatico pa e victima y famia, lo cambia ley pa asina introduci 
castigonan minimo y severo pa e delitonan aki y amplia e derechonan di e victima. Ademas 
lo cambia ley pa asina Cuerpo Policial y Ministerio Publico por ta mas efectivo den nan 
trabou di investiga y persigui penalmente esnan cu comete e delitonan aki. Departamento 
di Legislacion lo wordo instrui pa traha cu urgencia riba e proyectonan di cambio di ley 
menciona. Den e proceso di cambio di ley aki lo inclui tambe castigonan minimo pa otro 
crimennan pisa. Lo adapta e maneho a base di cual ta pidi castigo pa rekeri castigonan mas 
severo pa dicho crimennan y otro crimennan pisa. Lo introduci e derecho di e victima pa hiba 
palabra durante tratamento di e caso penal. 

Na mesun momento lo mehora e guia y sosten (“slachtofferhulp”) na e victimanan, lo 
implementa un programa di conscientisacion y prevencion, lo promove e cooperacion y 
coordinacion entre tur stakeholder y provee e recursonan necesario na e instancianan cu ta 
activo riba e tereno aki. Tambe lo introduci un call center na Cuerpo Policial cu ta opera 24/7 
pa comunidad por raporta keho contra abuso di mucha y un registro publico di sex offenders. 
Pa loke ta e seccion di Jeugd- en Zedenpolitie di Cuerpo Policial, lo inverti den aparato sofistica 
pa haci “forensic interview” y lo percura pa mas personal cualifica cu por haci esey. 


2.1.5 Rehabilitacion y resocialisacion 

Reintegracion den nos comunidad di esnan cu a comete un delito ta un forma efectivo pa 
preveni repeticion. Den e cuadro aki lo crea un Centro di Detencion pa Hoben (“Jeugddetentie 
Centrum”), unda hobennan cu comete actonan castigabel por haya guia specialisa y 
profesional y por conta cu facilidadnan pa educacion pa por haya trabou mara na un trayecto 
di rehabilitacion y resocialisacion. Ademas lo reforsa e meta di Korrektie Instituut Aruba 
(KIA) como un centro di coreccion unda ta brinda oportunidad di reformacion di e individuo 
y prepar’e pa reintegracion den comunidad. Unabes cu e hoben of adulto recobra su libertad 
lo mester enfoca riba su reintegracion den comunidad door di percura pa guia, training 
vocacional y empleo. Unda ta necesario lo reforsa DAS pa por coordina e proceso aki hunto cu 
Reclassering, Enseñansa pa Empleo (EpE) y Departamento di Progreso Laboral (DPL). 

2.1.6 Reforsa nos Cuerpo Policial 

Punto di salida ta cu nos Cuerpo Policial mester tin e hermentnan, material y personal 
necesario pa por cumpli debidamente cu su tarea di combati ciminalidad. Pa logra esaki 
lo reforsa y modernisa Scol pa Polis pa asina por cumpli debidamente cu demanda di 
comunidad pa mas polis y e necesidad pa recapacitacion continuo di nos agentenan policial. 
Ademas lo percura pa e material necesario (helicopter y mas auto di patruya). Den e siguiente 
4 aña lo percura pa 200 agente policial adicional y 40 auto di patruya adicional. Cu esaki 
Cuerpo Policial ta bay aumenta drasticamente su presencia y visibilidad riba caya. 

Pa mehora eficiencia y capacidad pa soluciona casonan lo implementa “smart policing” basa 
riba uzo di tecnologianan moderno (p.e. pa control digitalisa di plachi di number, keuring 
di auto y cobramento di boet pa velocidad halto), digitalisacion di data cu ta relevante pa 
combatimento di criminalidad, link entre databases di diferente instancia (Oficina di Censo y 
Registro Civil, Cuerpo Policial, Ministerio Publico, Reclassering, DAS y Warda Nos Costa) y mas 
y mihor investigacion, compilacion, analisis y uzo di data. Ademas lo introduci un programa 
pa reforsa ordo, respet y integridad den Cuerpo Policial pa asina por sigura e confiansa di 
comunidad. 

2.1.7 Combati drogadiccion 

Ora ta trata e tema di drogadiccion aki na Aruba ta remarcabel cu no tin mucho informacion 
disponibel. P’esey mes ta necesario pa mas pronto posibel un estudio profundo wordo haci di 
e problematica aki. 

Combatimento di drogadiccion tambe ta rekeri un maneho integral di prevencion y represion. 
Lo intensifica e programa nacional di informacion y conscientisacion pa preveni drogadiccion, 
specialmente na nos scolnan. Y e mesun modelo di prevencion social pa combati criminalidad 
por wordo aplica tambe pa preveni drogadiccion (mira subparagrafo 2.1.1), pero den caso di 
drogadiccion e enfoke mester ta mas riba e nivel di bario. Esaki pa motibo cu e problematica 
di benta y uzo di droga como tambe drogadiccion ta concentra su mes den algun bario 
specifico, cu mas cu otro barionan ta wordo confronta cu e consecuencianan negativo. 

Importante ta pa stimula cohesion y control social den e barionan en cuestion mediante un 
programma di trabou comunitario di bario (“buurtopbouwwerk”) cu lo mester wordo carga 
door di DAS. Di otro banda lo destina un parti di e recursonan adicional di Cuerpo Policial 
(mira subparagrafo 2.1.6) pa aumenta presencia y visibilidad di polis den e barionan aki. 

Rehabilitacion y reintegracion di specialmente e drogadictonan ambulante tambe ta un punto 
di atencion y POR ta sostene e maneho unda cu si un persona cu problema di drogadiccion 
wordo sentencia pa un delito, e ta haya bou di cierto condicionnan e opcion di combina 
castigo di prison cu e obligacion pa sigui tratamento den un centro di rehabilitacion. Den liña 
cu esaki lo duna tur sosten necesario na instancianan no-gubernamental cu ta activo riba e 
tereno aki y cu ta cumpli cu standardnan di calidad. Mirando cu reintegracion no ta posibel 
si no haya oportunidad pa subi mercado laboral, mester tin un cooperacion estrecho entre 
e instancianan menciona y sector priva cu na final di dia lo mester percura pa e cuponan di 
trabou. 

2.1.8 Combati abuso di animal y solucion pa 
animalnan riba caya 

Lo modernisa nos leynan pa inclui tur animal cu e meta pa haci abuso di animal un acto 
castigabel y lo percura pa cumplimento cu e ley aki. Como parti di prevencion, lo ehecuta un 
programa di informacion y conscientisacion y lo duna sosten na instancianan cu ta activo 
riba tereno di proteccion di animal. Den e maneho di prevencion lo enfoca riba e formanan 
con cada un di nos ciudadanonan por contribui, manera por ehempel mediante donacion, 
haciendo trabou voluntario y door di raporta abuso di animal na autoridanan. Pa e ultimo 
aki lo institui un “meldpunt” na Cuerpo Policial y crea un seccion special pa reenforsa e ley y 
atende cu e aspecto di sterilisacion pa limita e cantidad di animal riba caya. 

2.1.9 Crea un “Aruba Security Institute” 

Meta di “Aruba Security Institute” (ASI) ta pa bira un centro di conocimento, informacion 
y investigacion tanto local como regional (Caribe) riba tereno di seguridad, prevencion y 
combatimento di criminalidad. Tareanan principal di ASI ta pa facilita, coordina y ehecuta 
investigacionnan cientifico y organisa training, curso y workshops riba e terenonan menciona, 
incluyendo certificacion di companianan di seguridad. ASI lo traha den cooperacion estrecho 
cu Universidad di Aruba. Cu creacion di ASI nos pais lo duna na nos mesun hendenan y 
tambe na nos bishitanten un señal di confirmacion cu nos ambicion ta pa bira e pais modelo 
den Caribe riba tereno di seguridad. 




























2.1.10 Maneho Migratorio 

Punto di salida ta cu mester bin cu un maneho mas respetuoso y eficiente pa migrantenan cu 
derecho di estadia riba nos isla. 

Posicion di POR ta cu ciudadanonan di Reino Hulandes mester por tin e posibilidad pa haya 
un permiso pa multiple aña. 

Lo amplia e automatisacion di e sistema di aplicacion pa permiso pa garantisa transparencia 
y pa logra cu dentro di un tempo corto e aplicante por haya claridad riba su peticion. 

Lo sigui cu esfuersonan pa trece un solucion na un manera pragmatico pa e preocupacion 
existente referente e exigencia adicional di dominio di idioma Hulandes, cu a wordo introduci 
na 2011 den e “Rijkswet Nederlanderschap” y cual ta wordo experencia den hopi caso como 
desproporcional. 

2.1.11 Modernisa nos leynan 

Lo introduci un Academia di Ley pa por train huristanan den tecnica di traha ley pa asina 
modernisa nos leynan anticua, entre nan, e leynan pa combati criminalidad. 

2.2 SALUBRIDAD 


^ NO TA HUSTO CU MI MESTER 
A WARDA 6 LUNA PROME 
CU MIA HAYA CITA CU 
SPECIALISTA y y 


^TA PARCE CU PA AZV PLACA TA 
MAS IMPORTANTE CU SALUD 
DI MIYIU y y 


Punto di salida di POR ta cu tur ciudadano tin derecho riba un sistema di salud publico 
basa riba un calidad halto di cuido y servicio. Adicionalmente POR lo enfoca fuertemente 
riba reduci lista di espera pa specialista, importancia di prevencion, mehora cuido mental y 
mehora cuido pa nos grandinan. 








2.2.1 Mehora cálidad di cuido y seruicio 

Nos lo percura pa Implementa e “Landsverordening Kwaliteit in de Gezondheidszorg” cu ta 
contene normanan di calidad pa proveedornan di cuido y crea un asina yama “Gezondheids- 
en adviesbureau” cu e tarea pa garantisa calidad halto di salubridad pa nos comunidad. Lo 
Promove descentralisacion di cuido medico (clinicanan competitivo) y habri mercado unda 
cu e pashent por tin mas escogencia. Ademas lo modernisa leynan pa proteha derechonan di 
pashent no solamente contra mal practica medico pero tambe contra mal servicio y mester 
conscientisa e pashent mas riba su derechonan y inform’e di e camindanan cu e por cana 
pa cu keho contra un medico/specialista semper y cuando e pashent tambe ta cumpli cu su 
responsabilidad como pashent. 

Lo haci un evaluacion completo di organisacion, maneho y proceduranan di AZV pa wak unda 
y con por mehora su funcionamento y servicio. Den e cuadro aki mester bin solucion pa cierto 
condicionnan cu ta rekeri atencion mas specifico manera entre otro autismo y ADHD, y tambe 
pa enfermedadnan no comun (“rare diseases”) cu por lo general ta rekeri tratamento largo 
y costoso den exterior. No ta husto cu ta nenga nos ciudadanonan tratamento medico pa 
motibonan financiero. 

Aki mester menciona cu lo instala un comision di expertonan pa evalua y implementa 
medicina alternativo, incluyendo e aspecto medicinal di cannabis. E comision lo ta encarga 
tambe pa inventarisa na ki forma lo por duna pashentnan di Aruba cu ta sufri di cancer of un 
malesa cronico serio acceso via programanan academico na remedinan prometedor den fase 
di desaroyo (“early access programs”). 


2.2.2 Elimina lista di cspcra pa specialista 

Lo analisa e listanan di espera pa determina exactamente e grado di scarcedad di specialista 
den diferente ramo di specialisacion. A base di e analisis aki lo atrae specialistanan for di 
exterior pa asina garantisa cu tin suficiente specialista. 

Mientras tanto lo stipula un wachttijd maximo pa cada specialisacion y si no cumpli cu 
esaki, AZV mester manda e pashent pa tratamento den exterior. Pa loke ta e ultimo aki, lo 
percura pa control debido di instancianan medico den exterior cu ta cera vinculo cu ne, 
pa sigura calidad di cuido di e pashentnan cu ta manda pa exterior. Ademas lo restructura 
IMSAN den un centro specialisa den tratamento di malesanan cronico no transmisibel cu su 
propio Medical Research Center y lo ekipe na su maximo capacidad pa por funciona como un 
hospital 

Un forma pa reduci e tempo di espera ta habriendo e posibilidad pa sala di operacion por 
funciona cu orarionan mas largo y pa e instrumentonan di diagnostico manera MRI y CT 
Scan por ta disponibel durante orarionan mas largo.Lo implementa e “Landsverordening 
Beroepen In de Gezondheidszorg” (ley di BIG) pa caba di formalisa registracion (como 
“basisarts”) di profesionalnan den sector di cuido medico, acreditacion di scolnan/institutonan 

y reconocimento di diploma basa riba capacidad pa asina nos yiunan di tera cu a studia den 
region tambe por eherce nan profesion riba nos isla. Lo incentiva y facilita esnan cu kier sigui 
studia pa specialista den exterior y pa despues cu termina e trayecto di specialisacion nan bin 
labora na Aruba. 

2.2.3 Mas atencion na preuencion 

Lo modernisa e ley di AZV y duna mas atencion na prevencion mediante creacion di 
un fondo special y programa di informacion y conscientisacion dirigi riba biba y come 
saludabel, enfocando riba importancia di deporte y combatimento di obesidad y vicionan, 
incluso asistencia door di expertonan riba e tematica. Esaki lo bay hunto cu introduccion 
di incentivonan fiscal pa productonan saludabel y ampliacion di e canasta basico cu mas 
alimento saludabel. 

Ademas lo amplia e pakete di cobertura di AZV cu chekeo medico general. Lo concentra 
tambe riba prevencion y tratamento pa medio di tecnologia y medicina avansa di casonan di 
enfermedad di cancer y otro enfermedadnan prevalente manera diabetes y enfermedadnan 
cardiovascular. Adicionalmente lo preveni y limita complicacionnan di enfermedadnan 
hereditario door di haci un neonatale screening (“Hielprik”). 

2.2.4 Mehora cuido mental 


Consulta psicologico lo bira parti di e pakete di AZV y lo conscientisa y educa e poblacion riba 
problema mental. Mester percura pa bin un sinergia entre psicologia y psikiatria. Ademas 
mester reconoce cu nos problemanan social no ta solamente di indole economico sino tambe 
psicologico (mira subparagrafo 2.1.1). Lo implementa asistencia di psicologo y trahado social 
na nos scolnan. Fuera di esaki lo percura pa guia psicologico na personanan deteni na KIA 
pa prepara nan pa wordo reintegra den comunidad y asina evita un “rebond effect” (mira 
subparagrafo 2.1.5). 

2.2.5 Mehora cuido pa nos grandinan 

Lo sostene centronan di cuido pa nos grandinan. Lo enfoca riba nan necesidadnan (material, 
ekipo moderno y mehora estado fisico di edificio) y percura pa tin suficiente personal cualifica 
y motiva pa traha den e centronan aki cu e compensacion husto. Lo controla debidamente e 
calidad di cuido na tur centro di cuido. Enfoke mester ta tambe riba calidad di cuido pa nos 
grandinan cu kier keda biba independientemente den nan propio hogar, pero cu mester cuido 
diario na cas. Esaki lo yuda baha presion riba e lista di espera na centronan di cuido pa nos 
grandinan. Ademas lo stimula y sostene “mantelzorg” (cuido informal cu ta wordo duna door 
di famia, amigo of bisiña) hunto cu guia di un geriatra y/of enfermero specialisa den geriatria. 

Igualmente lo promove creacion di centronan di cuido profesional, nobo y bon ekipa pa nos 
grandinan den e barionan cu tin mas necesidad pa esakinan. 

2.3 DEPORTE 


* * MESTER STIMULA NOS 
GRANDINAN PA HACI 
MAS DEPORTE Y CREA 
FACILIDADNAN PA ESAKI BIRA 
POSIBEL y y 


^MI YIUNAN NO TA HAYA 
SUFICIENTE OPORTUNIDAD 
PA PRACTICA DEPORTE NA 
SCOLj^ 


POR su meta ta pa stimula un bida sano y activo bou di henter nos poblacion. Tur ciudano, 
di mucha te cu 60-plusser, cu ta desea pa practica deporte mester haya e posibilidad 
y oportunidad pa haci esaki. Den e cuadro aki lo enfoca riba profesionalisacion di nos 
sector di deporte, aumento y prioritisacion di fondo, promocion di deporte riba tur nivel 
(escolar, recreativo y competitivo), mehoracion di accesibilidad di facilidadnan deportivo y 
conscientisacion riba e importancia di deporte pa nos salud. 



2.3.1 Profesionalisacion di nos sector di deporte 

E prome paso lo ta pa restructura y profesionalisa Instituto Biba Saludabel y Activo (IBISA) 
pa e instancia aki por duna mas atencion y enfoke na desaroyo di nos sector di deporte. 

Prome tarea di IBISA “estilo nobo” lo ta pa formula un plan di maneho integral pa deporte 
cu envolvimento y participacion di tur stakeholder. Ademas lo institui un “Sportraad” 
consistiendo di representantenan di stakeholders y cu e tarea pa duna gobierno conseho 
riba tereno di deporte. Considerando e importancia di e trabou di boluntarionan (dirigente, 
referee, trainer, coach, etc.) pa desaroyo di deporte, lo introduci un programa pa reclutamento, 
formacion, motivacion y recapacitacion di boluntarionan di deporte. 


2.3.2 A umento y prioritisacion difondo 

Lo crea un Fondo Nacional di Deporte (FND) cu e meta pa atrae, canalisa y aloca na un 
manera transparente, husto y segun prioridad, recursonan financiero necesario pa sector 
di deporte. E prioridadnan lo ta basa riba e plan di maneho pa deporte (mira subparagrafo 
2.3.1). Lo fiha un porcentahe di e asina yama “casino drop tax” pa e Fondo. Gobierno 
adicionalmente for di su presupuesto lo contribui anualmente na e Fondo, hunto cu Lotto 
pa Deporte y instancianan internacional (gubernamental y no-gubernamental) pa sigura 
cu structuralmente ta aumenta e fondonan disponibel pa deporte. FND ademas lo duna 
sosten y guia na e diferente federacionnan y asociacionnan deportivo pa loke ta nan propio 
esfuersonan pa recauda fondo y lo ta responsabel pa control financiero riba esnan cu ta ricibi 
recurso di e Fondo. Esaki ta pa sigura cu e fondonan ta wordo usa na un forma eficiente y 
transparente como tambe pa e meta cu nan a wordo otorga. 

2.3.3 Promocion di deporte riba tur nivel 

m Deporte escolar: 

deporte lo haya un papel mas prominente den e programa di scolnan basico, secundario 
y Traimerdia. 

■ Deporte recreativo: 

punto di salida ta cu facilidadnan deportivo mester ta situa mas tanto posibel den e 
bario unda e usuario ta biba. Pa tal motibo lo duna atencion na desaroyo y mantencion di 
facilidadnan den tur bario y districto. 

■ Deporte competitivo: 

lo enfoca riba desaroyo di e disciplinanan deportivo cu tin mas potencial pa mehora 
e nivel competitivo pa asina nos deportistanan por ta mas competitivo riba nivel 
internacional. Den esaki desaroyo di talento ta fundamental hunto cu guia profesional. 

Lo crea becanan pa deportistanan prometedor y di alto rendimento y lo aloca fondonan 
special for di e FND pa e deportistanan aki por tin e base y sosten necesario pa por 
competi na nivel internacional. 

2.3.4 Mehoracion di accesibilidad di facilidadnan 
deportivo 

Pa desaroyo di deporte ta necesario pa inverti den facilidadnan y ekiponan deportivo moderno 
y mantencion continuo. Mirando cu deporte mester ta accesibel pa tur hende, lo percura 
tambe pa facilidadnan y guia pa gruponan special (60-plussers y personanan cu impedimento 
fisico y/of mental). Un otro aspecto cu merece atencion ta e hecho cu no ta wordo haci 
uzo optimal di nos stadionnan. Lo mester trece cambio den e proceduranan pa asina tanto 
organisacionnan deportivo como tambe pueblo en general por haci mas uzo di e facilidadnan 
aki. 

2.3.5 Conscientisacion riba importancia di 
deporte 

No tin duda cu movecion y deporte tin un impacto positivo riba nos salud. Un otro 
consecuencia positivo di deporte ta cu e ta contribui na formacion sano di nos muchanan y 
adolescentenan den sentido cu esnan cu activamente ta practica deporte tin menos chens pa 
bay den mal caminda. P’esey mes lo formula y implementa un programa di conscientisacion 
cu enfasis riba e importancia di deporte pa nos salud y desaroyo positivo di nos hubentud. 







2.4 INFRASTRUCTURA 


* * SIN NINGUN TIPO DI 
PLANIFICACION TA DUNA 
PERMISO PA DIFERENTE TIPO 
DI NEGOSHI ESTABLECE 
NAN MES DEN BARIONAN 
RESIDENCIAL y y 


^MI TIN AÑANAN LARGO TA 
WARDANDO RIBA UN PIDA 
TERENO PA POR CONSTRUI MI 

CASjj 


POR su meta ta pa implementa un maneho infrastructural balansa, husto y transparente cu 
ta contribui na un desaroyo sostenibel unda desaroyo economico y social ta bay man den 
man cu proteccion di nos naturalesa y medio ambiente. Importante pa cu esaki ta: optmalisa 
proceso di otorgamento di tereno, desaroya proyectonan di residencia social, implementa 
e ley di zonificacion y duna atencion na algun otro aspecto relaciona cu infractructura, 
manera sincronisacion entre diferente departamento y mehora infrastructura di caminda y 
iluminacionan den bario. 

2.4.1 Optimalisa procesonan di otorgamento di 
tereno 

Pa logra esaki lo duna mandato na Directie Infrastructuur en Planning (DIP) pa ta e unico 
organo encarga cu otorgamento di tereno, tanto residencial como comercial (depolitisa e 
proceso). Cu esaki cumplimento cu rekisitonan ta bira determinante y e ciudadano no lo 
ta dependiente mas di e minister pa e por haya tereno. Ademas lo digitalisa y simplifica 
procesonan di otorgamento di tereno y bouwvergunning pa asina crea transparencia y 
eficiencia. Punto di salida ta cu peticionnan mester wordo trata mas diligentemente y mas 
tanto posibel den e secuencia cu nan a wordo haci. Fuera di esey lo revisa rekisitonan pa 
otorgamento di tereno pa asina refleha un maneho balansa y evita hacimento di negoshi cu 
tereno. Den e cuadro aki lo evalua si ta deseabel pa gobierno sigui otorga tereno erfpacht pa 
metanan comercial of si no ta mas beneficioso pa, bou di cierto condicionnan estricto, otorga 
terenonan cu destinacion comercial segun balor di mercado. Un otro punto di atencion ta cu 
mester mehora control y sanciona esnan cu no ta cumpli cu condicionnan di tereno erfpacht. 


2.4.2 Desaroya proyectonan di residencia social 

POR lo percura pa desaroyo di proyectonan di residencia social di diferente categoria 
y vivienda pagabel y lo tene cuenta cu scarcedad di tereno disponibel door di stimula 
construccion di vivienda di piso. Lo inclui area di recreacion y parke di naturalesa pa asina 
contribui na calidad di bida di e ciudadano. Lo evita pa concentra residencianan social den 
mesun area of bario, mirando cu esaki por conduci na problemanan social. Tambe lo evalua 
y restructura organisacionnan manera Fundacion Cas pa Comunidad Arubano (FCCA) y/of 
instancianan similar fomentando mas competencia riba e tereno aki y incluyendo reduccion 
di interes di hipoteca. Tambe lostimula e mercado di vivienda social pa asina logra e meta di 
construi un averahe di 200 cas social pa aña. Lo promove cu esnan cu ta huur cas di FCCA 
despues di cierto periodo por bin na remarca mas facil pa bira doño di nan propio cas. 

2.4.3 Implementa ley di zonificacion 

Desde september 2016 nos tin e ley di zonificacion, esta e Landsverordening ruimtelijke 
ontwikkeling (LRO). Den e ley aki ta regla cua instrumentonan legal mester aplica relaciona cu 
zonificacion (esta e proceso unda ta dividi e teritorio di Aruba den diferente zona of area y ta 
stipula pa cada zona ki tipo di actividad of desaroyo por tuma lugar of ki uzo esaki por haya). 
Desde mei 2009 nos conoce e “ruimtelijke ontwikkelingsplan” (ROP) cu ta un plan di maneho 
cu riba su mes no ta contene reglanan cu por wordo enforsa (“bindende voorschriften”) pa 
cu uzo di tereno. E ROP ta contene un descripcion global di e desaroyo desea di e teritorio di 
Aruba y un mapa den cual ta haci esaki visibel. 


E LRO ta prescribi cu a base di e ROP mester traha un “ruimtelijke ontwikkelingsplan met 
voorschiften” (ROPV) y cu mester duna e ROPV un base legal mediante formalisacion den un 
“landsbesluit houdende algemene maatregelen” (Lb ham). Ta e ROPV aki ta e instrumento 

legal cu ta duna e minister concerni e autoridad pa regula destinacion, construccion y uzo di 
tereno y pa por prohibi destinacion of uzo di tereno cu no ta conforme e ROPV. 

E problema ta cu te dia di awe no tin un ROPV y pues gobierno no tin e instrumento legal pa 
por ehempel proteha nos naturalesa na un forma mas efectivo of evita cu cierto negoshinan 
por establece nan mes den areanan residencial causando molester na e habitantenan. P’esey 
mes nos lo percura pa prepara y implementa e ROPV. 

2.4.4 Otro aspectonan relaciona cu 
infrastructura 

■ Percura pa sincronisacion di maneho di DIP cu esun di Directie Natuur en Milieu (DNM) 
pa asina tur trabou y proyecto infrastructural ta berdaderamente sostenibel. 

■ Crea un fondo cu e meta pa sigura disponibilidad continuo di medionan financiero pa 
mantencion di tur facilidad y edificio di gobierno (incluyendo edificionan monumental). 

■ Mehora infrastructura di caminda y iluminacion den bario a base di prioridad y un plan 
multi anual y no manera normalmente e ta sosode, esta ad hoc y den aña di eleccion. 

2.5 MEDIO 
AMBIENTE 


* * NOS COMO HABITANTENAN DI 
PARKIETENBOS Y VECINDARIO 
TA EXIGI UN SOLUCION 
RAPIDO Y DEFINITIVO PA E 
PROBLEMATICA DI DUMP y y 


^ E ROSAMENTO DESCONTROLA 
CU TA TUMANDO LUGAR, 
POCO POCO TA CABANDO CU 
NOS NATURALESA y y 


POR su meta ta pa duna prioridad na proteccion mas estricto y mehoracion di calidad di nos 
naturalesa y medio ambiente a base di un plan integral, na interes di nos ciudadanonan y 
futuro generacionnan. Den e cuadro aki POR ta enfoca riba: mehoracion di e cuadro legislativo 
y implementacion di un maneho integral, mehoracion di control y sancion, conscientisacion 
di comunidad, solucion pa e problematica di dump na Parkietenbos y dumpnan ilegal, 
establece un Parke Marino (cu base legal), proteccion y restauracion di nos flora y fauna, 
promove energia alternativo y mehora e relacion cu instancianan no-gubernamental. 










2.5.1 Mehora cuadro legislatiuo y implementa 
maneho integral 

Lo reforsa, amplia y modernisa e ley pa proteccion di naturalesa 

(“Natuurbeschermingsverordening”) pa e por cumpli mas efectivamente cu su obhetivo. 
Ademas lo finalisa, aproba y implementa un maneho integral di naturalesa y medio ambiente 
den consulta estrecho cu tur stakeholder y lo finalisa y publica lista di especie protehi. Tambe 
lo percura pa ancra den ley tratadonan internacional (manera Ramsar convention). 

2.5.2 M ehora control y sancion 

Cu e meta pa “schrik af’ y preveni cu ta comete infraccion contra nos leynan riba tereno di 
naturalesa y medio ambiente, lo intensifica trabounan di control y na mesun momento lo 
aplica sancionan severo contra tur compania y persona cu ta haci daño na nos naturalesa y 
medio ambiente, tanto riba tera como den lama. Ademas lo reforsa e seccion di Inspeccion di 
DNM y Bureau City Inspector. 


2.5.3 Implementa programa di conscientisacion 

Lo conscientisa comunidad por medio di un campaña educativo na scolnan como tambe 
den espacio publico riba diferente tema (manera reciclahe y uzo di energia consciente). Lo 
inclui conocemento di nos herencia natural, flora y fauna, agricultura y pesca den curiculo 
di scol. Tambe lo mehora y promove uzo di transporte publico pa reduci uzo di auto priva y 
stimula uzo di material degrabadel. Y por ultimo lo informa comunidad kico tur ta prohibi a 
base di nos leynan ambiental y lo stimula comunidad pa ta alerto y pa entrega keho cerca e 
instancianan concerni ora constata infraccion. 

2.5.4 Solucion pa dump Parkietenbos y dumpnan 
ilegal 

Mirando e impacto grandi y negativo riba salud publico, medio ambiente y turismo, dentro di 
100 dia cu asumi responsabilidad gubernamental lo bin cu un solucion definitivo pa dump 
na Parkietenbos dunando preferencia na companianan local y tecnologia moderno y proba 
di reciclahe y di converti sushi den energia (“waste-to-energy”). Relaciona cu dumpnan ilegal 
e maneho lo ta uno di zero tolerancia: elimina tur e dumpnan aki, mehora control y bin cu 
sancion pisa pa esnan cu ta comete infraccion. 

2.5.5 Parke Marino 


Lo establece un Parke Marino y ancra den ley e areanan protehi teniendo na cuenta e 
balansa entre proteccion di naturalesa y medio ambiente marino como tambe actividad 
economico. Hunto cu esaki lo implementa un maneho dirigi riba mehoracion di calidad di nos 
playanan cu atencion special pa cuido, mantencion, restablecimento di ordo y mehoracion di 
facilidadnan pa usuarionan. 

2.5.6 Proteccion y restauracion di nosflora y 
fauna 

Lo implementa condicionnan estricto pa cu rosamento di tereno pa asina salvaguardia nos 
flora y fauna (incluyendo e parti marino). Ademas lo stimula plantacion di matanan local 
(incluyendo mangel) pa contraresta e impacto di rosamento di tereno. Tambe lo implementa 
programa di cria pa fauna local (manera shoco, prikichi, coneu y calco) y lo inicia un proyecto 
pa stimula crecemento di coral. 


2.5.7 Promove enerqia alternativo 

Lo continua cu ubicacion di panelnan solar na scolnan y amplia e proyecto aki pa edificionan 
di gobierno. Banda di esaki lo crea y implementa un programa di incentivo pa stimula 
produccion y uzo di energia alternativo. 

2.5.8 Meh ora relacion cu instancianan no- 
gubernamental 

Den e cuadro aki lo implementa principio di bon gobernacion (“good governance”) y 
transparencia cerca tur organisacion activo den sector medio ambiental cu ta ricibi fondo 
di pais Aruba. Lo envolvi nan activamente den preparacion di maneho ambiental y den 
procesonan pa evalua proyectonan priva cu lo por tin impacto ambiental. 

2.6 ASUNTONAN 
SOCIAL 


* * NOS TIN’E HOPI DIFICIL NA CAS PA MOTIBO DI MIYIU REBELDE 
CU NO KIER BAY SCOL MAS Y NO KIER TRAHA TAMPOCO Y DOOR CU 
MI CASA YA PA ALGUN TEMPO NO TIN TRABOU. MI NO SA CON PA MI 
HAYA E AYUDO Y SOSTEN NECESARIO y y 

(( MI TA UN MAMA SOLTERA CU TA BAYENDO SCOL. E TATA TAMBE TA 
BAYENDO SCOL Y NO TA TRAHA. MI TA DESEPERA PASOBRA PA MI POR 
CRIA MIYIU MI TA HAYA MI FORSA TA TRAHA FULL TIME SIENDO CU 
NO TA TUR ORA MI MAMA POR WAK PA MIYIU y y 


POR ta recononce e importancia di asuntonan social pa por contribui na un comunidad sano 
y harmonioso. Nos punto di salida ta cu mester duna guia na tur esnan vulnerabel den nos 
comunidad cu ta of por haya nan mes den un situacion social dificil. Nos ta reconoce tambe 
cu asuntonan social ta un tereno di maneho publico hopi amplio y compleho, mirando cu e ta 
interconecta cu diferente otro tereno di maneho publico, manera enseñansa, labor y husticia. 
E aspecto fundamental di e interconexion aki ta cu problemanan den comunidad cu ta 
regarda e diferente terenonan di maneho (y pues diferente departamento gubernamental) ta 
influencia y reforsa otro mutuamente. Un maneho dirigi riba soluciona e problemanan aki no 
por ta efectivo si no ta tene cuenta cu e realidad aki. Ta p’esey mes e interconexion menciona 
ta poni central den nos programa. 

Puntonan di atencion ta: stimula cobradonan di onderstand pa subi mercado laboral, percura 
pa guia social pa muchanan, adolescentenan y hobennan vulnerabel, proteccion di derecho di 
mucha, introduci créche social, promove integracion social, restructura DAS, reforsa posicion 
di centronan di bario y provee educacion social cu atencion special pa e gruponan vulnerabel 
den nos comunidad. 

2.6.1 Stimula cóbradonan di onderstand pa subi 
mercado laboral 

Mester stimula esnan cu ta cobra onderstand (“bijstandtrekkers”), y cu tin capacidad pa traha, 
pa subi mercado laboral. Den e proceso aki e enfoke di e guia social di parti di DAS mester ta 
pa engrandece nan sentido di responsabilidad pa nan realisa cu mehoracion di nan situacion 
ta den nan propio man (“empowerment”). DPL lo mester intermedia activamente pa haya 
cupo di trabou pa e grupo aki, mientras cu EpE mester percura pa training con pa solicita y 
cursonan vocacional y di recapacitacion. Ademas lo incentiva e dunadonan trabou pa tuma 
e cobradonan di onderstand den servicio door di subsidia e dunado di trabou cu e suma di 
bijstand pa asina yega por lo menos na e salario minimo. Pa esnan cu no logra, lo implementa 
un programa di trabou voluntario pa nan por haya experiencia di trabou. 

2.6.2 Guia social pa muchanan, adolescentenan 
y hobennan vulnerabel 


Conretamente nos ta referi akinan na 2 grupo. E prome ta e muchanan y adolescentenan cu 
ta forma parti di e grupo cu ta core un risico grandi pa bay den mal caminda si nan no haya 
guia social na tempo (mira subparagrafo 2.1.1). E di segundo grupo ta consisti di hobennan 
cu tin un strafblad y cu den mayoria di caso no a caba scol secundario y no ta traha. Na e 
momentonan aki no tin ningun instancia cu ta dunando atencion na e 2 gruponan aki. Pa e 
segundo grupo mester implementa un trayecto di reintegracion acopla na un guia social cu 
ta cuminsa ya caba den KIA y ta termina te ora e hoben logra haya un empleo stabil (mira 
subparagrafo 2.1.5). 

2.6.3 Proteccion di derecho di mucha 


Lo introduci den e prome 100 dia di gobernacion un defensor di mucha pa sigura 
implementacion di tratadonan di derechonan di mucha. Banda di esaki lo reforsa y duna 
atencion na Voogdijraad pa e por eherece su funcion na un forma mas efectivo, unda e tarea 
principal ta pa sigura e bienestar di e mucha. 

2.6.4 Introduci créche social 


Casi mita di e esnan cu ta cobra onderstand pa famia (“gezinsuitkering”) ta mama soltera. 
Teniendo cuenta principalmente cu e grupo aki, lo percura pa famianan cu yiu chikito por 
haci uzo di centro di cuido di mucha (créche) di calidad. Lo crea e oportunidad pa mayornan 
cu ta biba bou di e bestaansminimum, mediante nan dunado di trabou, por aplica pa un 
toeslag riba nan salario. E dunado di trabou lo por deduci esaki for di su impuesto. Esaki lo 
contribui cu mas mama (soltera) ta bay subi mercado laboral. 

2.6.5 Promove integracion social 

Practica aki na Aruba ta mustra, mescos cu na otro paisnan, cu integracion social di 
imigrantenan ta un proceso necesario pa nos por tin un sociedad unda gruponan di diferente 
nacionalidad por biba den paz y harmonia cu otro. Integracion social ta nifica primeramente 
cu e imigrante ta domina nos idioma Papiamento, cu e conoce nos historia y tradicionnan y cu 
e ta adapta su mes y biba segun custumber, norma y balornan di nos comunidad. 

Cu e meta pa promove integracion social den un fase mas trempan cu ta posibel di estadia 
riba nos isla, lo introduci un test di integracion den e proceso pa cu extension di permiso di 
trabou. E test su meta ta pa midi y monitorea e grado di integracion. Si esaki no ta suficiente, 
esey por ta motibo pa nenga un peticion pa extension di permiso di trabou. EpE lo duna e 
curso pa prepara esnan cu mester haci e test. 

Banda di esaki lo implementa un programa di conscientisacion cu e meta pa promove 
integracion social, cu enfoke riba balornan manera tolerancia, trato igual y inclusividad. 


2.6.6 Restructura DAS 

Lo restructura y reforsa DAS cu e meta pa mehora su funcionamento y pa inclui punto 
di sosten den barionan. Teniendo cuenta cu e interconexion menciona ariba entre DAS y 
otro departamentonan gubernamental y considerando e hecho cu tin un gran cantidad di 
instancianan no-gubernamental cu a base di subsidio di gobierno ta provee servicionan social 
na comunidad, lo promove sinergia entre tur e departamentonan y instancianan aki pa asina 
nan por traha hunto, cu miho coordinacion y mas eficientemente. 


2.6.7 Reforsa posicion di centronan di bario 

Lo reforsa y sostene e posicion di centro di barionan como pilar di convivencia den 
comunidad. Den cuadro di programanan di trabou comunitario di bario (mira subparagrafo 
2.1.7) lo reforsa nan posicion di centro di desaroyo y educacion comunitario. 

2.6.8 E ducacion social 


Den e cuadro aki lo reforsa Multidisciplinair Centrum (MDC) pa por duna mas asistencia 
na muchanan cu problema di comportacion y ofrece enseñansa na midi. Fuera di esey lo 
ofrece cursonan con pa traha presupuesto como tambe hermentnan pa forma y educa 
famia. E cursonan presupuestario lo ta obligatorio pa tur cobrado di onderstand y esunnan 
di formacion familiar lo ta obligatorio pa tur mama y tata soltero cu ta cobra onderstand. 
Ademas lo enfoca riba informacion y conscientisacion encuanto abuso di mucha (mira 
subparagrafo 2.1.4) y hende muher, embaraso hubenil y adiccion di droga y alcohol. Y por 
ultimo lo conscientisa esnan vulnerabel den nos comunidad di nan derechonan riba sosten 
social y posibilidadnan di guia social. 

2.6.9 Introduccion di ( reuerse mortage’ 


Lo introduci un sistema di ‘reverse mortage’ asina e pensionadonan cu ta desea esaki por uza 
un parti di e balor di nan cas como entrada mensual. 


2.6.10 Introduccion y implementacion di 
Defensor di Pueblo y di Mucha 

Introducccion y implementacion di Defensor di Pueblo ‘Ombudsman’ y Defensor di 
Mucha (Kinder Ombudsman) ta di sumo importancia pa pueblo por conta cu un instancia 
independiente unda e por entrega un keho referente e funcionamento di e servicio di 
gobierno. 


2.6.11 Introduccion di ley pa reorganisa debe 
personal 

POR lo introduci un ley pa reorganisa debe personal (“landsverordening voorkoming onnodige 
insolventies”) pa garantisa un nivel di bida y preveni problema social. 


2.6.12 Proteccion di derecho pa personanan cu 
limitacion 

POR lo implementa e tratado di derecho pa personanan cu limitacion (“VN Verdrag voor 
personen met een (functie) beperking”) garantisando e derechonan di e personanan aki. 






2.7 EDUCACION 

* * COMO MAESTRO NA UN SCOL SECUNDARIO MI TA HAYA 
CUESTIONABEL CU ULTIMO BIAHA CU NOS SCOL A HAYA BISHITA DI 
INSPECCION DI ENSEÑANSA TA MAS CU 4 AÑA PASA y y 


POR ta kere firmemente cu enseñansa ta e motor di cualkier sociedad prospero y ta conduci 
na desaroyo social y crecemento economico. Tanto e alumno como e maestro merece di 
forma parti di un sistema di enseñansa unda excelencia, calidad y desaroyo continuo ta 
e base di tur decision. POR ta enfoca riba: incorpora den e forma di traha na tur scol un 
sistema di calidad, introduci un sistema di Assesment Testing na tur scol, mehora prestacion 
y motivacion di maestronan, cumpli cu necesidadnan infrastructural, modernisa curiculo y 
expande orario di scol, soluciona e problema di drop-outs, mehora conexion entre enseñansa 
profesional y mercado laboral, crea oportunidad igual pa tur alumno mediante enseñansa 
gratis y reforsa Departamento di Enseñansa. 

2.7.1 Introduci un sistema di calidad 


Lo incorpora den e forma di traha na tur scol un sistema di calidad. E “Quality Assurance 
Program” (QAP) aki ta encera un proceso continuo unda a base di “Key Performance 
Indicators” (KPIs) e scolnan mes hunto cu nan directiva ta midi y evalua periodicamente si 
nan ta cumpli cu realisacion di e metanan di calidad, ta identifica y analisa e factornan cu 
ta stroba realisacion di e metanan, ta tuma accion corectivo y ta raporta periodicamente na 
Inspeccion di Enseñansa encuanto cumplimento cu e QAP. 

Introduccion di QAP lo mester bay man den man cu implementacion di un “Quality Inspection 
Program” (QIP). Elementonan principal di esaki ta: fortifica Inspeccion di Enseñansa pa e 
departamento por cumpli debidamente cu su tarea di percura pa calidad halto di enseñansa 
y introduci un sistema pa monitorea cumplimento cu QAP, unda colaboracion entre e scol, 
directiva di scol, Departamento di Enseñansa y Inspeccion di Enseñansa lo ta estrecho. 
Periodicamente cada scol lo haya bishita di e Inspectornan di Enseñansa cu ta tuma 
accionnan corectivo na momento cu esaki ta necesario. 


2.7.2 Introduci sistema di Assesment Testi ng 

Lo introduci un National Assesment Testing (NAT) na tur scol. Na comienso di scol e alumno 
ta traha e test aki pa tin un “nul-meting” y identifica kico e alumno ta domina caba den e 
materianan. Na mita di e carera escolar ta traha e test pa midi si tin suficiente progreso den 
e conocemento di e alumno den e materianan. Si resulta cu esaki no ta e caso, ta interveni 
y duna extra guia unda mester. Na final di e carera escolar ta traha e test pa evalua si e 
medidanan tuma pa yuda e alumno/scol a duna resultado. 

Asina por monitorea e progreso di tur alumno y identifica na tempo con pa yud’e den su 
carera escolar. Tambe por compara scolnan cu otro y lo tin un herment pa identifica cua 
scolnan ta perform bon/malo den cua areanan, pa asina yuda nan yega na un nivel optimal. 
Pues NAT ta un instrumento importante pa tur alumno na tur scol di Aruba ricibi un 
enseñansa di calidad. 


2.7.3 Mehora prestacion y motiuacion di 
maestronan 

Den e sistema salarial lo introduci e principio di promocion segun prestacion. Esaki 
primeramente ta encera un sistema uniforme y transparente di evaluacion di funcionamento 
di e docente a base di su competencianan (“competentieprofiel”). Pa e docente por bin na 
remarca pa un promocion, mester tin un evaluacion positivo di su funcionamento. E docente 
cu ta funciona excelente, por bin na remarca pa un bonus. 

Lo tin mas atencion pa coaching, recapacitacion y cursonan di motivacion pa maestronan 
por motiva y inspira alumno, pa stimula e alumno pensa critico y creativo y haci baymento di 
scol algo “fun” pa e alumno. E mucha mester bay scol cu placer. Tambe lo duna prioridad na 




upgrading di e nivel di Hulandes di tur docente. Ademas lo evalua y restructura IPA cu e meta 
pa sigui mehora e calidad di e instituto aki y percura pa renobacion di cuerpo di maestro. Un 
posibilidad ta pa integra IPA den Universidad di Aruba. Y por ultimo lo limita e periodo cu un 
docente por duna les “onbevoegd” na maximo 2 aña. 

2.7.4 Cumpli cu necesidadnan infrastructural 

Lo introduci pa scolnan un base infrastructural minimo, teniendo cuenta cu e cantidad 
di alumno, pa loke ta material, ekipo y facilidadnan (por ehempel cantidad di klaslokaal, 
cantidad di banki y stul pa cada klas, smart TV, cantidad di laptop, conexion di internet, 
cantidad di baño, grandura di area di recreacion y grandura di areanan cu sombra). Den e 
cuadro aki lo promove modernisacion y digitalisacion den nos enseñansa. Lo crea scolnan 
saludabel cu cantina cu ta bende cuminda saludabel y area di recreacion cu ta brinda 
oportunidad pa e alumno haci movecion. Ademas lo ehecuta den fase un plan pa instala airco 
na scolnan. 

Lo intensifica e maneho di mantencion di edificio di scolnan pa asina elimina e atraso cu 
tin riba e tereno aki. Mirando cu Colegio Arubano no tin espacio mas pa sigui crece na su 
localidadnan actual y cu Noord ta un di e districtonan cu mas rapido ta creciendo, lo construi 
un scol pa MAVO/HAVOACA/O na Noord. 


2.7.5 M odernisa curiculo y expande orario di scol 

Cu e meta pa stimula identidad nacional, lo percura pa cultura, historia y derecho estatal di 
nos pais forma parti integral di nos curiculo escolar. Lo incorpora digitalisacion den e curiculo 
y tambe turismo y importancia di come y biba saludabel. Di igual importancia, mirando e 
desaroyo riba tereno di informatica, lo introduci for di scol primario e materia di computer 
coding, habriendo asina mas e porta pa e futuro di nos muchanan. 

POR lo percura pa e curiculo refleha necesidadnan di siglo 21, na unda ta move di 
reproduccion di contenido, pa competencianan necesario den un mundo moderno cu ta entre 
otro: colaboracion, pensamento critico, comunicacion y creatividad. 

Ademas lo evalua y gradualmente expande enseñansa despues di ora di scol (te cu 5or di 
atardi) pa por duna extra les materianan manera arte, deporte, tecnologia y musica. Esaki lo 
contribui na un desaroyo mas completo y sano di nos muchanan. 

2.7.6 Soluciona e problema di drop-outs 

Den un fase mas trempan cu ta posibel scol mester identifica cua ta e muchanan cu tin 
un risico mas grandi di bira drop-out y conhuntamente cu otro instancianan (manera DAS) 
percura pa e guia y sosten necesario. Un otro punto ta cu e ley di leerplicht mester wordo 
implementa, locual no ta sosodiendo actualmente. Tambe mester introduci proceduranan y 
facilidadnan pa mehora e guia y enseñansa na alumnonan cu problema di comportacion (por 
ehempel mediante “rebound school” y “summer school”). 

2.7.7 M ehora conexion entre enseñansa 
profesional y mercado laboral 

Lo stimula mas consulta y cooperacion entre sector laboral (DAO y DPL), sector di enseñansa 
(Diretie Onderwijs, EPI, EPB y OAA) y sector priva cu e meta pa mehora e conexion entre 
enseñansa profesional y mercado laboral. Esaki lo contribui na reduccion di desempleo bou 
di nos hubentud, mihor salario y trabou den e sector cu a studia p’e. Un metodo pa por logra 
esaki ta a traves di e ‘beroepskwalificatie’. 

Adicionalmente lo funda un instituto di formacion vocacional entre sector priva y sector 
publico unda lo crea programanan cu ta combina scol y trabou pa siña e hoben un ofishi pa 
cual tin un demanda grandi riba mercado laboral. Esaki ta comparabel cu loke na Hulanda ta 
conoci como “ duale opleidingen”. 


2.7.8 Crea oportunidad igual pa tur alumno 

Pa logra esaki mester haci enseñansa accesibel pa un y tur. P’esey mes lo introduci enseñansa 
gratis pa tur alumno di scol preparatorio, scol basico y scol secundario. 




2.7.9 Reforsa Departamento di Enseñansa 

Lo percura pa Departamento di Enseñansa tin e recursonan necesario pa traha riba maneho 
(anual y multi anual) di enseñansa (maneho di e.o. QAP, idioma, finansas, infrasturctura) 
y pa por guia/coach y sostene scolnan y directiva di scolnan. Den e cuadro aki lo cambia 
leynan di enseñansa pa directivanan di scol por aplica Good Governance cu ayudo y sosten di 
Departamento di Enseñansa. 

2.7.10 Incentiva universidadnan pa establece na 
Aruba 


Promove a traves di acuerdonan cu universidadnan internacional pa nan establece na Aruba, 
ampliando e posibilidadnan di nos hobennan pa por sigui e estudio di nan preferencia na nan 
propio pais y ta incentiva e futuro profesional hoben pa eherce su profesion na su mesun isla. 

2.7.11 Introduccion di ‘Medezeggenschapsraden’ 

POR ta kere den un comunidad participativo y lo percura pa institui Medezeggenschapsraden 
pa docente y alumnonan na unda tur voz ta importante. 

2.7.12 Fortificacion di e structura di cuido 

POR lo fortalece e “zorgstructuur” (structura di cuido), pa nos muchanan cu problema di 
comportacion. Lo establece ‘rebound-class’, caminda un mucha cu problema extremo di 
comportacion lo por haya un “time-out” caminda el lo haya guia profesional pa e por reintegra 
den e scol regular. 

2.7.13 Mehora enseñansa special 

Drecha, modernisa y pone airco den tur e scolnan di enseñansa special. Percura pa tur scol tin 
e material moderno necesario pa nan por duna les y pa nan por keda “up to date” cu curiculo 
apropia pa enseñansa special. 

Percura pa tur scol tin un logopedista “in house” y facilita e proceso pa e hoben special por 
haya ayudo medico (specialista) unda ta nesesario. 

Percura pa tin un opvang pa e hobennan ora no tin les y /of despues di scol pa nan por haya 
arte, musica y deporte. 

Capacita y recapacita e maestro y asistente den enseñansa pa nan por brinda e alumno 
special un miho calidad di enseñansa. 

2.8 ECONOMIA 


* * NOS ECONOMIA TA STANCA. MI TA UN COMERCIANTE/ 
INVESIONISTA CU TIN MAS CU 2 AÑA TRAHANDO RIBA UN PROYECTO, 
PERO PA MOTIBO DI BUROCRACIA DEN GOBIERNO MI NO TIN FIN DI 
KEDA CLA y y 

( ( NOS YIU A CABA SU ESTUDIO NA HULANDA Y A BOLBE BEK 
ARUBA CU UN BON IDEA PA NEGOSHI, PERO DOOR CU E NO TA 
HAYA FINANCIAMENTO NA BANCO TA DIFICIL PA E POR REALISA SU 
SOÑOyy 


Nos meta ta pa mehora clima di inversion na Aruba y stimula un economia innovativo, 
competitivo y diversifica, cu ta contribui na un calidad halto di bida pa tur ciudadano. Pues 
POR ta para pa: un revolucion economico, turismo di calidad, desaroyo regional di San Nicolas 
y vecindario, flexibilisacion di nos sistema di pensioen di AOV, aumento di tanto salario 
minimo como productividad laboral, mehora e proceso relaciona cu peticion pa permiso di 
trabou y fortifica posicion di e consumidor. 





























2.8.1 Reuolucion economico 


Lo introduci un “Crisis- en herstelwet”, esta e Ley di Restauracion Economico (LRE) cual, entre 
otro, lo aumenta efectividad y eficiencia di servicionan cu sector publico ta brinda na sector 
priva y lo elimina “red tape” y tardansa innecesario den proceso di otorgamento di diferente 
permiso (p.e. “vestigingsverunning”) y lo acelera procesonan di incorpora compania, otorga 
tereno, bouwvergunning y aprobacion di plan di verkaveling. Basicamente e ley aki lo haci 
posibel cu inversionnan priva por tuma luga na un forma acelera. 

Reforma fiscal (mira subparagrafo 2.9.3) tambe ta contribui na mehoracion di nos clima di 
inversion, mirando cu pa sector priva e cambionan den nos sistema fiscal lo nifica entre otro 
cu e “cost of doing business” lo disminui. 

Lo implementa un maneho cu ta garantisa trato y oportunidad igual na tur inversionista, 
unda lo a) elimina nepotismo y asina evita bentaha inhusto, b) para e practica di duna 
beneficio desproporcional na inversionista di afo y percura cu tin condicionnan atractivo igual 
pa tur inversionista y c) brinda oportunidad igual pa participa na destaho publico pa proyecto 
y compra di producto y servicio. 

Lo promove entrepreneurship door di stimula cultura di entrepreneurship den nos comunidad 
y brinda mas apoyo na inversionista local, tanto den conocemento (legal, fiscal, laboral, 
etc) como tambe pa yuda facilita acceso na capital, den cooperacion cu stakeholders. Den e 
cuadro aki lo promove sistemanan alternativo di financiamento (manera “venture capital”, 
“crowdfunding” y “microfinance”) pa asina facilita e proceso di mobilisa capital local pa 
financia inversionnan local. 

Banda di e puntonan menciona aki riba, lo introduci incentivonan fiscal, stimula creacion di 
un fondo di inversion y brinda e infrastructura necesario cu e meta pa desaroya un sector 
economico nobo, enfocando riba companianan high tech, E-business, startups, business 
incubators, companianan fintech y otro actividadnan economico innovativo basa riba 
tecnologia nobo. Di e forma aki nos lo logra diversificacion economico, creando empleo di 
calidad pa henter nos comunidad. 

2.8.2 Tltrismo di calidad 


Pa loke ta sector turistico, lo intensifica e maneho dirigi riba mehoracion di e calidad di e 
producto y servicio pa asina por atrae mas turista cu un poder di compra halto y ofrece 
productonan atractivo pa logra un aporte mas grandi na nos economia. 

Lo percura pa duna un impulso nobo na revitalisacion di centro di Oranjestad, creando mas 
posibilidad pa actividad di restaurant/café cu por haci uzo di acera publico y edificionan 
existente. Den consulta cu stakeholders lo formula y ehecuta un programa cu e meta pa 
aumenta e calidad di tur tienda y boutique, cu enfoke riba calidad di servicio, mercancia y 
edificio, pa asina nos por converti Caya Betico Croes den un “prime shopping street” pa nos 
localnan y bishitantenan. 

Lo duna prioridad na desaroyo di “Medical Tourism”, introduciendo e leynan necesario y e 
condicionnan pa esaki ta atractivo pa esnan cu ta desea di inverti den e sector aki. Ademas lo 
reactiva e plan pa converti San Nicolas den e “Cultural and Heritage Capital of Aruba” (mira 
subparagrafo 2.8.3) y promove establecimento di “upscale boutique hotels” Pariba di Brug. 
Relaciona cu e ultimo punto aki mester menciona cu lo introduci un paro riba construccion 
di hotel y condominio (un moratorio cu base legal), cu excepcion pa “upscale boutique hotels” 
Pariba di Brug y percurando cu esaki no ta afecta negativamente e trankilidad den e areanan 
residencial y nos naturalesa y medio ambiente. 

2.8.3 Desaroyo regional di San Nicolas y 
uecindario 


San Nicolas, un districto cu pa hopi aña tabata e motor di desaroyo economico di nos isla, pa 
hopi tempo no a haya e atencion, respet y oportunidad pa participa den e adelanto cu otro 
districtonan di nos isla si a conoce. POR ta reconoce y ta enfoca riba e gran potencial relaciona 
cu tur loke San Nicolas tin pa ofrece y e posiblidadnan sin fin pa e sigui riba e caminda pa bira 
e Capital Cultural di Aruba. 

San Nicolas ta e districto cu miho ta representa e multiculturalidad di nos isla. No tin miho 
ciudad cu San Nicolas pa mustra loke e cultura di Aruba tin pa ofrece, no solamente na 
nos bishitantenan, pero tambe na nos localnan. San Nicolas mester vibra un biaha mas 
na un manera sostenibel, manteniendo nos tradicion y nos cultura, convirtiendo su mes 
den e ‘Cultural and Heritage Capital of Aruba’. Di e forma aki San Nicolas lo bira un di e 
ingredientenan principal di e producto turistico cu yama Aruba. 

Lastimamente mester constata cu varios proyecto den nan etapa di planificacion y 
implementacion a wordo para sin hustificacion. E compromiso di POR ta pa continua 

cu e proyectonan aki. Asina lo reinicia Carubbian Fesitval cu a wordo para, lo finalisa e 
proyecto di Lolita cu ta personifica y simbolisa e hende muhe Afro Caribense cu a pesar di 
circunstancianan dificil a traha incansabelmente pa por cria su famia. Tambe esun di Changa, 
cu ta refleha e cultura y custumber Arubiano di e wega di Domino. 

Continuacion di e revitalisacion di e area di Promenade den forma artistico y sostenibel ta 
hopi importante y tambe lo continua. Borchinan di señalisacion cu ta facilita bishitantenan 
pa por yega na nan destinacionnan desea, tanto cultural como turistico ta forma parti 
di e proyecto aki. Den e cuadro aki mester sigui cu e proceso di por identifica y nombra e 
diferente edificionan monumental, asina poniendo e informacionnan relevante disponibel pa 
e bishitantenan y local por conoce e historia y balor di e edificionan y lugarnan monumental. 

E proyecto di Carnival Museum tambe lo continua, ofreciendo asina un otro punto di interes 
cultural y historico na tur esnan cu yega San Nicolas unda nan lo cera conoci di cerca cu e 
fiesta cultural mas grandi di Aruba. 

Meta ta pa logra un experiencia cultural y historico unico den un ambiente Afro-Caribense, cu 
tiendanan di arte local, restaurantnan y café’s ofreciendo nos platonan y bebidanan tipico. Hir 
e inversionnan lo crea actividadan economico floreciente den e area di San Nicolas y cu esaki 
pueblo y comercio di San Nicolas lo forma parti integral di desaroyo economico y turistico di 
nos pais. 

Inversion y cooperacion di diferente partner ta importante y pa e motibo aki POR lo no enfoca 
solamente riba inversionistanan grandi, pero lo promove actividad di companianan chikito 
y mediano, cual ta contribui na duna e sabor local mientras ta promove e desaroyo di nos 
mesun hendenan. Pa logra esaki lo implementa e incentivonan fiscal pa tur inversionnan cu 
tuma lugar Pariba di Brug. 

POR lo sigui estrictamente e ‘timeline’ di e refineria y tur aspecto di seguridad y medio 
ambiente mara na esaki. 

POR ta bay haci di San Nicolas e Capital Cultural di Aruba, stimulando di e manera aki su 
desaroyo economico. 

2.8.4 Flexibilisacion di sist ema di pensioen di 
AOV 


Lo introduci flexibilidad den e sistema di pensioen di AOV pa duna e ciudadano cu tin por lo 
menos 60 aña di edad e opcion pa e por, si e ta desea: 

■ baha cu pensioen prome cu e cumpli 65 aña, cobrando un pensioen un poco reduci; 

■ traha part time te cu 65 aña, cobrando un pensioen un poco reduci banda di su salario 
(“deeltij dpensioen”). 

2.8.5 Lábor 


Lo aumenta e salario minimo pa compensa pa un eventual efecto inflacionario di reforma 
fiscal y lo aplica un extra aumento pa asina gradualmente cuminsa cera e gap entre salario 
minimo y e nivel minimo di subsistencia (“bestaansminimum”). No ta husto ni aceptabel cu 
un parti grandi di nos poblacion ta biba bou di e bestaansminimum. E proceso pa sera e gap 
mester sosode gradualmente pa asina e no conduci na instabilidad economico. 

Cu e meta pa neutralisa e impacto di aumento di salario minimo riba e “cost of doing 
business”, lo implementa un programa nacional dirigi riba aumento di productividad laboral. 
Esaki ta pa salvaguardia e posicion competitivo di nos economia. Den e cuadro aki lo duna 
atencion special na flexibilisacion di nos leynal laboral pa aumenta eficiencia y productividad 
den sector priva. 

Sector publico hunto cu sector priva mester formula y implementa un programa pa stimula 
y incentiva yiunan di tera, cu ta studiando den exterior of cu ya a termina nan estudio den 
exterior, pa regresa Aruba pa contribui na desaroyo di nos pais (“brain gain”). Punto di salida 
di e maneho di POR pa cu mercado laboral ta cu cuponan di trabou mester wordo yena mas 
tanto posibel cu nos yiunan di tera of personanan cu no mester permiso di trabou. Pa por 
logra esey lo optimalisa e “toetsing” riba mercado laboral den e proceso relaciona cu peticion 
pa permiso di trabou. Pa tal motibo lo reforsa e seccion di DPL cu ta encarga cu esaki. 

2.8.6 Fortifica posicion di consumidor 

Teniendo cuenta cu reforma fiscal (mira subparagrafo 2.9.3), mester reforsa e posicion di 
consumidor mediante adaptacion y modernisacion di e areglo di canasta basico, lo intensifica 
control y introduci sancionnan severo den caso di infraccion. Ademas lo conscientisa e 
consumidor, a base di publicacion mensual di lista di prijs di producto di supermercadonan, 
pa su florin por haya mas rendimento. Tambe lo reforsa Dienst Huur- & Consumentenzaken 
(DHC) y adicionalmente lo stimula creacion di un instancia independiente pa sali na 
vanguardia di e consumidor. 







2.9 FINANSAS 
PUBLICO 


^ CU AWE NOS PAIS TA BOU CURATELA FINANCIERO DI HULANDA 
TA CONSECUENCIA DIRECTO DI MAL MANEHO FINANCIERO DI NOS 
MESUN GOBERNANTENAN j j 

^TA DANKI NA MANEHO FINANCIERO IRESPONSABEL DI 
GOBIERNONAN DI TANTO MEP COMO AVP CU NOS DEBE NACIONAL TA 
EXORBITANTEMENTE HALTO j j 


POR su meta ta pa sanea nos finansas publico y reduci debe nacional di nos pais na un nivel 
manehabel/responsabel pa asina mas pronto posibel por elimina e supervision financiero 
di Hulanda. E unico forma pa por logra esaki ta si na un forma structural (pues na un 
forma serio, consistente y pa un periodo largo) gobierno reduci su gastonan y aumenta su 
entradanan pa asina crea surplusnan presupuestario cu lo wordo usa pa reduci e debe. POR 
ta enfoca riba: refinanciamento di debe nacional, reduci e cantidad di minister y colaborado, 
reorganisa nos aparato gubernamental, elimina mal uzo y malgastamento di fondonan 
publico pa metanan politico, reforma fiscal y reforsa organonan di conseho y control. 

2.9.1 Reduci nos debe nacional 


Pa logra riba termino corto reduci nos debe nacional lo mester refinancia esaki na interes 
mas abou, pero esey no lo ta posibel sin cooperacion di gobierno Hulandes. Partido POR lo 
demostra cu nos sitin e boluntad politico y determinacion pa sanea nos finansas publico 
structuralmente pa asina logra e cooperacion necesario di parti di gobierno Hulandes 
pa e refinanciamento menciona. Ademas lo percura pa na forma structural crea surplus 
presupuestario. 

2.9.2 Reduci structuralmente gastonan di 
gobierno 

Pa logra esaki lo reduci reorganisa aparato gubernamental cu e meta pa mehora e calidad di 
servicio, hacie mas eficiente y productivo y reduci su gastonan operacional. Den e cuadro aki 
lo duna atencion special na independisacion y privatisacion di departamentonan y tareanan 
publico. Ademas lo baha e cantidad di Minister bek na 7 y stipula cu cada minister por tin un 
maximo di 10 colaborado/consehero, cu por wordo recluta externamente (pafor di gobierno), 
poniendo enfasis y prioridad riba e terenonan di medio ambiente, asuntonan social y cultura 
mediante un secretario cu ta resorta bou di un di e 7 ministerionan cu un posicion huridico 
special ekivalente na un minister plenipotenciario. 

Banda di esaki lo elimina mal uzo di recursonan (personal, fondo y material) di aparato 
gubernamental pa beneficia partidonan politico y/of politiconan individual, lo pone un fin 
na malgastamento di fondonan publico pa patronahe politico y nepotismo (nombracionnan 
politico, contractonan lucrativo pa famia y amigonan y otorga proyectonan na sponsornan 
di campaña) y lo cumpli cabalmente cu reglanan y proceduranan encuanto destaho publico 
conforme ley di contabilidad. 


2.9.3 A umenta structuralmente entradanan di 
gobierno mediante reforma Fiscal 

E elemento principal di POR su reforma fiscal ta cu tur ciudadano cu ta cumpli debidamente 
cu nan obligacionnan fiscal lo bay dilanti. 

Esencia di e reforma fiscal ta cu lo move e peso di impuesto, di directo (manera impuesto riba 
salario, entrada, ganashi y dividendo) pa indirecto (derechonan di importacion y accijns). Esaki 
ta e di segundo elemento, cual tin como bentaha: 

1. un base mas amplio y husto den sentido cu esnan cu awe no ta contribui 
(suficientemente) lo cuminsa contribui (mas), manera e ciudadano cu ta traha sin paga 
impuesto, e comerciante cu no ta cumpli cu su obligacionnan fiscal y nos bishitantenan; 

2. pa motibo di e base mas amplio di impuesto, entrada di gobierno lo aumenta; 

3. door cu e peso di impuesto lo ta mas riba consumo, e ciudadano lo tin mas control riba 
loke e ta contribui na caha di gobierno mediante impuesto. Pues, patronchi di consumo di 
e ciudadano lo determina su contribucion; 

4. aunke e reforma fiscal lo por tin un efecto inflacionario na momento di su introduccion, e 
ciudadano mediante su patronchi di consumo por mitiga y hasta neutralisa e impacto aki; 

5. procesonan di cobra, colecta y controla cumplimento cu impuesto lo bira mas eficiente; 

E di tercer elemento ta cu lo simplifica nos sistema di impuesto, tanto esnan directo como 
indirecto. Den e cuadro aki lo duna atencion special na e derechonan di importacion, 
impuesto riba salario y entrada y lo revisa e sistema di aftrekposten. Ademas, lo elimina 

impuestonan cu no (of minimalmente) ta contribui na caha di gobierno y uza e recursonan cu 
ta bin liber pa mehora e control riba cumplimento cu nos leynan di impuesto. 

E di cuarto elemento ta cu lo introduci un sistema caminda cu lo por restitui placa cu e 
ciudadano a paga dimas na belasting den un tempo cortico. E di quinto elemento ta cu lo 
introduci incentivo y instrumentonan fiscal nobo cu e meta pa stimula inversionnan den 
sector priva cu ta contribui na crecemento y diversificacion economico, empleo di calidad y 
mas entrada pa gobierno. E di sexto elemento ta cu pa un periodo di 1 aña lo reduci impuesto 
riba dividendo te na 0% bou di e condicion cu por lo menos 50% di e suma cu ta wordo 
paga como dividendo na e accionistanan mester wordo inverti den un fondo di inversion pa 
desaroyo di sector tecnologico pa un periodo di minimo 5 aña. 

E di septimo elemento tin como meta specifico pa mehora e posicion di nos penshonadonan. 
Lo percura pa e penshonado no mester paga impuesto riba su pensioen di biehes di SvB 
ora e tin entradanan adicional (for di otro pensioennan of otro fuentenan). Ademas lo 
elimina e inhusticia cu actualmente penshonadonan mester paga tanto e parti di trahado 
(“werknemersdeel”) como e parti di dunado di trabou (“werkgeversdeel”) di e primanan di AZV 
y pensioen di biehes. 

2.9.4 Mehora control y transparencia 

Pa un democracia por funciona bon ta necesario y importante pa tin un sistema di “checks 
and balances” cu ta funciona bon y ta preveni, of en todo caso limita grandemente e 
probabilidad, cu gobernantenan ta tuma decisionnan descabeya of iresponsabel cu no ta 
na interes general di nos pueblo. Den e cuadro aki lo duna respet y e recursonan necesario 
na e organonan di conseho y control cu ta forma un parti asina importante di nos sistema 
democratico. Aki ta referi na Raad van Advies, Algemene Rekenkamer Aruba (ARA), Centrale 
Accountantsdienst (CAD) y Sociaal Economische Raad (SER). 

Segun nos Constitucion Parlamento ta e organo mas halto di nos pais y tin e tarea pa controla 
gobierno, pero den practica pa hopi aña caba nos conoce un “stempel parlament” unda cu 
parlamentarionan cu ta sostene gobierno ta subordina na dje y ta wak como nan unico tarea 
pa sostene y defende gobierno bou di tur circunstancia. E practica aki, cu a haci hopi daño na 
nos pais, entre otro riba tereno di finansas publico, mester stop y POR lo percura pa esey. 

Ta papia pa su mes cu pa logra esaki, e ta rekeri un cambio fundamental di mentalidad den 
nos sistema politico. POR ta tuma na su encargo pa guia y stimula e proceso di cambio di 
cultura politico di nos pais door di duna e bon ehempel pa otronan sigui y door di conscientisa 
nos comunidad di e importancia pa nos tin un Parlamento cu ta cumpli debidamente cu su 
tarea di controla gobierno. 

2.10 INTEGRIDAD, 
TRANSPARENCIA 
Y BON 

GOBERNACION 


^TA BISTO CU CIERTO COMERCIANTENAN TA HAYA TUR COS DI 
GOBIERNO, Y MI TA PUNTRA MI MES SI ESAKI NO TA PAYBACK PA 
SPONSORSHIP DI CAMPAÑA y y 

11 TIN ASINA HOPI COSNAN RARO Y DUDOSO TA PASA DEN 
GOBERNACION, CU TIN BIAHA TA PARCE CU ARUBA TA UN REPUBLICA 
DI BANANA j j 


POR ta kere den establece principionan di integridad, transparencia y bon gobernacion como 
fundeshi di gobernacion pa asina salvaguardia un nivel halto di calidad di gobernacion. POR 
ta enfoca riba: raport ‘Calidad’, ley di financiamento di partidonan politico (POR su statutonan 
ya ta duna importancia na e tema aki), reforsa ARA y CAD, depolitisa maneho di personal di 
gobierno, institui Oficina di Integridad y promove cambio di cultura politico di nos pais. 


49 




2.10.1 Actualisa y implementa rapport “Calidad” 


POR lo duna atencion, importancia, y prioridad na e recomendacionnan haci den raport 
“Calidad” (Rapport van de Arubaanse werkgroep Deugelijkheid van Bestuur) cu te dia di awe 
no a wordo implementa. 

2.10.2 Introduci ley di financiamento di 
partidonan politico 

Lo introduci ley encuanto financiamento di partido politico cu e meta pa trece transparencia 
y separa interesnan politico y comercial. Anticipando riba e ley aki, den articulo 7 inciso 1 
di POR su statutonan ta stipula cu den caso cu un donacion cu nos ricibi ta representa den 
un periodo di 12 luna 10 mil Florin of mas, e directiva di partido mester informa conseho di 
partido e nomber di e donador y e suma envolvi. 










2.10.3 Reforsa ARA y CAD 

Reforsa ARA y CAD y amplia nan responsabilidad cu e tarea specifico cu den nan trabou 
investigativo y di control nan mester enfoca y raporta tambe riba aspectonan di integridad y 
bon gobernacion. Importante ta pa e departamentonan aki haya mas autoridad pa loke ta nan 
asuntonan di personal y presupuesto. 

2.10.4 Depolitisa maneho di personal di gobierno 

Lo depolitisa maneho di personal di gobierno pa evita cu gobernantenan ta mal uza esaki pa 
metanan politico. Den e cuadro aki lo duna prioridad na tanto e maneho di nombracion como 
tambe esun di retiro. Lo traspasa e autoridad pa nombra y retira funcionarionan publico pa 
un comision consistiendo di directornan di Directie Financién (DF), Departamento Recurso 
Humano (DRH) y e departamento concerni. 


2.10.5 Reforsa proceduranan di destaho publico 

Lo introduci un procedura nobo cu na momento cu un minister kier desvia di e reglanan di 
contabilidad encuanto destaho publico, e lo mester manda e decreto ministerial pa conseho 
cerca DF y CAD cu lo evalua e motibonan pakico e minister kier desvia y duna conseho na e 
minister. E decreto ministerial aki mester keda publica hunto cu e consehonan menciona. 

2.10.6 Institui Oficina di Integridad 

Lo institui un departamento nobo, yama Oficina di Integridad (Bureau Integriteit) cu e tarea 
pa formula y implementa un maneho integral pa promove integridad y bon gobernacion. 


2.10.7 Cambio di cultura politico 

Den e proceso di cambio di cultura politico cu POR ta boga p’e lo incorpora e aspectonan di 
integrdad, transparencia y bon gobernacion. Gobierno ta traha cu placa di pueblo y pueblo tin 
derecho pa tin un bista cla y completo con gobierno ta maneha su placa y pa tin e siguransa 
tambe cu gobierno ta maneha su placa na un forma drechi, serio y responsabel. 

2.11 CULTURA 


* * MIRANDO CU COMPOSICION 
DI NOS COMUNIDAD TA 
CAMBIANDO RAPIDAMENTE TA 
IMPORTANTE PA NOS PROTEHA 
Y CONSERVA NOS CULTURA y y 


l * CULTURA TA PARTI ESENCIAL 
DI DESAROYO DI UN 
COMUNIDAD y j 


Un pueblo orguyoso y respeta ta un pueblo cu identidad fuerte, cu conoce su herencia 
cultural. Cultura, ta parti di e fundeshi di un comunidad sano y desaroya. POR ta para 
firme pa reforsa posicion di sector cultural pa medio di prioritisacion, profesionalismo 
y oportunidad. Lo ancra e rol central di cultura den enseñansa, economia, turismo y 
infrastructura. Pa logra esaki lo implementa educacion cultural, percura pa conservacion, 
documentacion y digitalisacion di informacion cultural, salvaguardia nos herencia tangibel 
y intangibel, crea mas fondo pa stimula sector cultural, percura pa sector cultural ta parti di 
revolucion economico y promove cultura como parti integral di nos producto turistico. 



















2.11.1 Implementa educacion cultural 

Lo implementa educacion cultural solido den enseñansa pa asina e alumno obtene 
conocemento esencial di cultura di Aruba fomentando creatividad, participacion como tambe 
motivacion pa contribui na nos cultura den su diferente aspectonan. 

2.11.2 Rescata informacion cultural 

Pa por engrandece y implementa conocemento di nos cultura y herencia cultural entre otro 
den enseñansa, lo percura pa conservacion, documentacion y digitalisacion di informacion 
cultural tanto di nos herencia tangibel como tambe nos tradicion y custumbernan. Esaki 
lo rekeri un cooperacion estrecho entre diferente departamento, manera Departamento di 
Cultura Aruba (DCA), Archivo Nacional Aruba (ANA) y Biblioteca Nacional Aruba (BNA). 


2.11.3 Saluaguardia nos herencia tangibel y 
intangibel 

Lo salvaguardia nos herencia tangibel manera nos monumentonan pa medio di 
conscientisacion como tambe implementa incentivonan fiscal pa facilita restauracion y 
compra di monumento. Ademas lo promove y engrandece conocemento di herencia intangibel 
dor di duna importancia bek na departamentonan manera UNESCO y fundacionnan cu ta 
encarga nan mes cu nos herencia. 

2.11.4 Crea masfondo pa stimula sector cultural 

Banda di nos Fondo Cultural UNOCA, lo sondea posibilidadnan nobo pa crea fondo pa sostene 
participacion cultural y lo duna un empuhe na esnan cu kier aporta na desaroyo di e “creative 
economy”. Aki lo duna prioridad na engrandece participacion di sector priva den actividadnan 
cultural creativo. 

2.11.5 Percura pa sector cultural ta parti di 
revolucion economico 


Lo percura pa sector cultural tambe forma parti di e revolucion economico (mira subparagrafo 
2.8.1), creando maneho, ley y incentivonan cu ta stimula artista y otro profesional cultural pa 
participa. 

2.11.6 Promove cultura como parti integral di 
nos producto turistico 

Den e cuadro aki lo stimula traspaso di conocemento cultural basa riba informacion corecto 
entre bishitante y local respetando nos custumbernan como tambe creando un experencia 
autentico pa nos bishitante. Ademas tur partner den sector turistico lo wordo atendi riba nan 
responsabilidad pa percura cu cultura y identidad ta un aspecto fundamental den promocion 
di turismo. Y lo continua cu e plannan pa converti San Nicolas den e Capital Cultural di Aruba 
(mira subparagrafo 2.8.3) y lo introduci incentivonan fiscal cu e meta pa stimula desaroyo di 
sector creativo (“creative economy”) na San Nicolas. 









2.12 SECTOR 
PRIMARIO 


* * PAKICO CUMPRA UN 
PRODUCTO CU TA BIN 
DIAFO SI NOS MESUN 
CUNUKERONAN POR 
CULTIV’E? j j 


l i AWA PA AGRICULTUA NA 
UN BON PRIJS TA KEDA UN 
PROBLEMA CU MESTER 
WORDO SOLUCIONA y y 


POR ta para pa un maneho pa mehora posicion di e piscado, cunukero y criado mediante 
conscientisacion y promocion di sector primario cu e meta pa haci nos pais menos 
dependiente di importacion di pisca, fruta, berdura y carni. Promocion di cultivacion y 
consumo di producto local ta prioridad. POR ta enfoca riba: stimula sector primario sostenibel, 
mehora maneho di tereno destina pa agricultura, intensifica programa di construccion y 
renovacion di pier, reforsa Santa Rosa, implementa ley di incentivo fiscal pa sector primario, 
regula piscamento cu harpoen y soluciona e problema di awa pa agricultura. 

2.12.1 Stimula sector primario sostenibel 

Lo crea infrastructura basico pa sector primario y stimula diversificacion economico pa 
beneficia nos cunukeronan como tambe piscadonan y criadonan. Esaki pa medio di un 
maneho integral cu ta enfoca riba uzo di metodo y tecnologia innovativo y eficiente cu ta 
contribui na un nivel di produccion mas halto y na mesun momento ta causa menos daño na 
nos medio ambiente y naturalesa (“sustainable agriculture”). 


2.12.2 M ehora maneho di t ereno destina pa 
agricultura 


Lo percura pa mehora maneho di tereno di huur (“huurgronden”) pa asina crea mas espacio 
pa otorga tereno cu meta agricultural. DIP den cooperacion estrecho cu Santa Rosa lo mester 
formula y ehecuta un plan al respecto y unda ta necesario lo ahusta e ROP. 

2.12.3 Intensifica programa di construccion y 
renouacion di pier 

Mediante Fundacion Centro di Pesca Hadicurari lo intensifica e programa di construccion y 
renovacion di pier tur rond di Aruba (Noord, Playa, Barcadera, Spaans Lagoen, Savaneta, Cura 
Cabay y San Nicolas) pa asina salvaguardia nos herencia y conscientisa encuanto ofishi di 
piscado. 

2.12.4 Reforsa Santa Rosa 

Lo reforsa Santa Rosa cu enfoke riba creacion di un seccion fytosanitario, mehoracion di 
servicio, profesionalisacion di personal y mehoracion di cooperacion y relacion entre Santa 
Rosa, agricultornan y piscadonan. 

2.12.5 Implementa ley di incentiuo fiscal pa 
sector primario 

Lo implementa e ley den cual ta regla e pakete di facilidadnan fiscal (tax holiday) pa stimula 
nos sector primario. 























2.12.6 Regula piscamento cu harpoen 

Lo introduci un sistema di permiso electronico y limita pesca cu harpoen na aerenan designa 
leu for di coral y areanan unda otro actividadnan aquatico ta tuma lugar. Autoridadnan 
competente lo monitorea di cerca con e sistema aki ta funciona den practica. 

2.12.7 Soluciona e problema di awa pa 
agricultura 

Lo introduci un tarifa special di awa di WEB pa necesidad y uzo den sector primario. Tambe 
lo intensifica e maneho di reserva di awa, entre otro creando mas damnan moderno rond di 
Aruba y/of ampliando capacidad di damnan existente. 

2.12.8 Introduci agricultura na scolnan 

Lo introduci agricultura na scolnan y percura pa scolnan tin como meta pa por tin un 
plantacion riba nan tereno pa asina duna tur mucha acceso na esaki. 

2.13 TRANSPORTE 


* * MESTER MEHORA Y AMPLIA CONEXIONNAN ENTRE ARUBA, 
CORSOU Y BONEIRO DOOR CU ACTUALMENTE NOS PAIS TA DEPENDE 
DEMASIADO RIBA UN COMPANIA DIAVIACION CU TA PASANDO DEN 
MOMENTONAN SUMAMENTE DIFICIL” 

“E SERVICIO DI ARUBUS MESTER WORDO MEHORA, PERO E SITUACION 
FINANCIERO DI E COMPANIA TA STROBA E PROCESO AKI j j 


Pa loke ta sector di transporte, POR su meta principal ta pa mehora conexion y transporte 
aereo, maritimo y terestre pa asina nos sector di transporte por contribui y sostene 
optimalmente desaroyo socio-economico. Den e contexto aki mehoracion mester wordo 
mira den e sentido amplio di e palabra, esta den sentido di mehora safety, eficiencia, calidad 
di servicio y sostenibilidad. Pa e motibo aki POR ta enfoca riba: actualisa leynan di aviacion 
y reforsa Departamento di Aviacion Civil, sostene plan di inversion di aeropuerto y tambe 
esun cu ta regarda servicio di trafico aereo, mehora conexion entre Aruba, Corsou y Boneiro, 
implementa e rapport “Maritieme Toekomst van Aruba” y mplementa un plan strategico di 
mobilidad. 
























2.13.1 Actualisa leynan di aviacion y reforsa 
Departamento di Aviacion Civil 

Na 2018 ICAO (International Civil Aviation Organization) lo audit Aruba. P’esey mes ta 
importante pa nos leynan di aviacion wordo actualisa conforme reglanan y rekisitonan di 
ICAO. Aunke den practica nos pais ta cumpli debidamente cu reglanan di ICAO, nos leynan 
mester wordo actualisa pa refleha esaki. Teniendo cuenta cu e audit menciona, lo mester 
reforsa nos Departamento di Aviacion Civil (DAC) pa esaki por cumpli optimalmente cu su 
tarea di supervisa nos sector di aviacion. 


2.13.2 S ostene plan di inversion di aeropuerto 

Teniendo cuenta cu futuro crecemento di e cantidad di turistanan cu ta bishita nos pais y 
cu ta drenta via aeropuerto, Aruba Airport Authority a traha un plan di inversion 2016-2030 
cu e meta pa riba un base continuo y den fase aumenta capacidad di nos aeropuerto y sigui 
mehora e facilidadnan, operacion y servicio di nos aeropuerto. POR ta sostene e plan di 
inversion aki y lo coopera y facilita su implementacion. 

2.13.3 Sostene plan di inuersion pa loke ta 
seruicio di trafico aereo 

Un di e motibonan principal pa cual a crea Air Navigation Services Aruba (ANSA) entrante 
1 di januari 2015 tawata pa elimina mas pronto posibel e atraso di inversionnan den ekipo 
y sistema di servicio di trafico aereo cu e meta pa mehora safety y capacidad di nos espacio 
aereo y mehora e calidad di servicio. ANSA su plan di inversion 2015-2020 ta den pleno 
ehecucion y POR ta sostene esaki. 

Como parti di e plan aki a inverti den compra y instalacion di un sistema moderno di 
“surveillance” (radar). Cu e proyecto aki ta aumenta e nivel di safety di nos espacio aereo 
considerabelmente. Den luna di september venidero lo cuminsa duna servicio di radar y e 
siguiente paso ta pa Aruba expande su espacio aereo pa asina mehora e fluho y eficiencia 
di trafico aereo mas ainda. POR ta para pa e expansion aki y consecuentemente lo inicia 
negociacionnan cu gobierno di Hulanda y Corsou pa expande espacio aereo di Aruba. 

2.13.4 M ehora conexion entre Aruba, Corsou y 
Boneiro 


Pa logra esaki lo stimula y incentiva iniciativa priva pa sigura conexionnan aereo rendabel 
y competitivo entre e islanan. Ademas lo sostene proyecto di fast ferry entre e islanan cu 
e port of call di Aruba situa na San Nicolas. Fuera cu e proyecto aki lo duna un empuhe 

grandi na economia di San Nicolas, e ta crea oportunidadnan comercial nobo pa nos pais 
y oportunidadnan nobo pa conhuntamente promove e islanan ABC como un destinacion 
turistico. 


2.13.5 Aerolinea Nacional 

Relaciona cu e punto anterior, POR lo studia e posibilidad pa bin cu un aerolinea nacional pa 
garantisa e fluho di pasaheronan regional y logra trece mas competencia pa stimula prijsnan 
mas alcansabel pa vuelonan entre islanan ABC y por ehempel entre Aruba, Colombia y Costa 
Rica 

2.13.6 Implementa e rapport “Maritieme 
Toekomst uan Aruba” 

Lo implementa e rapport “Maritieme Toekomst van Aruba” (MTA) cu e meta pa engrandece 
importancia di sector maritimo pa nos economia y sigura uzo safe di nos awanan y sin 
afecta nos medio ambiente marino. Den e cuadro aki lo duna atencion special na promocion 
di registracion di barconan di cual e doñonan ta di exterior. Tambe lo continua y finalisa e 
proceso di independisacion di Directie Scheepvaart Aruba (DSA). 

2.13.7 Ampliacion di turismo crucero 

POR lo sigui amplia e mercado di turismo crucero fomentando yegada di barconan mas 
moderno y luhoso. Den e cuadro aki lo bay traha riba nos wafnan pa preparanan pa por ricibi 
e mega cruceronan. 

2.13.8 Implementa un plan strategico di 
mobilidad 

Den consulta cu stakeholders lo formula y implementa un plan strategico di mobilidad. 

Punto di salida principal ta cu tur districto y bario mester conta cu servicio di transporte 
publico confiabel y puntual cu ta cumpli cu necesidad di nos comunidad. Pa por logra esaki lo 
revisa y optimalisa e rutanan di transporte publico y lo percura pa un solucion definitivo pa 
e problemanan financiero di Arubus pa e compania por enfoca riba mehoracion di servicio 
na comunidad. Banda di esaki lo modernisa nos leynan di transporte publico y reforsa 
Departamento di Transporte Publico (DTP) pa elimina e fenomeno di taxista pirata y tur otro 
incumplimento cu regla na un forma efectivo. 

Esaki ta un refleho di nos Vision 17-21 

Pa wak e completo subi nos pagina facebook 
POR E Forsa Nobo 

Hunto nos POR! Por E Forsa Nobo ^ 










